в, моею 2 


| fon idobhe 
umakhalekhukhwini, 


IZAGA 
LEZITSHO : 
ZALAMUHLA, | 


| 
Indwangu idobhe umakhalekhukhwini, iganga lihlolelwe. : 
| 


| 

| 

Benkosi Madlela 
loGodfree N C Muyambo | 
| 

| 


op 
COLLEGE PRESS 


College Press Publishers (Pvt) Ltd 
PO. Box 3041 

Harare 

Zimbabwe 


© B. Madlela lo G. N. C. Muyambo 
First Published 2008 
Reprinted 2010 


Printed by Cathy Printers 


ISBN 978 1 77900 513 7 


No part of this publication may be reproduced, stored in a retrieval system, or transmitted 
in any form or by any means, electronic, photocopying, recording or otherwise, without the 
prior permission in writing of the publishers. 


Okumunyethweyo | 
il 
Isihloko Ikhasi | 
„луш лара aeRO sas a a айнада, 5 | 
Umehluko phakathi kwezaga lezitsho ................................ 7 i 
Zithathelwa ngaphi? „нна нна навода ааай 8 | 
Ukubunjwa Каха іа cis ci saisscinecnessntonicacinronnientacoannsetanss 9 | 
ОКПЕ WG WEZA ырен киран ныкы ды ышы КЫЫ 11 | 
2. Ukufka kwabafundisi lesiKristu ......................................... 15 í | 
3. Ukugala СОНИ, анайда йай Кк Ынаш 20 | 
Ж PAARL ib ce сын дадыр арадан ы дыы ыйар teams 24 
5. Impi yenkululeko yakuqala lokwehlulwa kwabamnyama | 
осте сЕ ISIN ыләзгеинйнвн ыкшый нн ыа Ырды 28 | 
Ngaphansi kombuso wabelungu .......................................... 30 | 
6. Uzibuse, indlala lengculaza (А105) .................................... 55 | 
impi POINT OTS seiis ИОНУ 60 | 
TCT лысу рыша РЕНО ОНОРЕ 62 | 
WA ANNO аана а ыыт eee ae! 64 | 
Ukuwa komkhonomi ..............чуе-ук кзн а анау кнын качан 65 | 
7. Ukubunjwa kwamabandla ezombangazwe amatsha ............ 78 | 
13.Ukuswelakala kwezulu lezulu lesikhukhula | 
(Cyclone Ешё}... мн ннан 81 | 
14. Ukubhidlizwa kwemisika 1е2їпйїч................................... 84 
15. Ukuthuthuka kwezolwazi emhlabeni jikelele .................... 87 
16. Imidlalo lamasiko kaMthwakaZi ........................................ 90 
l ETON DON ANC pines aa, sede Sten need eee Барыын Айдар 94 
Uluhlu Iwezaga lezitsho ezisegwalweni .......................... 112 


UN дды дини иды ына Карады ндан E N 119 


наннан кланы a ны Ен нна е к ‚л мллә0ә06ә6ә 


Isibongo 


Ukuze umsebenzi ongaka ufezeke, zinengi izandla ezelulwayo. Zingekho 
lezozandla, besingeke siphume lazo izaga lezi. Sithanda ukubonga 
abalandelayo: 


Abafundi bamakolitshi lawa abaka-2004-2005; 

Afro Combs College 

Zimbabwe College 

Foundation College 
Ikakhulu abalandelayo; 

Shantel Ncube 

Sizolwethu Ncube 

Mpumelelo Khumalo 

Angela Sibanda 
Ababalisi beFoundation College ikakhulu labo abafundisa isiNdebele 
abagogela; 

N. Zitha 

I. Magutshwa 

S. Dlodlo 

S. Sibanda 
UBigboy Mthombeni ngezeluleko asiphathisa ngazo ekulobeni lolugwalo, 
lo B. D. Ndlovu ngokusikhuthaza lalapho sesimadolonzima. 


Abadala bathi ayibili ingakhwezelwanga, ngakho sibonga njalo 
amakhosikazi ethu; uSibongubuhle Madlela loZanele Muyambo ayiwo 
aqhubeka eyikhwezela limbiza, yaxhwatha, yatswinya yaze yavuthwa. 
Lawo ayehlala ethiye indlebe ukuze asincedise ekuthapheni lezizaga 
lezitsho zalamuhla. 


Siswela imilomo eyizinkulungwane eyokubonga abangane, izihlobo 
lamahlabezulu angabe ayengazi ukuthi bakhona abaphezu kokuthapha 
izitsho lezaga ezintsha ezinkulumeni zabo. Silitshayela ihlombe lonke 
njalo sithi qhubekanini lithuthukisa ulimi lukaMthwakazi, Mahlabezulu 
acolekileyo, oNdlelazimhlophe! 

»» Isahluko 1 »» 


Ziyini izaga zalamuhla? 


Kungasuka kumangalise abantu abanengi ukuthi kungani sikhuluma 
ngezaga ezintsha, esithi ngezalamuhla. Abanengi ngabahle bathi izaga 
yizaga; akunani ukuthi ngezanini. Bakhona njalo abangahle bazininele 
khatshana lezizaga bathi akukho okunje esiNdebeleni. Laba ngabathi 
kubulawa ulimi lwabokhokho ngokuletha izinto ezingasisiNdebele. 

Okumele sikunanzelele yikuthi ulimi luyakhula luphinde luthuthuke 
ngokuhamba kwesikhathi. Empilweni kuba lezinto lezehlakalo ezintsha 
njalo indimi lamasiko kuyaxubana. Okutsha okwehlela ulimi kumele 
kuthole ukungena elimini lolo abantu benelise ukuxoxa ngakho. Asisoze 
sithi ngoba ikhompuyutha yayingekho ekadeni asisoze sivume ukuba lebala 
elithi khompuyutha esiNdebeleni kumbe elinye elingatsho umtshina lo 
esizibumbela lona. Inguquko ikhona njalo asilakho ukuyibalekela. 

Egwalweni Izaga Lezitsho Zalamuhla sihlose ukuxoxa ngezaga 
ezivame ukusetshenziswa kulezinsuku. Inengi lazo ngesizizwa 
emphakathini, kungaba semidlalweni, emibuthanweni, emabhasini, ezikolo 
lemihlanganweni etshiyatshiyeneyo. Sihlose ukwethula izaga kusukela 
ngesikhathi kufka abamhlophe kweleZimbabwe kuze kube lamuhla. 
Ngalindlela, zikhona izaga esizazibetha ezisezingwalweni esezalotshwayo 
nxa ziphakathi kwesikhathi lesi. Kumele-ke sibonge abaqali besiziba 
ekulobeni ngezaga abagoqela uNyamambi_ loDladlazela, uNdhlukula, 
uPelling kanye loNyembezi oweZansi Africa. Kunengi esikufunde kubalobi 
laba esikwebolekileyo njalo sibatshayela ihlombe ngokubhala abakwenzayo. 
Okumele sikunanzelele yikuthi akekho ongathi izaga lezi ngezakhe yedwa. 
Ziba ngezesizwe sonke ngoba esikhathini esinengi akekho ongaqamba 
umuntu athi nguye lo owasungula isaga esithile. 

Inengi lezaga ezintsha lezi lithathelwa ezageni ezazivele zikhona kudala. 
Okwenzakalayo yikuthi abantu basuke balahle izinto ezazivele ziqanjwa 
kuzaga lezo kudala. Lokhu kudalwa yikuthi kuyabe kulokuhambelana 
lolutho olutsha oselusetshenziswa. Kwesinye isikhathi ulutho olwaluqanjwa 
luyabe lungasaziwa kumbe lungasajayelekanga, besekuthathwa into 
ejayelekileyo. Kufana lesaga esithi: Ababonani, yingwe lenja. Kudala 

kwakuzingelwa kube luthuli phakathi kwenja lengwe kodwa lamuhla 
balutshwana abangathi bayake bakubone lokhu. Izinyamazana zivalelwe 
emaphaki njalo akuvunyelwa ukuzingela ngezinja. Lokhu kutsho ukuthi 
intsha ayikwazi sibisibili ukuzondana okuphakathi kwengwe lenja. 
Kusezindaweni ezifana lalezi-ke lapho amaNdebele asesuke aletha izinto 
ezijayelekileyo kulezinsuku eziveza leyonzondano. Kungaba yisaga 
esithi; Ababonani vi-Highlanders le-Dynamos. Lawa ngamaqembu ebhola 
aziwayo lamuhla njalo kulenzondano ebakhona kubalandeli nxa lamaqembu 
edlala. 

Nxa kuxoxwa ngezaga lezitsho, abantu abanengi bavame ukugijimela 
ukuthi zicecisa ulimi ukuze lubemnandi kulowo ofunda okulotshiweyo 
okungaba yindaba kumbe ugwalo. UPelling ukuveza obala lokhu egwalweni 
Iwakhe. Kumqoka ukuthi ulimi luba mnandi nxa lokhu kusetshenzisiwe 
kodwa ophelela lapho nxa exoxa ngezaga lezitsho uyabe engawufezanga 
umsebenzi wokuqakatheka kwezaga lezitsho. 

Izaga zingamazwi ansukuzonke ahlakaniphileyo. ГРЕЕ la aqukethe 
iqiniso elivela kulokho abantu abayabe bekubona kumbe bekubone 
kusenzakala empilweni. Ngokunanzelela izehlakalo ezisempilweni, abantu 
basuke babumbe imitsho le ecina isiba yizaga ngoba isigoqela iqiniso 
elisobala emhlabeni jikelele. Lezitsho lazo zithathelwa kulokhu kunanzelela 
kwezehlakalo ezisempilweni, zona besezisetshenziswa ukucacisa inkulumo 
ibe sobala. Okumele sikunanzelele yikuthi yonke into esemhlabeni, kungaba 
yinhlabathi, umuntu, isakhiwo, inyamazana loba yisiphi nje isinanakazana 
emhlabeni silakho ukuthi sisetshenziswe esageni kumbe esitshweni. 
Lokhu kuveza ukuthi amaNdebele ngabantu abananzelela kakhulu lokho 
okubagombolozeleyo. Zonke izehlakalo zifaniswa lempilo yomuntu 
ngendlela ethile. 

Esikhathini esinengi, izaga ziyalaya, zicebise abantu ukuze bahlakaniphe 
kumbe balimuke ingozi engabavelela. Asikho isaga esingelasifundo esithile. 
Izaga ziphinda ziveze ukuhlakanipha kwamaNdebele ngoba elakho ukufnga 
indaba ngamazwi amalutshwana agcizelela isifundo. 

AmaNdebele, njengazo zonke izizwe, ngabantu abalemikhuba lamasiko 
abo. Ulimi lugogela amasiko lemikhuba yesizwe ngakho konke lokhu 
kuyatholakala ezageni. Imisebenzi lamazilo kuyavela kanti njalo umuntu 
uba lakho ukwazi lokho okuthandwa ngamaNdebele kanye lalokho 
akuzondayo. Umuntu uba lolwazi ngokudla kwamaNdebele lobudlelwano 
phakathi kwawo. Uphinda azi isigaba esihlala kumbe esasihlala amaNdebele 

ngoba izaga ziphatha izinto ezitholakala esigabeni esithile. Nxa kuxoxwa 
ngezithelo kumbe izilimo kumbe insimbi ezenjiwa emhlabathini, umuntu 
ulakho ukuhle azikhombe lezondawo eZimbabwe. Ingqubelaphambili 
yesizwe layo ivela obala njengalokho okuphawulwa nguNyembezi ngoba 
okutsha okwenziwayo kuba yingxenye yezaga. 

Okunye njalo okuqakathekileyo yikuthi izaga lezitsho zithwele 
imbali yesizwe. Ngokufunda ngezaga lezitsho, umuntu ubalakho ukwazi 
okwakusenzakala esizweni samaNdebele ngalesosikhathi. Nxa ayehlukuluzwa 
kumbe ekholisa, kuyavela. Izinto ezaziqakathekiswa kumbe zisenyanywa 
zivela obala. Kulokhu-ke umuntu ulakho ukubona umbono wamaNdebele 
ngempilo. Imbali yona iligugu ngoba ukuze sazi lapho esilubhekise khona, 
kumele sazi lapho esavela khona lalokho esahlangana lakho. Kuluncedo 
lokhu ukuze singaphindi amaphutha esawenzayo kanti njalo nxa kulokuhle 
esasikwenza sikuthuthukise kufke ezingeni eliphezulu kakhulu. 

Egwalweni lolu, sibone kuqakathekile ukuthi imbali ingasali phandle 
kwezaga. Ngaleyondlela, sibone kugakathekile ukuthi siphe imbali 
yamaNdebele eZimbabwe singakethuli izaga eziqondane lalesosikhathi. 
Sibona lokhu kuzakubaluncedo kulabo abafunda lolugwalo ukuze 
bazwisise okwakusenzakala elizweni ukuze kuvele izaga lezitsho lezi. 
Silethemba lokuthi ngokufunda lokhu, umfundi uzabalakho ukwazi 
umbono wamaNdebele ngezehlakalo zalesosikhathi. Kwesinye isikhathi, 
loba sithe izaga zibetha iqiniso, zingakhanya ziphikisana. Egwalweni 
Iwakhe, uNyembezi uthi lokhu akumelanga kumangalise ngoba izehlakalo 
zivele zehlukene. Uphinda akubeke obala ukuthi abantu abayi nganxanye 
kungemanzi ngakho balakho ukubona ulutho lunye ngendlela ezehlukeneyo. 
Kungakho abantu balakho ukuphikisana begcizelela ngokuvela 
enhlangothini ezitshiyeneyo. Kutsho ukuthi zinengi izindlela zokwenza 
ulutho okokuthi iziphoxo zithi zinengi izindlela zokubulala imbuzi kanti 
njalo zinengi kakhulukazi ezokubulala umangoye. Abantu bavele behlukene 
kanti lengqondo zabo azifani. 


Umehluko phakathi kwezaga lezitsho 


Kunzima ukwehlukanisa izaga lezitsho ngoba umehluko okhona mncane. 
Konke kungamazwi ahlakaniphileyo kanti njalo kulokugcizelela inkulumo. 
Nxa kusetshenzisiwe kwenza ulimi luthophele luhlabuse. 

Isaga siyazimela sodwa sibe ngumutsho opheleleyo enkulumeni. Asidingi 
kujotshelelwa ukuze umutsho uphelele. Isitsho sona asibi ngumutsho 
opheleleyo sisodwa. Ngenxa yalokhu, isimo sesaga asiguquki emutshweni. 
Ezikhathini ezinengi, sala siyilokho esabunjwa siyikho. Kuthiwa 
Isalakutshelwa sibona ngomopho hatshi Izalakutshelwa zibona ngomopho. 
Isitsho sona siyaguquka kuhambelana lenkathi kumbe ukuthi yibunye 
kumbe ubunengi okuxoxwa ngabo. Esitshweni kungathiwa Uyazitshela 
kumbe ayazitshela kulandelwa inani okukhulunywa ngalo. 

Esageni kulokulaya okuthile okuvezwayo kanti-ke isitsho sicacisa 
inkulumo siyigcizelela. Isitsho asilani lokulaya loba kungabakhona 
njengesageni. Okwaso yikwenza inkulumo ibe sobala kucace ukuthi umuntu 
uzama ukuthini. 

Isaga silakho ukuqala ngesakhi sokulandula kukanti isitsho asikwenzi 
lokhu. Okuvela obala yikuthi isaga silokuzibusa, silamalungelo aso 
kanti isitsho sona sincindezelwe, asikhululekanga. Kutsho ukuthi isitsho 
siyabuswa njalo asilakho ukuziphilela sodwa. Siphila phakathi kwenye 
inkulumo. 


Zithathelwa ngaphi? 


Njengoba sesike satsho, izaga zithathelwa kuzo zonke izinto lezehlakalo 
ezisemhlabeni. Nxa izaga zande entweni ethile, kuveza obala ukuthi leyonto 
ідакаћеке kakhulu empilweni yamaNdebele. lyabe ihlala isematheni awo 
kungakho lezaga zibunjwa ngayo. 

Izaga zithathelwa ebantwini, ezinyamazaneni, enyonini, kuzilimo, 
kuzithelo, kokwenjiwayo, emkhathini lezakhiweni. Ngalindlela, phose 
yonke into esemhlabeni ingasetshenziswa ukubumba isaga. Okumqoka 
yikuthi okubonwa kuleyonto kufaniswa lokwenzakala empilweni zabantu. 
Lokhu njalo kuveza ubuhlakani bamaNdebele. 

Zikhona izaga ezivela enkolweni zabantu kanye lakuzinganekwane. 
Ezinye njalo zithathelwa kuzehlakalo eziqondane lesizwe ezigoqela imbali. 
Lanxa kunjalo, zitholakala zithinta abantu kumbe izinanakazana eziqanjwe 
ngaphambilini. 

Ulutho oluqakathekileyo ebantwini lubakhona ezageni ezinengi. 
UNdhlukula uthi inkomo yayivele iqakathekile embusweni wamaNdebele, 
kungakho izaga ezinengi zigxila kuyo. Kwakulotsholwa, kulinywe, 

kubiywe kuthethelwe ngayo, iphe uchago lenyama. Isigogo sayo senziwe 
jntambo, amanyathela kumbe isihlangu sokuzivikela ezitheni. Emikhosini 
yonke inkomo yayidingakala. UNyembezi laye uyawusekela lumbono 
ngabakwaZulu. Khona nxa kukhangelwe imbali yamaNdebele, kuvela obala 
Jokhu. Phela yizo inkomo lezi ezadala ukuxabana phakathi kukaTshaka 
loMzilikazi okaMatshobana waze wazongena kweleZimbabwe. Lalapho 
esekuleli, ukuthunjwa kwenkomo kwaqhubekela phambili. Yizo inkomo 
lezi ezenza kuvuke impi eyaqalisela eMasvingo, uLobhengula esithi 
kusetshenziswe inkomo zakhe ukuhlawula amakhiwa ucingo olwaluqunyiwe. 
Impi le yiyo eyaletha ukutshiswa kwesigodlo sakoBulawayo lokunyamalala 
kwenkosi eTshangane, isibalekela ukuthunjwa. | 

Amakhiwa athi ngokwehlula abansundu abathathela inkomo. Aphinda 
aquma inkomo zabantu abansundu ukuze athole izisebenzi okwacina 
kungesinye sezizatho zempi yenkululeko eyakuqala elizweni leli. 


Lakhathesi inkomo zilokhu ziqakathekile emaNdebeleni. Inengi labasebenza _ 


emadolobheni lilazo inkomo emakhaya. Yona indawo yeMatabeleland 
ilungele khona ukufuywa kwenkomo. 

Sekusezandleni zalowo ofunda lolugwalo ukuthi abone lokho 
okuqakatheke kakhulu embalini yesizwe esikhathini sinye ngasinye. Lokhu 
kwenza umuntu abone imicabango emqoka ngesikhathi esithile. 


Ukubunjwa kwazo/Isimo 


UNyembezi uxoxa ngendlela ecacileyo ngesimo sezaga. Okusesigabeni 
lesi kweyame kakhulu kulokho akutshoyo ngesimo sazo. 


Ukweqiwa kwabonkamisa 

Lokhu kujayelekile ikakhulu enkondlweni. Kusuka kuphe izaga ubungoma 
obuthile obenza zikhwabitheke. Bakhona ‘kodwa abathi. lokhu kweqiwa 
kwabonkamisa kusekukhulumeni kulalapho kubhalwa. Iqiniso ngelithi 
nxa abantu bebhala bayabe bezama ukulingisela inkulumo. Lokhu kutsho 
ukuthi zikhona izaga ezeqa onkamisa. 


Izibonelo: 
пана іта! njengabosiphatheleni. 
Thengis ’umfaz'utheng iBhoso. 


a 


Ukwesulwa kwamabala 

Kwezinye izaga kwesulwa amabala ukuze imitsho ibe miftshane. Lokhu 
kuphinda,kwengezelele ubungoma ngoba imitsho iba lula. Lokukhumbula 
izaga kusuka kube lula ngenxa yalokhu. 


Izibonelo: : 
Kulokuthi; Ukhomba аге akhale athi maye ngokukhomba lokhu! 
Кима;  Ukhomba aze akhale. 


Kulokuthi; Uzabhalela ekhaya uthi, “ kini bazali bami abathandekayo g 
Kuthiwa; Uzabhalela ekhaya. 


Bakhona abangasebenzisa wonke amagama akulezizaga besenzela ukuga- 
baza nje kumbe ukwenzela amahlaya. 


Ukusetshenziswa kwesivumelwano senhloko 

*Kwesinye isikhathi ulutho okukhulunywa ngalo esageni aluqanjwa ngebizo. 
Luyabe seluke Iwasetshenziswa kakhulu isaga sisaqalisa okokuthi wonke 
umuntu uyabe esesazi ukuthi kukhulunywa ngani. Lokhu: kutsho ukuthi 
kulokhu esithi yizaga ezintsha kuzakuba kulutshwana ngoba kungenzakala 
inengi libe lingakazizwa ezinye zalezizaga. 


Izibonelo: 
Kulokuthi; Мғитійо wamaphepha. 
‘Kungathiwa; . Ngowamaphepha. 


Kulokuthi; | Amapatapata awela abangela mazwane. 
Kungathiwa; Awela abangela mazwane. 


Ukugala ngesakhi айну £ 
Izaga lezi zivame ukusebenzisa isakhi eside u – Ка: kumbe esiftshane u 
—A-. Kungasetshenziswa njalo u — Aku- lo —Aka-. 


Izibonelo: 
Akubonwa lidolo lepositoli. 
Kabonwa, ngamaphawundi. 
Kasabonwa, ngumkhosi weNxwala. 

Ezilemigondo emibili etsho izinto eziphikisanayo 

Lezi yizaga ezipha imiqondo emibili ezithi lokhu kunje kodwa_ okunye 
kungenye indlela. Esikhathini esinengi kutshiwo ukuthi indlela ezimbili 
eziqanjiweyo zidala izinto ezehlukeneyo. Zilutshwana izaga ezinje 
egwalweni lolu. 


Izibonelo: 
Thu-thu umthetho.wama-Anadini, unganatha amathathu udokotela uyakubopha. 
Inala kayihambi kuhamba indlala.. 


Ezilezibanjalo 

Zinengi izaga lezi. Ezinye zazo ziba lesibanjalo kubala lesibili, ezinye 
kwelesithathu. Ezinye zivele ziqale ngaso isibanjalo. Lokhu akumelanga 
kumangalise ngoba izaga zona ziqondanisa isehlakalo lezenzo zabantu. 
Kungakho okukhulunywa ngakho kucina kuyileyonto. 


Izibonelo: 

Ukufa kwendoda yimbodlela. 
Akubonwa yisiphundu sikanesi. 
Ngumlilo wamaphepha. 


Ezilezifaniso | . : 

Izaga lezi lazo zinengi ngoba i izaga zisuka zifanise ulutho lolunye kumbe 
isenzo lesinye. Lokhu kwenza izinto eziqathaniswayo zihle zithi bha, umuntu 
ahle abone lobobudlelwano. Kwenza umuntu abone икијша komqondo 
wamaNdebele ekuqathaniseni izinto umuntu angeke azicabangela поеѕіпуе, 
isikhathi. Kuphinda kuveze ukunanzelela okukhona ngezehlakalo ezisesizweni. 
Ukukhalipha okunje kwenza abantu bangajunywa belibele проба besenelisa 
ukufunda жашо yomuntu ngezenzo lenkulumo yakhe. 


Izibonelo: ; 
Ufela phakathi njengentambo yekhandlela. 
Badla ngaye njengomntanenjiva.. 


Ukuhlelwa kwezaga 


Zinengi izindlela zokuhlela izaga. Abaloba phambilini basebenzisa_ 
izindlela ezitshiyeneyo eziqakathekisa okuthile. Sizazibetha izindlela lezi 

esezasetshenziswayo siqhubeke sisebenzise eyethu indlela esibona angani 
ingengezelela kulezi ezake zasetshenziswa. 


Ngokuhlelwa kwamabizo 


Egwalweni lwakhe, uNyembezi uhlela izaga lezi ngeziqalo zamabizo azo. 
Yindlela enhle le kodwa izaga lezo ziyawela kusimo esiphezulu lapho 
okuxoxwa ngazo ngesimo sazo. Umfundi angakhangela iziqalo zazo nxa 
efuna ukubona ukuthi kuhlelo lwamabizo zikhuluma ngezinto ezikusiphi 
isigaba. Kungaba lusizo olukhulu njalo ukuthi abone ukuthi kanti zona 
izaga zalamuhla lezi zikhuluma ngezinto ezikusiphi isigaba kakhulu. Nxa 
sikhona lesosigaba, kungaba kuhle ukwazi ukuthi kungani lesosigaba 
siqakathekile kangako. 


Ngokulandelana kwamabala 


Egwalweni lwabo oluthi Izaga, uNyamambi loMpofu bahlela izaga ngoku- 
landelana kwamabala besuka ku-A besiyacina ku-Z. UPelling noma en- 
gayilandelanga lindlela, ukubona kufanele ukupha uluhlu lwazo lamakhasi 
ezitholakala kuwo ngokulandelana kwamabala ekucineni kogwalo. Lokhu 
> kutsho ukuthi eqinisweni uPelling usebenzise izindlela ezimbili ekuhleleni 
izaga; ngokulandelana kwamabala langendikimba. 
Indlela yokuhlela le inhle ikakhulu emuntwini odinga ingcazelo yezaga 
njengoba kulandelwa indlela esetshenziswa kuzichazamazwi. Kuba lula-ke 
ukuthi umuntu angezwa isaga aphange athole ingcazelo yaso. 


Ngomdabuko/Ngezinto eziqanjiweyo 


UNdhlukula yena uhlela izaga ngomdabuko, kusiya ngokuthi ziqamba 
izinto ezinjani. Ugogela ezithathelwa ebantwini, ezintweni ezimilayo, 
enyamazaneni lalezo ezimbaxambaxa. Uhlelo lolu luveza obala izinto 
eziqakathekileyo embusweni kazulu. Izinto eziqanjwa ezageni ezinengi 
zihle zibeke obala ukuqakatheka kwalezozinto. Ngalindlela, umuntu uba 
lakho ukubona impilo yalesosikhathi kusetshenziswa izaga lezo. Uba lakho 
ukwazi ukudla kumbe imidlalo okwakuthandwa nguMthwakazi. 

Ngendikimba 


Enye indlela yokuhlela izaga ngeyokulandela ukusetshenziswa kwazo 
jendikimba yazo. UNyembezi usebenzisa indlela le kanti njalo loPelling 
weyama kuyo. Lokhu kutsho ukuthi kusiya ngesimo umuntu azithola 
екиѕо ulakho ukudinga izaga ezihambelana lalesosimo azisebenzise 
ngemfanelo. Lokhu kuba luncedo kakhulu kubafundi okumele babhale 
indaba zokuzibumbela ngoba bangaphiwa isihloko bahle bakhangele 
izaga abangazisebenzisa esigabeni esihambelana lesihloko. Amasiko 
Jawo avela obala ngoba kuba sobala okwakuthandwa lokwakuzondwa 
nguMthwakazi. 


Ngembali 


Le yiyo indlela esibone singahlela ngayo izaga. Siyithola yehlukile kulokho 
osekwenziwe ngababhala phambilini njalo sibona ingaba luncedo olukhulu 
kubafundi. Abafunda lolugwalo kumele bananzelele ukuthi isaga sisinye 
singasetshenziswa endaweni ezehlukeneyo kungakho noma sifakwe 
phansi kwembali ethile, singaba lakho ukungena kweyinye njalo. Zikhona 
izaga ezithathelwa ezintweni ezenzakalayo ngesikhathi esithile zihle 
zisetshenziswe kanti njalo zikhona ezivumbuluka zithathelwa ezintweni 
ezazivele zikhona kodwa zisetshenziswe ngesikhathi sakhathesi. 

Isitsho esithi; Kukhona okutshaya amanzi; sithathelwa ezintweni 
ezazivele zikhona, sidala, kodwa sesisetshenziswa kakhulu ezinsukwini 
zonke zobunzima. Nxa sikhangela imbali, amanzi ayevele ekhona 
kudala kodwa okutshiwo yisitsho kuvamile kulezinsuku. Zona izaga ziba 
lamaqiniso agogela phose zonke izikhathi. Ofunda lolugwalo kumele abe 
lakho ukukhululeka ukusebenzisa isaga esisesikhathini sokusungulwa 
kwezikolo ngesikhathi sikazibuse. Okuqakathekileyo yikuveza obala ukuthi 
kungani ekhetha ukusisebenzisa ngalesosikhathi. 

Egwalweni lolu sizamile ukwethula imbali ephatha amaNdebele kanye 
labantu bonke abasezigabeni zamaNdebele. Kungenzakala sibe singaphanga 
izaga kumbe izitsho eziphansi kwalesosikhathi kumbe imbali койа sikubone 
kubalulekile ukuthi imbali leyo kukhulunywe ngayo. Kungenzakala futhi 
ukuthi zibe khona lezozaga kodwa thina sisilele ekuzivumbululeni. Asicini 
ngokubetha imbali yodwa. Sithi ngemva kokupha isaga, sichaze umdabuko 

waso besesisipha ingcazelo yaso. Emaphethelweni ogwalo, izaga lezitsho 
lezi ziphinde zahlelwa ngokulandelana kwazo ngamabala kwaphiwa lekhasi 
lapho sinye ngasinye sazo esitholakala khona. , 


Isiphetho ngokuhlelwa kwezaga lezitsho 


Zonke izindlela zokuhlela izaga ziqakathekile. Enye lenye yazo iqakathekisa 
okuthile okuba lusizo emuntwini ozifundayo. Okungamelanga kukhohlakale 
yikuthi izaga ziveza impilo yesizwe, imikhuba, inkolo lamasiko aso. Ku- 
qakathekile ukuthi аБадедеѕһа ngezaga baphe ulwazi olunengi oluphathisa 
abafundayo ukuze bazwisise njalo bazijabulele izaga lezi. 

Izindlela zokuhlela izaga zingaba zisilela kwezinye indawo kodwa nxa 
umuntu ezihlanganisa uphuma lolwazi lengcazelo ejulileyo. Kuhle ukut- 
shiya ofundayo engafaniseli. Kumele azi imbali, isisusa lokusetshenziswa 
kwesaga sinye ngasinye. UMthwakazi kumele azi lapho avela khona, lapho 
akhona lalapho alubhekise khona. Ngalindlela, uba lakho ukuvikeleka 
ezingozini ezingavela ngoba izaga lezitsho ziyalimukisa kokuhle lokubi. 
Ingqobe isisala kofundayo ukuthi ukhetha kuphi ukuze aphilisane kuhle 
labanye. | 

Kuqakathekile njalo ukuthi ofunda lolugwalo abale izingwalo 
ezixoxa ngembali yalesosikhathi okukhulunywa ngaso. Njengoba thina 
singasibabhali bembali, simane sengula phezulu sathatha lokho esibona 
kuqakathekile. Sekusalela ofundayo ukujulisa ulwazi ngokuyafunda 
leyombali ngokugcweleyo. | 

Okunye okuzananzelelwa ngumfundi yikuthi izaga ezinengi ezilapha 
zigxile ezintweni eziveza ukudana. Ziphatha ubunzima, zethule uMthwakazi 
njengesizwe esingelakho ukujabula, esidabukileyo njalo esingani siphelelwe 
lithemba. Siyethemba imbali izasicacisa lesisimo. 


>> Isahluko 2 >>> 
‘Ukufka kwabafundisi lesiKristu 


Abanali kukhanya babelobudlelwano obukhulu loMczilikazi eseseZansi. 
Kukhanya uMtshede (Robert Moffat), wayeyisihlobo esikhulu sikaMzilikazi. 
Įmbali ithi kwathi uMzilikazi esexabene loTshaka walayelwa nguye 
uMtshede. kuleli eleZimbabwe. Eseyakhile uMzilikazi, abafundisi labo 
balandela befuna ukwakha lokutshumayela. 

Bonela ukungena abanali bakha umuzi ла та ке eNyathi. 
Abanye babafundisi babengakholwa ukuthi ukholo IwesiKristu 
jungamemetheka kuhle nxa umbuso wamaNdebele ungadilizwanga. Bona 
babengayizwisisi impilo eyayiphilwa nguMthwakazi, bebona ingani 
abelungu bangabasengozini njengoba ibutho likaMzilikazi lalihlala 
lihlasela omakhelwane. Lokhu kwakungamangalisi проба ngalesosikhathi 
kwakubusa olamandla. Lazo izizwe zabelungu.zazikwenza lokhu. 
Okusobala yikuthi babevele befsa ukubhidliza umbuso kaMthwakazi 
kubuse abakibo. Bakhona kodwa ababefuqwa luthando okukhulunywa 
ngalo ebhayibhilini njalo yibo laba abancedisa abansundu langesikhathi 
sekulwisanwa labamhlophe. 

Intshumayelo yabafundisi yayikhangelela amasiko abamnyama Seni 
Inkolo kubokhokho lamadlozi yeyiswa kwaba sobala ukuthi bafsa abansudu 
balahle indlela yabo yokholo lokuphila bathathe eyabelungu. Babakhona- 
ke abathathwa ludumo balandela indlela yabafundisi, abanye babo baze 
baba ngabatshumayeli bevangeli. Inengi labansundu kodwa lala lilokhu 
likholwa kulokho elakhula liphakathi kwakho. Babebalutshwana-ke 
abangena isonto. 

Njengoba abafundisi babelobudlelwano lenkosi, abanye babo basebenzisa 
lobobungane ngesikhathi sikaLobhengula ukuncedisa abamhlophe ukwenza 
ubugili bokuhluthuna umbuso. UmntakaMtshede, uJohn, ngomunye 
wabafundisi ababefuna ukubona umbuso wamaNdebele udilizwa. 
Waba ngomunye walabo abancenga inkosi uLobhengula ukulobelana 
isivumelwano labelungu ababesithi badinga amalungelo okwemba amatshe 
aligugu lokuzingela. Yiso lesi isivumelwano’ esenza abelungu ‘bathole 
isizatho sokuhlasela uMthwakazi besithi кери, Kwalwiwa, uMthwakazi 
wehlulwa. ` М 


15 


нь 


Abansundu sebehlulwe, abelungu babusa santando labafundisi baqhubeka 
ngevangeli labo. Izindaba ezisebhayibhilini yizo ezazifundiswa amakholwa. 
Ezinye zazo zazimnandin gakho abangamakholwa babezixoxela ababelokhu 
benyathela ngoludala. Phela kuqakathekile ukwazi ngempilo yesitha sakho 
ukuze usizwisise njalo usingobe. Zazakala-ke izindatshana ezisebhayibhilini 
inengi lazo ligxila ekwethuseleni abangakholwayo ukuthi bazatshabalaliswa 
njengalabo abangalalelanga uNowa. Akumangalisi ukuthi kwacina kusiba 
lezaga ezikhuluma ngoNowa. 

Inkolo yesintu yakhangelwa njengesono lobuqaba. Kwathiwa amakholwa 
angaqakathekisi inotho yasemhlabeni ngoba ingedlulayo. Okumangalisayo 
yikuthi abamhlophe babelande yona leyo inotho yasemhlabeni okwakuthiwa 
amakholwa angayigakathekisi. Ukuthanda imali kwathiwa yinto embi 
ngoba phela nanku uJudasi wathengisa uJesu efuna yona. Zabunjwa izaga 
ezisola imali, amakholwa abhekana lombuso ozayo hatshi lo osemhlabeni. 
Azimisela ukuhlupheka ukuze ayophila kuhle ezulwini, okomhlaba kwaba 
yize. 

Ngokuhamba kwesikhathi, babakhona abamnyama abaqalisa awabo 
amabandla esonto. Babona ukuthi ibhayibhili balakho ukulizwisisa ngeyabo 
indlela engafani laleyo eyayitshunyayelwa ngabanali. Kanti angithi amakhosi 
okukhulunywa ngawo ebhayibhilini ayenothile? Lamakholwa aqinileyo 
njengoDavida lawo ayethatha izithembo okuyiyo impilo eyayikhona 
lesintwini. Kwaba sobala ukuthi ibhayibhili lilemfundiso enhle lanxa 
bekhona abanye abalisebenzisa ngendlela yoncindezelo. Anda amabandla 
ekhokhelwa ngabamnyama, eqhuba ngendlela ehlukileyo kulaleyo 
eyabanali. Kanti khona angithi lawo amabandla alethwa ngabamhlophe 
ahlamuka khonale emazweni aphetsheya? Ngokwanda kwamabandla 
lokholo IwesiKristu, izitsho lezaga lazo zanda. Yiyo impilo eyayisikhona 
kwelikaMthwakazi. Isintu sasesixubene lesilungu. 


Izaga 

Akubonwa lidolo lepositoli. 

Umdabuko: Ngokuza kwabelungu kwadabuka inkolo yesikKristu. Kulinkolo 
kwaba lamasonto ehlukeneyo kwathi abansundu abanengi basungula 


awabo abawabona ehambelana lenkolo yesintu, ikakhulu lawo ayeyame 
kuthesithamente elidala. Abepositoli-ke labo baqalisela lapha baba leyabo 

indlela yokuthandaza lokudumisa umdali wabo. Phakathi kwenkolo yabo 
kwaba khona lendlela yokugqoka abathi yiyo eqondileyo emakholweni. 
Babona kuyiyo indlela ehloniphayo njalo ebatshengisa bengabantu banye. 
Bona-ke bakhetha ukuggoka izigqoko ezinde ezivala amadolo ezihambelana 
lezabelusi bezimvu abasebhayibhilini. Labo phela bangabelusi abanakekela 
izimvu zikamdali. Njengoba zizinde lezi zigqoko, kunzima ukubona idolo 
lepositoli. 

Ingcazelo: Isaga lesi sitsho ukuthi ulutho kumbe umuntu kabonwa 
kulezonsuku. Okhulumayo uyabe ekhala ngokungabonakali kwalowo 
muntu. 


Uhamba kancane njengomkhumbi kaNowa. 

Umdabuko: \saga lesi siveza ukuxubana kwenkolo yamaNdebele lesiKristu. 
AmaNdebele ayevele efanisa ukuhamba kancane njengonwabu kumbe 
ufudu. Ukufka kwebhayibhili kwaletha-ke umkhumbi kaNowa. Kwathi 
kusina izulu likazamcolo, umkhumbi kaNowa wawulokhu uphakanyiswa 
ngamanzi kancane kancane. Lalapho usuphezu kwamanzi wandenda 
uhamba kancane kancane. 

Ingcazelo: Kutshiwo umuntu ohamba kancane kancane sengathi akulanto 
ayijahileyo. 


Wahamba okwejuba likaNowa. 

Umdabuko: Laso lesisaga sathathelwa ebhayibhilini. Kwathi sekuphele 
uzamcolo, uNowa wathuma ijuba ukuthi liyehlola ukuthi amanzi alokhu 
emanengi yini. иба lahamba kodwa alaze laphenduka. 

Ingcazelo: Kuyabe kutshiwo ukuthi umuntu usehambe kokuphela kumbe 
okwesikhathi eside waphuza ukuphenduka, belo ngapha ulindelwe. 


Imali yimpande yesono. 

Umdabuko: Konela ukufka imali elizweni, kwaba yiyo into efunwa 
ngumuntu wonke ngoba kuyiyo esetshenziswa ukuthenga izinto 
ezitshiyeneyo. Lolezifuyo uyazithengisa ukuze athole imali. Ongelamali 
uyahlulukelwa ngoba engalakuphila kuhle ngaphandle kwayo. Abantu 
sebengabahlala becabanga ukuthi kambe bangayithola njani imali. 
LomntakaNkulunkulu wathengiswa ngemali. Olemali kasweli okudliwayo 
kumbe okokwembatha kungakho wonke umuntu eyidinga. Abanye bayithola 
ngokwenza izinto ezimbi. 


оллло es oe ee 


Ingcazélo: -Sitsho ukuthi imali yiyo ebangela ububi lokona emhlabeni. 
Abantu basuka badinge imali ngokwenza izinto ezingekho emthethweni 
ezinjengokuntshontsha, ubugebengu, ukufeba lokubulala. Okhulumayo 
uyabe esola ukuthi bonke ububi budalwa ngoba kufuneka imali. 


Imali yathengisa uJesu/Imali yathengisa umntakaNkulunkulu. 
Umdabuko: Ukungena kwabanali elizweni kwatsho ukufka kwebhayibhili. 
Ekutshelweni ngezehlakalo ezisebhayibhilini amaNdebele ezwa ngoJudas, 
omunye wabalandeli bakaJesu owathengisa uJesu ngoba ethenjiswe 
imali. AmaNdebele aphinda abona indlela imali ethakazelelwa ngayo 
ngabamhlophe lokuthi yiyo esisetshenziswa ukuze umuntu athole 
okwehlukeneyo, abona ukuthi ngempela imali iqakathekile: Abona imali 
ifphaza ingqondo okokuthi umuntu udinga уопа kuphela kungakhathalekile 
akwenzayo ukuze ayifumane. Ekufundiseni ibhayibhili, abanali bakubeka 
obala ukugakatheka kukaJesu okuthiwa wafela izono zabantu bonke ngoba 
ethanda wonke umuntu ukuze abe lempilo enaphakade. Phela ibhayibhili 
lona liqakathekisa umbuso wezulwini ligcizelele ukuthi umuntu kaphile 
kuhle labanye emhlabeni ukuze athole umvuzo omuhle ezulwini. 
Ingcazelo: Sitsho ukuthi imali imbi. Ayilunganga проба iyisisusa sobubi. 
Umuntu angenza loba yini embi nxa ethenjiswe yona. 


Ufuna ukungenza imvu yomnikelo. 

Umdabuko: ‘Lesi ngesinye sezaga esadaleka ngemva kokuhlangana 
lesiKristu lebhayibhili. Ebhayibhilini, ama-Isirayeli ayenikela ngokutshisa 
izimvu. Indaba ehle ifike engqondweni ngeka-Abraham okwathiwa 
anikele ngomntanakhe waselethelwa imvu sekubonakele ukuthi ulokholo 
oluginileyo. Umnikelo-ke wona wawuveza ukubonga lokuhlonipha uMdali 
ukuze umuntu azuze izibusiso. Loba kwakulungele abantu, izimvu zazisifa 
zingelacala, zifela ukufeza izifso zabaninizo. 

Ingcazelo: Sitsho ukuthi ungabongisebenzisa, ungingenisa engozini ukuze 
uthole‘inzuzo ngami. at 


USathane udobhe idimoni, uzaloya aze aloye lonina. 
Umdabuko: Ibhayibhili lethula uSathane njengesidalwa esibi kakhulu. 


USathane nguye umdali wabo bonke ububi obusemhlabeni. Idimoni 
lalo libi nanko phela loJesu walixotshela engulubeni njengokutsho ` 

kwebhayibhili. Kutsho ukuthi ukuhlangana kukaSathane ledimoni kudala 
ububi obesabekayo. | 

Ingcazelo: Sitsho ukuthi umthakathi uthole umuthi omubi wokuloya, 
uzaloya bonke abantu aze angenele lalabo abaseduze, kasakhethi. Singatsho 
njalo ukuthi umuntu ungenwe ngumoya omubi ongaba yingozi lakubani 


nje: 


Izitsho 


Ngumahlafun’ itshingam’ esontweni. 

Umdabuko: \sonto iyahlonitshwa kakhulu kanti njalo ukuhlafuna itshingamu 
phakathi kwabantu kuyenyanyeka. Nxa umuntu ehlafuna, itshingamu 
ubanga umsindo okungapheliyo. Pho nxa kusesontweni, umfundisi ngapha 
etshumayela, angithi abantu bacina bengasezwa intshumayelo sebemelane 
lomsindo wayo itshingamu. Isiqoqodo kuphela, isikhohlakali, yiso sodwa 
esingahlafuna itshingamu endaweni engcwele njengesonto. 

Ingcazelo: Sitsho ukuthi kahloniphi, usedlulele, uyisiqoqodo njalo ka- 
jamthetho. 


Ulenhlakanipho kaSolomoni. 
Umdabuko: Ngesinye njalo isitsho esithathelwa endabeni esebhayib- 
hilini. Endabeni le, abadlezane ababili babanga umntwana bacina besiya 
eNkosini uSolomoni. Ukugeda umbango, iNkosi yathi izaquma umntwana 
ngaphakathi ukuze munye ngamunye wabadlezane athole ingxenye. Umama 


womntwana wakwala lokhu kodwa ongasunina wavumela phezulu, kwaba | 


sobala ukuthi ingane ngekabani. 
Ingcazelo: Ukhaliphe kakhulu. 


Yimana. | 
Umdabuko: Indaba yemana ilandiswa kakuhle ebhayibhilini lapho okuthiwa 


abantwana be-lsirayeli bathi. bengaselakho okokudla, uNkulunkulu 
wabehlisela lokhu kudla okuthiwa yimana badla basutha. , 
Ingcazelo: Kutsho ukuthi kulula, kuza umuntu engakugingelanga. 
Singasetshenziswa ngabafundi nxa umhloliso ulula. 


»» Isahluko 3 »» 


Ukugqala kwezikolo. 


Abanali yibo abasungula izikolo kuleli beqalisa ngeNyathi ngo-1860 
kulandela iMthombothemba (Hope Fountain) ngo-1870. Injongo 
yayingeyokuthi abantu bazi ukufunda ibhayibhili ukuze umthwalo 
wokutshumayeza lokuguqula ukholo Iwabansundu ube lula. Okunye 
njalo okwakumqoka kwakuyikufundisa abansundu ukuze benelise 
ukuyasebenzela abamhlophe ezindaweni ezitshtyeneyo. Kwakumele bagxile 
kakhulu emisebenzini yezandla njengoba lokhu kwakugoqelwe kumthetho 
wezemfundo oka-1907. 

Ngalesosikhathi, kwakulengatsha ezimbili ezemfundo; ugatsha 
Iwabansundu, lolumele abamhlophe. Kusobala ngalesisenzo ukuthi 
ubandlululo lwalugewele. Imali enengi yayithelwa ekufundiseni abamhlophe. 
Imfundo eyayiphiwa umuntu omnyama kwakumele imenze azizwe 
engaphelelanga, abe phansi komlungu aze afse ukuba ngumlungu uqobo 
ehlulwe lijwabu lakhe elimnyama. Akumangalisi-ke ukuthi ngalezonsuku 
inengi lalilwisana lokukhuluma isikhiwa ngamakhala, ngokuya kwesikhathi 
abanye baze bazikhuhla ubuso ngamafutha ayingozi. Amafutha la ayeguqula 
ijwabu elimnyama libemhlophe. Okwadanisa abanengi yikuthi ngemva 
kwesikhathi amajwabu anjalo aguquka abamnyama tshu okwelahle, kwavela 
obala ukuthi umuntu angeke aziguqule lokho ayikho khona. Isimanga 
yikuthi kulezinsuku akhona njalo amafutha aguqula ijwabu athandwa 
ngabantu. Lanxa engavunyelwa eZimbabwe, abantu bayawangenisa ngudlu 
elizweni athengiswe emisikeni emnyama. 

Ekufundiseni lapha ababalisi babegcizelela ukweyisa inkolo yesintu 
kuphakanyiswa eyabelungu.Ubandlululo Iwalugewele, lemisebenzini 
ikhona imisebenzi okwakumele yenziwe ngabamhlophe kuphela, ikhona 
leyabansundu eyayileholo eliphansi. Abansundu ababelunguzile esikolo 
babesiba ngababalisi, abalimisi (omudomeni), ama-odali kumbe amanesi. 
Kwakungamelanga bancintisane labelungu emisebenzini eholisa imali 
enengi. 

Imfundo ephezulu eyesekhondari yaqalisa ukutholwa ngabansundu 
ngemva kuka-1940 kuleli. Phambilini, ababefsa ukuqhubekela phambili 

ngemfundo babelubhekisa eZansi Afrika (South Africa). Abanye abenza 
lokhu nguJoshua Nkomo, uHerbert Chitepo, uStanlake Samkange, uBernard | 
Chidzero kanye loGeorge Silundika. 

Isekhondari yabansundu kaHulumende eyakuqala kwaba yiGoromonzi. 
Ezinengi izikolo zaziphansi kwabanali, ziphansi kwamabandla atshiyeneyo 
awamasonto. Inguquko enkulu kwezemfundo yabansundu yalethwa 
ngesikhathi kubusa uGarfeld Todd. Wengezelela izikolo zesekhondari 
zabansundu. 

Abafundi babefundiswa ngamaqhawe abamhlophe. Izindawo ababefunda 
ngazo ngezakhonale phetsheya kwamazwe, oNgilandi laboKhanada. 
Abafundi babehlabela ngendlela zokulima zaseKhanada kanye lemifula 
yakhona, bengafundiswa lutho ngemifula lezintaba zakibo. Abansundu 
abanengi bafunda ngeyabo imizamo, inengi njalo layadinga imisebenzi 
phandle kwelizwe. | 

Ababesibalenhlanhla yokuba ngababalisi, labo babefundisa khonokho | 
abakufundiswayo. Ayehlonitshwa amatitsha, abafundi labazali belangazelela 
ukubhala ngetshoko lokubhala izincwadi. Itshoko yaba lodumo, owayesazi | 
ukubhala kumbe ukubala incwadi ebukwa. Abanye abazali babesithi | 

| 
| 


abantwana babo abangamankazana bengenelisa ukubhala incwadi 
akusadingakali ukuthi baye phambili ngemfundo. 


Izaga | 


Indwangu idobhe itshoko isizibhala lasemanzini. 

Umdabuko: \zikolo zaletha indlela entsha yokufunda, itshoko kwaba yinto 
eqakathekileyo yokufeza ngayo leyo mfundo. Izaga lezi eziphathelane | 
lendwangu zithathelwa ebuthutheni bazo obusezinganekwaneni obudala | 
isaga esithi; indwangu zihlekana iziphongo. Lapha okhulumayo uyabe | 
ehleka ubuthutha bendwangu enza into eyize. Itshoko yona kwakungasinto | 
yokudlalisa. Ngitsho lakulezinsuku ababalisi abajabuli bangathola abant- | 
wana beyidlalisa, pho indwangu esibhala emanzini ingeke yabukwa. | 
Ingcazelo: Lalapha kuyabe kuhlekwa usulu, umuntu othi ethole igugu athi | 
ngobuthutha alitshaphaze ngokwenza into engelancedo. 


Ngumlilo wamaphepha. аА i 
Umdabuko: Umlilo mdabuko wawo uqakathekile empilweni yamaNdebele 


ngoba usetshenziswa ezintweni ezinengi ezigoqela ukupheka, ukosa, ukotha 

kanye lokutshisa пје. Атарһерһа lawo aseyingxenye yempilo yamaNdebele 
ngoba izinto ezinengi sezibhalelwana phansi emaphepheni. Ezikhathini 
ezinengi, amaphepha angaselamsebenzi ayatshiswa ukuze angangcolisi 
indawo. Bakhona abawathengisayo kulabo abawatholela omunye umsebenzi 
kodwa esiNdebeleni okuvamileyo yikho ukutshisa. Kungakho abantu 
bananzelela okwenzakalayo nxa etshiswa. Nxa umuntu engalumathisa 
amaphepha, ayabhebha adale inkalakatha yomlilo lelangabi, elesabekayo 
ngesikhathi esincane kodwa ngemva kwesikhatshana nje, umlilo wakhona 
uphanga uphele. © р, 

Ingcazelo: Sitsho ulutho oluqaliswe ngamawala kodwa lungasoze lufke 
ndawo. Kuvamile ebholeni ukuthola igembu eliqalisa umdlalo ngomdlandla 
langamawala amakhulu kuthi ngemva kwesikhatshana umdlandla uphele 
linqotshwe. 


Uzabhalela ekhaya/Uzabhalela ekhaya uthi, “Kini bazali bami 
abathandekayo”. __ | 

Umdabuko: Ikhaya liqakathekile esiNdebeleni. Wonke umuntu ulalo 
angaze abe engalazi ngoba sewadliwa yisilungu. Ikhaya liqathaniswa 
lobuhle lokulunga njalo esikhathini esinengi kulapho okulabazali khona. 
Bangaze basebenze edolobheni, abadala abanengi bayabuyela emakhaya 
lapho betshiya imisebenzi ukuyabhekana lemizi lezifuyo zabo. Esikhathini 
esinengi, emakhaya kuba yilapho okungewatshwe khona okhokho. Kulapho 
abantu abenelisa khona ukuyathethela babe munye labaphansi ngoba inkolo 
yesintu isekuthini siholwa yibo laba abaphansi okumele sibabikele konke 
esikwenzayo. Ezikhathini ezinengi umuntu uthi angaba lohlupho akhumbule 
ekhaya ngoba kulabazali lamathongo. Idolobho lona lalivele. libukwa 
njengendawo okugewele khona abantu abangelazwelo, abangeke banceda 
nxa usebunzimeni. Omunye lomunye uzinakekela okwakhe yedwa. Okunye 
njalo okuvelayo yikusetshenziswa kwencwadi osekuyizo eziya emakhaya 
umuntu esekhohlwe konke ngokuyazifkela mathupha. | f | 
Ingcazelo: Sitsho ukuthi uyabe usuzingenise kuhlupho ongasoze wenelise 
ukuzikhipha Кио uze ukhumbule ukulubikela abazali bakho ekhaya 
ngencwadi. | а k 


Usebenza-emile njengekhandlela. iig ingot 
Umdabuko: Tkhandlela tiqakathekile ngoba liletha ukukhanya emnyameni. 

Lenza kube lula ukubona izinto emnyameni ikakhulu emakhaya. Lilusizo 
olukhulu ngoba lingcono kulesikhuni ekukhanyiseni, nanko phela umuntu 
ulakho ukulithwala angene aphume lalo ezindlini ezitshiyeneyo likhanyisa 
kuhle nje. Ukuze libhebhe kuhle, ikhandlela kumele limiswe lithi mpo. 
Lingalala alibhebhi kuhle njalo liphela masinyane, kungakho lithwaliswa 
gadalala ngokumiswa mpo. 

Ingcazelo: Kutsho ukuthi usebenza nzima, ikakhulu labo abasebenza bemile 
njengababalisi lamanesi. Umbalisi osebenza ehlezi phansi ukhangelwa 
njengevila njalo kuthiwa uthelela labafundi bakhe ubuvila. 


Izitsho 


Uqamula amatshoko. 

Umdabuko: Abantu bajayele ukubuza bathi kanti uzibani usebenza ngaphi, 
ophendulayo athi, “Lowana ugamula amatshoko.” Ababalisi bayingxenye 
yempilo yomuntu wonke kulezinsuku. Wonke umuntu wedlula-ezandleni 
zabo lanxa beseyiswa kuthiwa abalamali. Kudala babehlonitshwa sibisibili 
kodwa lamuhla sebaba yinhlekisa. Nxa ababalisi bebhala ngamatshoko 
emgwembeni bavame ukuba belokhu bewaqamula lanxa kwesinye isikhathi 
amatshoko ayabe eziqamukela wodwa. Lokhu ‘bakwenzela ukuthi-babhale 
kuhle kulalapho itshoko inde kakhulu. | 

Ingcazelo: Sitsho ukuthi umuntu wakhona ungumbalisi. 


Isikhiwa usikhipha ngamakhala. ` 

Umdabuko: Sekuchaziwe ngaphambilini ukuthi abelungu nxa bekhuluma 
kuyabe kungathi amazwi abo aphuma ngamakhala. Ngabanikazi bolimi 
njalo balwazi kuhle. ы. А. > : 
Ingcazelo: Sitsho ukuthi uyakwazi kakhulu ukukhuluma isikhiwa 
njengabanikazi baso. 

»» Isahluko Д »» 


Izibhedlela 


Ngesikhathi kusabusa abamhlophe ubandlululo lwalugewele ezibhedlela. 
Ezabelungu zazilayo yonke into efaneleyo. Abanali yibo ababelusizo 
kakhulu ebantwini abansundu ngoba ezabo izibhedlela zazakhelwe 
abansundu lapho abafundisi ababesebenzela khona. 

Omongikazi babehlonitshwa kanti njalo babesesatshwa ngoba 
ababekwenza kwakuyisimanga. Ubunesi babandelwe ngomama abafundileyo, 
inengi labobaba lalisiba ngababalisi, abalimisi lamapholisa. 

Ngoba imfundo yobandlululo yayenzelwe ukuthi umuntu onsundu 
enyanye konke okuphathelane laye, inengi labafundileyo-ke lalizigqaja, 
libukela phansi lonke olunye uluntu. Omongikazi abanengi babelolaka 
njalo bezigqaja. Zona izigqoko zabo ezimhlophe qhwa zazibenza bazizwe 
bezingilosi. Odokotela ngobunengi babengabamhlophe ngoba imisebenzi le 
kuthiwa ayifanelanga abamnyama. Babatshazwa omongikazi lemisebenzi 
yabo yamaphilisi lamajekiseni aphilisayo. Abanye abantu babengasakholwa 
ukuthi belatshiwe nxa bengahlatshwanga ijekiseni. Ngenxa yezimanga 
zabomongikazi, abasebenza ezibhedlela bahlonitshwa lemithetho yabo 
yalalelwa. 

Kungakabi lezibhedlela abantu babethembele ezinyangeni. Ngokufka 
kwezibhedlela inengi lathatheka lathola imithi yesilungu ilisebenzela kuhle. 
Akusnangalisi-ke ukuthi labo ababesebenza ezibhedlela baphakanyiswa 
kusukela kulokho abakugqokayo, abakutshoyo labakusebenzisayo. Impilo 
yezibhedlela yaqakathekiswa. Lalamuhla onesi bayaqakathekiswa ngoba 
belondoloza impilo. 


Izaga 

Indwangu idobhe ijekiseni, isihamba ihlaba lamadwala/Indwangu 
idobhe amaphilisi isinatha lalapho ilihlo lidikiza. 

Umdabuko: \jekiseni yinto eqakathekileyo kakhulu kumpilakahle kazulu. 
Konela ukufka omongikazi amaNdebele agculiseka ukuthi ngempela 
ijekiseni iyelapha. Ezinye izalukazi zazingasili ngaphandle kokuthi 
zihlatshwe ijekiseni loba ilamanzi nje. 

Indwangu lapha iyabe ivelelwe lithamsanga lokuthola into eqakatheke 
kakhulu ibisiziqhenya ngokwenza okungalindelwe. Yona. mthetho wayo 
ayilalo ithuba lokubamba into enjengejekiseni. | 
Ingeazelo: Umuntu oswelayo laye lamuhla uyabe ethole ulutho 
olugakathekileyo asehamba ezimangalisa ngalo. Usehamba ezibonakalisa 
ngalo aze alusebenzise lalapho okungamelanga alusebenzise khona. 
Okhulumayo uyabe ehleka usulu. 


Akubonwa yisiphundu sikanesi. 

Umdabuko: Amanesi ayesembatha isicholo esimhlophe esiphundu 
okwakusenza iziphundu zawo zingabonakali. Umuntu wayehle abone 
esesekhatshana ukuthi ngumongikazi lowaya ngenxa yaso isicholo leso. 
Ingcazelo: Kuyabe kutshiwo ukuthi lowo okukhulunywa ngaye kabonakali 
kulezonsuku. 


| 
Ufela phakathi njengephilisi. | 
Umdabuko: AmaNdebele ananzelela ukuthi amaphilisi amanengi ayaginywa | 
enjalo engahlafunwanga ikakhulu lawo agoqelwe ngamapulasitiki. | 
Amaphilisi la afka adubukele loba ancibilikele esiswini. Lesisaga siveza | 
ukukhula kolimi IwesiNdebele. Kusabusa iNkosi yamaZulu uTshaka | 
isaga Sasithiwa; Ufela phakathi njengebutho likaBshaka/lakoZulu, ngoba | 
amabutho kaTshaka ayengavunyelwa ukukhonona. 
Ingcazelo: Kutshiwo ukuthi umuntu uzwa ubuhlungu ngaphakathi kwakhe | 
kodwa engafuni ukubuphumisela ngaphandle ikakhulu nxa kukhona | 
akwesabayo okungainehlela angaveza imizwa leyo. | 


Ukwanda kwaliwa ngabezokwelamisela khatshana abalamangewaba 
eziswini. | | 

Umdabuko: Nansi njalo esinye isaga esathathelwa kwesasivele sikhona 
esithi; Ukwanda kwaliwa ngabathakathi. Abathakathi baziwa bengabantu 
ababi ababulala abantu abangelacala ngakho babesithi banganukwa yizanuse 
babulawe. Inzalo ivele iqakathekile esintwini njalo kuyimvelo ukuthi wonke 
umuntu ayifeze le injongo yokwandisa isizwe. Lokhu kwakuncedisa ukuthi 
kube lamabutho, kuncedisanwe emisebenzini kanti-ke lemizi lobuhlobo | 
kwakughela. Kuze kube lamuhla, abantwana bayisipho esikhulu. Ekuzalweni | 
komntwana wayebikwa emadlozini ukuze amamkele. Indoda ivele yindoda | 

ngabantwana. Nxa umuntu engelanzalo minengi imizamo eyayisenziwa 
ukuze azuze umntwana. Lakho endulo zazikhona izalukazi ezazikwazj 
ukuvala inzalo kodwa lokhu kwakukhangelwa njengobuthakathi. 
Izibhedlela zafika lomkhuba wokuthi abantu. bangabi. banengj 
kakhulu. Kwaba yinhlekisa lokhu ngoba abantu babevele begabaza 
ngobunengi babantwababo. Khona ukuthi kulamaphilisi enza umuntu 
angazali kwabonakala njengobuthakathi obuphindwe kabili ngoba kubo 
kwakusitsho ukuthi umntwana ubulawa esesiswini. Amaphilisi ayebonwa 
njengalowomuthi wokubulala. Kanti angithi imithi enathwayo iyaphilisa 
kumbe ibulale? Njengoba kwakungabonwa mntwana ophuma esefle 
ngemva kokunatha lawomaphilisi, kwaba sobala ukuthi abenza lokhu 
bangcwabela eziswini. Lokhu kwakuyikuvikela ukwanda kwabantu 
abaloncedo empilweni. 
Ingcazelo: Umuntu uyabe ebonga lokho akwenzelwe ngomunye esitsho 
ukuthi kuhle ukwanda kwabantu ngoba benzelana okuhle njengalokho 
asekwenzelwe yena. Yena uyakuthakazelela ukwanda ngoba kuletha 
uncedo aselubonga kodwa abaphambanisa ukuncedwa lokhu yibo laba 
abezokwelamisela khatshana. 


Ubhanditsha inyoka. 

Umdabuko: Inyoka yisinanakazana esiyingozi. Siluma umuntu simbulale 
sona singasoze simudle. Nxa kulandelwa okusebhayibhilini, inyoka 
yisitha somuntu. Engadini yase-Eden, kuthiwa inyoka yakhohlisa u-Eva 
kwacina kungena isono emhlabeni. Inyoka ingabona isizukulwane sika- 
Adam isiluma izithende, ikanti esika-Adam singabona inyoka siyigongoda 
ikhanda. Inyoka ngumabona abilawe проба ingagamula umuntu izithende 
kungalindelwe. Ngesinye njalo sezaga esilobudlelwano lesibhedlela 
okweneka obala ukuqakatheka kwezempilakahle ebantwini. Ibhanditshi 
isetshenziswa ezibhedlela ukubhanditsha abantu abalimeleyo ukuze izilonda 
ziphole. Obhanditsha. inyoka uyabe eyincedisa ukuthi iphole tbisithola 
ithuba Jokuluma abanye abantu kumbe yena umayibhanditsha. 

Ingcazelo: Sitsho ukuthi uncedisa umuntu oyingozi ngokumginisa ukuthi 
enze intando yakhe. Ngezinye indlela ku‘shiwo ukuthi ungaboncedisa 
umuntu oyingozi empilweni yakho ngoba ngemva kokumnceda 
uzaphendukela wena akulimaze. 

qhu-thu umthetho wama-Anadini, unganatha amathathu udokotela 
uyakubophisa. 

Umdabuko: Ngesinye laso lesi eseyame kwezempilakahle lamaphilisi 
okuveza ukuthi ngempela akhonziwe emaNdebeleni. Nxa umuntu enatha 
ama-Anadini odokotela bathi kumelé abe mabili ngasikhathi sinye. Onatha 
edlula lapho uyabe esephambanise umthetho okokuthi angangezelela 
ykugula kulokuthi asile. Lokufa umuntu angafa ngoba esenathe okwedlulisa 


amalawulo. Ngaleyondlela, iphilisi lesithathu alifunakali ngoba liyabona 


ububende. 
Ingcazelo: Kuyabe kutshiwo ukuthi umtshado ngowababili, owesithathu 


ngumbhidlizi. Owesithathu ngozodala amacala. 


Jzitsho 


Wazalwa kungelamagetsi esibhedlela. 

Umdabuko: Amagetsi esafka ayengafakelwa abantu bonke emadolobheni. 
Abelungu babelawo besekusithi izindawo eziqakathekileyo njengezibhedlela 
lazo zibe lawo. Khona nxa kungelamagetsi kuba mnyama. 

Ingcazelo: Kuyabe kutshiwo ukuthi umuntu umnyama kakhulu. 


Wazalwa isibhedlela sisitsha. 
Umdabuko: AmaNdebele nxa ephoxa akuthatha ukuthi umntwana 


angazalwa isibhedlela sisitsha laye uyatsha abemnyama tshu njengelahle. 


Ingcazelo: Sitsho ukuthi umnyama kakhulu. 


| »» Isahluko 5 »» © 


Impi yenkululeko yakuqala lokwehlulwa 
ngabamhlophe 


Sesikuvezile ukuthi umbuso wabelungu wawubandlulula. Ngemva 
kokungena kwePayinela (Pioneer Column) ngo-1890, akuphindanga 
kwaba lokuhlaliseka esizweni sikaMthwakazi. URhodes,: owayephethe 
amakampani emba igolide lendayimani. ezansi wasebenzisa umcebo 
wakhe ukubumba imibuso emitsha ezizweni zabansundu. Wathumela 
izikhonzi zakhe oRudd, uMagwaya loThompson kuLobhengula bencediswa 
ngabafundisi abanjengoHelm. 

Izikhonzi zenza isivumelwano loLobhengula kodwa izinqumo zonke 
azifezwanga ngoba imibhobho lomkhumbi akuzange kulethwe. Wabubona 
ubuqili uLobhengula wathumela abantu kuNdlovukazi yamaNgisi. Lokhu 
akuncedanga lutho. 

IPayinela yazingenela kuleli ithenjiswe- umhlabathi lamalungelo 
okwemba imigodi. Ekungeneni kwayo yaceza isigodlo senkosi yaqonda 
eMashonaland. Yayivele izimisele ukulwisana laye uLobhengula angavele 
ayiphambanise ezifsweni zayo. Lokhu kufakazwa ngezinkamba ezakhiwa 
yiPayinela ekungeneni kwayo eZimbabwe. Ihkamba lezi zigogela iTuli, 
Masvingo (Victoria), iChivhu (Charter) leHarare (Salisbury). Aluba 
abelungu babelanda igolide lokunye okwembiwayo, babengeke bazihluphe 
ngokwakha izinkamba. 

Ngokungatholi igolide elaneleyo eMashonaland, abelungu laba baqalisa 
ukungena emaNdebeleni. Badinga isizatho sokuhlasela basibhidlize isizwe, 
basithola. Umjibila babevele bawuthiya ngesivumelwano okuxoxwe ngaso 
ekungeneni kwabafundisi. AmaNdebele ayevele ephila impilo yokuhlala 
ezwana amandla labomakhelwana, owehlulwayo athunjwe athathelwe 
izilimo lezifuyo abe yingxenye yesizwe sikaMthwakazi. Olenkani wayesiba 
yikudla komkhonto kanti njalo abanye babahle bazibulale. 

Kwathi ibutho likaLobhengula lihlasela inkosi yamaShona eMasvingo, 
isizatho sokuhlasela savela kubelungu. Abelungu bathi usephambanisa 
inhlalakahle yabo ngoba usehlasela izisebenzi zabo ezemigodini 
lemapulazini. Abelungu bahlasela ibutho likaLobhengula bekhokhelwa 

nguJameson. Ibutho likaJameson lalithenjiswe umhlabathi wokulima 
kumba igolide linganqoba. | 

Sekukubi-ke, uLobhengula watshisa isigodlo sakhe sakoBulawayo 
wanyamalala. U-Alan Wilson wathumela ibutho ukuthi limlonde kodwa 
jatshabalaliswa eTshangane. Akusizanga lutho ngoba ngemva kwalokhu 
ehlulwa amaNdebele akhonza kubelungu. 

Behlulwa-ke abansundu baba yizigqili elizweni labo. Ngemva 
kokwehlulwa ngo-1893, inkomo ezinengi zamaNdebele zathunjwa 
ngabamhlophe. Abamnyama bancindezelwa ukusebenzela abamhlophe 
emapulazini lemigodini. Impilo yabanzima ebantwini abamnyama, 
yabamnandi kwabamhlophe ngoba phela basebephiwe amapulazi lemigodi, 
jezisebenzi bezithola ngenhlawulo ephansi. 

Abelungu bakha amadolobho. Impilo kaMthwakazi yaguquka 
sekubonakala izakhiwo ezaziyisimanga. Abansundu labo baqalisa 
ukusebenzisa ezinye zezinto ezazize labelungu, ezinengi zakhona 
bazithakazelela ezinye njalo zabamangalisa. Impilo yesilungu yaxubana 
leyesizwe sikaMthwakazi kwabunjwa izaga lezitsho ezintsha. Inengi lazo 
jalithathelwa ezintweni ezazizintsha emaNdebeleni. Ayeqala ukuzibona 
lokuzisebenzisa. Atshetsha ananzelela indlela ezisebenza ngayo lezizinto. 

Okunye okumele kunanzelelwe ngempi yakuqala yikuthi abansundu 
abagoqanga izandla kuphela sebehlulwe. Ngo-1895 kusiya ku- 1896 kwaba 
lendlala enkulu, izulu laswelakala, intethe lazo zadala umonakalo omkhulu 
emasimini. Lokhu sekugogela lokuhlukuluzwa, kwenza abansundu bathwala 
izikhali njalo. Ukuhlukuluzwa kwakugogela ukuhluthunwa komhlabathi, 
ukungahloniphi izinduna, ukuthathelwa izifuyo ngenkani njengembadalo 
yemithelo, ukuthunjwa lokubhinywa kwabomama lobudlova bamapholisa 
ansundu. Yalwiwa impi phakathi kuka-1896 lo-1897 ikhokhelwa yizinduna 
lezanuse. 

Bakhulelwa abamhlophe kwaze kwanceda ibutho elavela eZansi. 
UKaguvi loNehanda ababezinkokheli emaShoneni babulawa, abesiShoneni 
babeka phansi izikhali. Lokhu akwenzakalanga emaNdebeleni kwaze 

kwabuya uRhodes ezoxolisana lezinduna. Kulapho- ke athola ibizo elithi 


uMlamulankunzi ngoba elamule izinkunzi ezazithobelene, abamhlophe 
lamaNdebele. 


Ngaphansi kombuso wabelungu 


Ngemva kokwehlulwa ngabamhlophe, isizwe sikaMthwakazi ѕаһаууша. 
Abelungu babeka imithetho elukhuni eyenza impilo yamaNdebele yaba 
yitshe. Ukuze abansundu basebenzele abelungu, kwathiwa babhadale 
imithelo etshiyeneyo. Owayesehluleka ukuyibhadala leyomithelo 
wayebotshwa, atshaywe, aphinde ahlukuluzwe ngezindlela ezinengj 
ezitshiyeneyo. 

Imithelo le yayigogela eyekhanda, eyezinkomo leyezinja. Abansundy 
baphinda bakhitshwa emhlabathini ovundileyo basiwa ezikwakweni, 
emahlabathini lemaguswini. Abantu basiwa ezindaweni ezigogela iGwayi, 
Tsholotsho leNkayi. Izinkomo ababelazo zaqunywa kwaqanjwa inani 
okwakungamelanga ledlulwe ngumuntu emunye kungakhathalekile ukuthj 
ulemuli enganani. Emisebenzini yemapulazini, emigodini lezindlini iholo 
laliphansi, izindawo zokuhlala zizimbi ngakho imikhuhlane yayiminengi. 

Abansundu babevunyelwa ukuthengisela abamhlophe izinkomo zabo, 
abamhlophe besekusiba yibo abathengisela iCold Storage Commission 
laphandle kwelizwe. Kusobala-ke ukuthi abantu abansundu babeqilwa 
ngezifuyo zabo, abelungu bethola inzuzo ephindwe kanenginengi. Izinduna 
zathathelwa amandla okwaba umhlabathi aphiwa osikomitshi, ezinye 
zathathelwa bona ubuduna betheswa abantukazana ababesekela umbuso 
wabelungu. 

Emadolobheni abansundu babengavunyelwa ukuthi babe phakathi 
kwedolobho ebusuku kanti njalo zazikhona izindawo okwakungamelanga 
balubhade khona langasiphi isikhathi. Owayesiya edolobheni kwakumele 
abe lobufakazi obugeweleyo ukuthi uyavakatsha kumbe uya emsebenzini. 
Owayetholakala engelakho lokhu wayebotshwa. 

Ukwemba igolide kwakhanya kungelanzuzo enengi ngakho inengi 
labamhlophe laqalisa ukulima. Babolekwa izimali zokuthi bafeze 
umsebenzi wokulima. Aqalisa amafekithali, i imigwaqo lezipolo kwakhiwa, 
abansundu kuyibo abasetshenziswa gadalala. Amaqembu amela izisebenzi 
ayengawabelungu kuphela, umuntu omnyama ethathwa njengomuntu 
ongelamalungelo. 

Ngomnyaka ka-1944 izisebenzi zakololiwe koBulawayo zatshengisela 
ukukhonona ngendlela ezaziphathwa ngayo emsebenzini, okwamaviki 
amabili umsebenzi wama mpo. Ngo-1948 izisebenzi zakomanisipala 

koBulawayo lazo zakhalala imisebenzi. Impi enkulu kwakuyikulwela 
amalungelo ezisebenzi. Abansundu babefuna ukuphathwa kuhle njalo 
pefuna ukuthi bahole imali engcono.Ukuhlukuluzwa lokhu yikho okwadala 
ymoya wamagembu amela izisebenzi kubo-1940 kusiya kubo- 1950. Umoya 
wamagembu amela ezombangazwe lawo waqalisa, wamemetheka, abantu 
раба ukulwela amalungelo abo lomhlabathi. 

[holo labantu abamnyama laze laba ngcono ngemva kwempi yamazwe 
wonke omhlaba eyesibili (1945) ngoba abamhlophe abanengi babeye 
empini. Lokhu kwenza ukuthi abansundu bavunyelwe ukwenza imisebenzi 
eyayingeyabamhlophe. Abansundu banda emadolobheni kwathi ngomnyaka 
ka-1946 bavunyelwa ukuhlala emalokitshini abansundu lezimuli zabo. 
Amalokitshi la ayegogela iMakhokhoba leLuveve koBulawayo, iMbare 
leHighfeld eSozibeli (Salisbury). Abamhlophe babehlala ezindlini ezakhiwe 
kuhle kakhulu kulezabansundu. 

Kwadaleka amagembu amela izifiso lenhlalakahle yezisebenzi. 
Kusukela ngo-1959 kusiya kubo-1972 amaqembu amela izisebenzi ayesiya 
esanda. Abamhlophe bazama ukuwanyathezela kwathiwa ukutshengisela 
akusavunyelwa. 

Ngo-1956 abantu bakhalala ukugada amabhasi ngoba imali yokugada 
ikhutshuliwe. Ngo-1957 kwabunjwa ibandla lezombangazwe i-African 
National Congress (ANC) likhokhelwa nguJoshua Nkomo. Ibandla leli 
lenqatshelwa ukuba khona elizweni ngabamhlophe ngo-1959, kwasekuzalwa 
‘National Democratic Party (NDP) ngo-1960 layo yenqatshelwa ngo-1962. 
Kulapho okwazalwa khona iZimbabwe African People’s Union (ZAPU), 
uNkomo elokhu enguye umkhokheli. Amanye amalunga eZAPU asola 
ubukhokheli bukaNkomo asungula iqembu elitsha iZimbabwe African 
National Union (ZANU) ngo-1963, ikhokhelwa nguNdabaningi Sithole. 
Amabandla la, iZAPU leZANU engatshelwa ukuba khona elizweni, ngo- 
1964 inkokheli zawo zabotshwa. Umoya wezombangazwe wawuvele 
usuhlanyelekile ngakho ukuxokozela akuphelanga. 

Phakathi kuka-1953 lo-1963 kwakulombuso munye weFedareshini 
(Federation) owawugogela amazwe amathathu; iNorthern Rhodesia 
(Zambia), iSouthern Rhodesia (Zimbabwe) leNyasaland (Malawi). 
Abansundu balwisana loHulumende onje wasechithwa ngo- 1963. ]Southern 
Rhodesia yabuswa yiRhodesian Front ikhokhelwa nguWinston Field. 
Waqinisa ubandlululo kanti njalo abamhlophe babengasafuni ukuba 

ngaphansi. kweBhilithane. Abamhlophe babezonda ukuthi iBhilithane 
yayisiqalisile ukubuyisela imibuso ezandleni zabansundu emazweni е. 
Africa. | 
Ngomnyaka ka-1965 u-Ian Douglas Smith, owayesekhokhela iRhodesian 
Front wazikhulula ngenkani emandleni eBhilithane wazinika uzibuse 
(Unilateral Declaration of Independence [UDI]). Abansundu bazonda, 
batshengisela. Amapholisa alwisana labo ngesihluku esesabekayo, inengj 
labotshwa lavalelwa. Lokhu kwabangela ukuthi abansundu bakubone 
kungcono ukuthi bathwale izikhali balwe, lakanye yaqalisa impi. 
Kusalwiwa impi lamabutho eZIPRA leZANLA, uSmith wazama ngazo 
zonke izindlela ukuthi ale ebambelele embusweni. Waze wahuga ezinye 
inkokheli ezigoqela uSithole, uMuzorewa: loChirau ababelamabandla 
ababewakhokhela ukuthi kucindezele isivumelwano. Injongo kaSmith 
kwakuyikuthi kubuse umuntu omnyama kodwa abamhlophe bale belokhu 
beyibo inkokheli uqobo. Lokhu yikho okwenza amabandla ayekhokhelwa 
nguRobert Mugabe loJoshua Nkomo angangeni kulesisivumelwano, 
amabutho eZANLA leZIPRA aqhubeka esilwa lanxa uMuzorewa 
kwakuthiwa unqobile kukhetho luka-1978. | 
Inengi leZimbabwe alilunanzanga ukhetho lolu ngoba inkokheli 
ezaziwayo zazikuvezile ukuthi akukho okuyaguquka kumbuso kaMuzorewa | 
lo. Impi yaqhubekela phambili kwaze kwayahlalwa phansi eLancaster 
kwakhulunyisanwa, kwabekwa phansi izikhali ngo-1979. Kwenziwa 
ukhetho iZimbabwe yathola uzibuse ngo-1980, ikhokhelwa nguRobert | 
Mugabe oweZANU РЕ, eyinhloko kaHulumende (Prime Minister). | 


Izaga 


Uzaqonda njengoSolobhoni. 

Umdabuko: USolobhoni (Selborne) ngumgwaqo owawutholakala 
koBulawayo kusabusa abamhlophe. Kwathi ngokutholakala kukazibuse 
kweleZimbabwe waba ngomunye wemigwaqo eyaguqulwa amabizo. Wona- 

ke usubizwa ngelika-Leopold Takawira. Umgwagqo lo ugonde nta. Udabula | 
phakathi laphakathi kweholu enkulu yakoBulawayo (Large City Hall) | 
lehotela elokhu ibizwa ngokuthi yi-Selborne Hotel. Umgwaqo lo uphinda 
udabule phakathi laphakathi kwephaki (Centenary Park) lenyuziyemu uze 
uyebamba amarobhoti ase-Ascot. | | Аз. 


Ingcazelo: Umuntu uyabe esitsho efunga ukuthi lowo akhuluma laye uza- 
qonda kumbe alunge angene endleleni efunekayo. 


Ukufa kwendoda yitńbodlela: | 
Umdabuko: AmaNdebele ayesazi amagula lamaqhaga engawokugcinela 
ukudla okunjengochago, utshwala lamanzi. Ngokuza kwabelungu kwavela 
imbodlela eyayigcinelwa izinto ezinengi ezingamanzi ezigogela amafutha 
lepharafna. AmaNdebele ananzelela ukuthi ingavele iphunyuke iwele 
phansi imbodlela iyafa. Abona ukuthi langasiphi isikhathi impilo yomuntu 
ilakho ukuphunyuka kungalindelwe. 

Ingcazelo: Isaga lesi siveza obala ukuthi empilweni umuntu uyafa loba 
yisiphi isikhathi. Impilo imane iphunyuke kungalindelwe. Siphinda silimuk- 
ise abantu ngokuqakatheka kwempilo yomuntu ukuze inanzwe isekhona 
ngoba ingatshaphazeka nje bengalindele besebekhala kungasela masiza. 


Ufela phakathi njengentambo yekhandlela. 

Umdabuko: Laso sathathelwa esageni esithi Ufela ngaphakathi okwebutho 
likaTshaka. Kwananzelelwa ukuthi nxa ikhandlela libhebha kutsha 
intambo ephakathi iphele ingakabi lethuba lokuphumela phandle, ivinjelwe 
phakathi. 

Ingcazelo: Kuyabe kutshiwo umuntu ololutho olumhluphayo loba 
olumzwisa ubuhlungu ngaphakathi kodwa engalukhipheli phandle 
akhulume ngalo. 


Uthanda izinto njengephephabheki. 

Umdabuko: Amaphepha la awokuthwala izinto ezehlukeneyo akhanya 
esenza impilo ibe lula ebantwini. Abantu baba lakho ukuthwala izinto 
ezinengi ngasikhathi sinye okwenza iphephabheki likhanye liyisihwaba, 
umabuthelela wayo yonke imfucuza. 

Ingcazelo: Sitsho umuntu othanda ukungena lapha lalapha, umuntu othanda 
ukwenza izinto ezinengi zokuzithokozisa kodwa zibe zingabalulekanga. 


Kuyanginqumela njengomhluzi wekhandlela. 

Umdabuko: Ukuba khona kwekhandlela empilweni yamaNdebele kwenza 
impilo yaba lula ikakhulu ebusuku. Lenza kube lokukhanya abantu 
babone abakwenzayo labakudingayo. Kungakho kwavela izaga ezinengi 

eziphathelene lalo. Lapho umhluzi wekhandlela owela khona, uphanga 
unqume ungazange ugeleze. 

Ingeazelo: Lapha kutshiwo ukuthi umuntu uyabe engenelisi ukufeza lokho 
ayabe efuna ukukwenza, injongo zisala ukufezeka. 


Indwangu idobhe ireza isihamba icaba lamadwala. 

Umdabuko: Umuntu oyisiwula wayevele engathandeki esiNdebeleni. 
Inganekwane zazisethiwa ukuze abantwana balimuke bangabi yizithutha 
njengoNdwangu. Umntwana wayekhala angavele atshelwe ukuthi 
uyindwangu. UNdwangu ulokhu esetshenziswa ukuveza lobo buthutha 
okutshengisa ukuthi amaNdebele awayilahli imfundiso yawo eyendulo. 
Indwangu ilokhu ithola indlela yokuxutshaniswa lezehlakalo zalamuhla. 
Ngenxa yobuthutha bayo-ke indwangu, yonela ukudobha ireza ebukhali 
isicaba lamadwala kodwa iqiniso yikuthi akulampumela lokho ngoba 
idwala alicabeki. 

Ingcazelo: Kutshiwo umuntu othole ulutho oluthize aziqhayisa ngalo. 
Lololutho usezelusebenzisa lalapho okungafanelanga khona. 


Uzafka/Usufke esititshini sothuvi. 

Umdabuko: Izambuzi ezisebenzisa amanzi yinto eyafika labelungu. 
Khona ukuthi umuntu aye endlini esiyangaphandle kwakulizilo. Isititshi 
sothuvi kulapho okuhlangana khona ingcekeza evela ezambuzini ezinengi. 
Ingcekeza le inuka phu njengoba iphuma eziswini zabantu. Isititshi lesi-ke 
akusindawo ejabulisayo ngenxa yephunga elibi. 

Ingeazelo: Kutshiwo ukuthi umuntu uzafika kumbe usefike lapho 
okulobunzima khona, lapho okungathambanga khona njalo lapho angelakho | 
ukwenza umathanda, kwangqingetshe. | 


Umfazi womunye litshukela. 

Umdabuko: Itshukela lathi ukuba khona lasetshenziswa ezintweni ezinengi. 
Abanye ngabalifaka emasini; into abebeyikholisa ingelatshukela. Abanatha 

itiye labo bayithanda iletshukela. Itshukela liqakathekile empilweni | 
yalamuhla okokuthi ukuswelakala kwalo kudala ukudubeka. Phezu | 
kwalokhu, banengi asebabotshelwa ukulifhla besenzela ukulithengisa 
ngentengo yomkambo omnyama lapha eZimbabwe. Abantwana abancane 
bavame ukulintshontsha balikhume itshukela. 

Ingcazelo: Kutsho ukuthi into yokuntshontshela njengokuthandana lomfazi 
wenye indoda kumnandi. Kuyenga njengalo itshukela elenza umuntu ebe, 
okuyinto engalunganga. Umuntu uyabe esevika ngomunwe efsa ukuganga 
kumbe egangile ethi loba ngubani ubengalingeka. 


Ulala awuthi njengebhasi yemakhaya. 

Umdabuko: Amabhasi emakhaya avame ukusuka edolobheni esiya 
emakhaya ayelala khonale aze aphenduke edolobheni ngelanga elilandelayo. 
Lokhu kubangelwa ngummango omude kanye lezindlela ezimbi. Ezikhathini 
ezinengi amabhasi akhona awaphilanga kuhle okokuthi awathembakali 
njengoba engafa noma nini. Abanikazi bawo bakhanya bengakutshayi 
mkhuba lokhu ngoba amanengi awo awalungiswa ngokupheleleyo. Abantu 
bemadolobheni bavele beweyisa amabhasi emaphandleni. 

Ingcazelo: Sitsho umuntu othanda ukulala engekho ekhaya esezindaweni 
zakhe zokuzithokozisa. Okhulumayo uyabe esola isenzo esinje ngoba 
umuntu lo uyabe ekhanya engelandaba labasekhaya. 


Uyazifonela. 

Umdabuko: Amafoni enzelwa ukuthi umuntu enelise ukukhuluma lomunye 
okwenye indawo. Awenzelwanga ukuthi umuntu akhulume yedwa ngoba 
phela akusekho ukuxoxisana lokho adalelwa khona. 

Ingcazelo: Umuntu ozifonelayo ngoziqakisayo, ozitshela ukuthi yena 
ugakathekile. Ngumuntu ozitshayela eyakhe ingungu, ozibona ephakeme, 
kungakho kuthiwa uzitshayela ifoni ngoba phela akekho oqakatheke njengaye 
angamfonela baxoxisane. Yonke into ayenzayo ngeyokuzikhukhumeza. 
Okhulumayo uyabe eseyisa isenzo salumuntu embona ubuwula lobulima 
obuhlangane lobuthutha. 


Imbayimbayi yageda amakula. 

Umdabuko: \mbayimbayi ngumbhobho odubuka ngemva kwesikhathi, 
ongaphangisiyo ukudubuka.Uhlamvu Iwakhona lufka lutshaye phansi 
kodwa lungadubuki masinya. Ludubuka ngemva kwesikhatshana lukhupha 
ezinye inhlamvu ezincane ezisabalala zitshaye zicakaze isitha. Amakhiwa 
eNgilandi awusebenzisa lumbhobho atshaya abhuga amakula ayesilwa 
lawo. Kulapho amaNdebele athathela khona lesisaga. 

Ingcazelo: Nxa ufuna ukwenza ukuthi ulutho oluthile luphumelele, 

Iwenze khonapho ungaphuzi. Ungathi uzalwenza mbayimbayi ucina 
ungasaphumelelanga ngoba kunengi okungakuthikazisa. 


Amanzi lamafutha akuhlangani. 

Umdabuko: Nxa amafutha angahlangana lamanzi, ayandéenda phezulu 
amanzi asale phansi. Amafutha wona ngawokubhebhisa umlilo kanti-ke 
amanzi ngawokucitsha umlilo ezikhathini ezinengi. Amafutha ayangcolisa 
kanti amanzi ayahlambulula. Ngalindlela, ithisebenzi yamanzi lamafutha 
ivame ukwehlukana. 

Ingcazelo: Sitsho ukuthi abantu abalezenzo ezehlukeneyo abazwisisani. 


Ungangibambi/Ungibamba ngekhona njengephepha lesawa. 
Umdabuko: Amasi ayevele esaziwa esintwini kodwa kwathi ngokufka 
kwabelungu kwavela ‘izindlela zokuwagcina emapulasitikini ukwenzela 
ukuthi labo abahlala emadolobheni okungelankomo benelise ukuwadla labo. 
Phela endulo kwakungadingakali ukuthi amasi agcinwe emapulasitikini 
ngoba wonke umuntu wayelazo izinkomo, longelazo esiselwa. Ibala 
elithi sawa lona lithathelwa esikhiweni lisitsho ubumunyu njalo livamile 
kulezinsuku. Kwakuvamile ukuthi umuntu azwe abantwana abakhuléle 
edolobheni besithi uchago luvela esitolo bengazi ukuthi luyabe lusengwe 
enkomeni. Laba yibo abajayele ukulengisa iphepha lesawa ngekhona nxa 
bevela yithenga. Lanxa abantwana beyithanda isawa, kwakuyiso isitshebo 
esilentengo ephansi emadolobheni ngakho lanxa ilokudla okuqakathekileyo, 
yayiseyiswa ngoba esikhathini esinengi yayithengwa ngabangenelisi 
ukuthenga inyama. | 

Ingcazelo: Sitsho ukuthi ungabongiphatha kubi/butshapha sengathi 
angiqakathekanga. 


Amapatapata awela abangelamazwane. 

Umdabuko: Amapatapata п gamanyathela agqokwa ngabantu abalamazwane. 
Nxa umuntu engela mazwane, kuba nzima ukuwagqoka ngoba kudingakala 
ukuthi amazwane ahlonywe kuwo. Kungakho-ke umuntu ongela mazwane 
angaze abe lenhlanhla yokuthola amapatapata, angeke amsize njengoba 
engasoze enelise ukuwagqoka ahambe kuhle ngawo. Uyathola ubunzima 
okusuke kube yikudlaliseka kwamanyathela la. Isaga lesi siveza okunye 
ukuthuthukiswa kolimi lwamaNdebele aguquka lezikhathi, Sona isaga lesi 
sithathelwa kwesasivele sikhona esithi Amajodo awela abangelambiza. 

Amapatapata asejayelekile ukwedlula amajodo kweleZimbabwe ngakho 
kuba lula ukuthi abantu balamuhla babe lesibonelo abasejayeleyo. 
Ingcazelo: Sitsho ukuthi abanye abantu baba lenhlanhla yokuthola 
izinto eziqakathekileyo, eziligugu, ezifswa ngabanengi kodwa bengazi 
ukuzisebenzisa kumbe bengazisebenzisi. Okhulumayo kuyabe kumdanisa 
lokhu efsa ukuthi ngabe nguye othole lelogugu, ubengenza izimanga 
ngalo. | 


Phumela egcekeni njengomtshayeli wetherekitha. 

Umdabuko: \zimota zathi zifka kweleZimbabwe kuyizinto eziyisimanga, 
kambe umuntu esenelisa ukungena phakathi kwendlu ehambayo! 
Umtshayeli phela wayengena phakathi kwayo azivalele njalo angatshiswa 
lilanga kukhanye ikhanda lakhe kuphela ngefasitela. Itherekitha-ke yona 
yaletha esinye isimanga ngoba umtshayeli wayekhanya umzimba wonke 
njalo abe lakho ukutshiswa lilanga. [zulu lingaze line uyanethwa umtshayeli 
wetherekitha. Umtshayeli wetherekitha kafihlekanga njengowemota 
ngenxa yokuba segcekeni. Amatherekitha ajayeleka kakhulu kwabansundu 
njalo emapulazini abanengi babefundiswa ukuwatshayela ukuze balime 
amasimu abelungu. Kwamanye amapulazi, izisebenzi zazithwalwa ngawo 
kuyiwa emasimini. Abantu bona bajayela wona kakhulu kulezimota zona 
ezazingagadwa lula ngoba zilutshwana, njalo zihamba ngabelungu. Kwathi 
ngokuya kwesikhathi zathengwa ngabansundu abalemali. Njengoba abantu 
abanengi babesebenza emapulazini abelungu, kwaba lula ukunanzelela 
okuqondane letherekitha проба kuyimpilo yabo yansukuzonke. 
Ingcazelo: Kuyabe kutshiwo ukuthi umuntu kachaze ulutho luzwakale, 
engafhli lutho. Kaphumele egcekeni angacatshi ngamazwi. 


Udliwa ekhangele njengamatemba/Kangidliwa ngikhangele njenga- 
matemba. | 

Umdabuko: Amatemba zinhlanzi ezigolwa zisencane besezonyiswa. 
Lanxa efle amatemba, awavali amehlo. Inhlanzi ziyathandeka kakhulu 
njalo zipha labo abahlala duzane lamadamu ukudla okulomsoco. Lanxa 
zazidliwa lendulo, kwakuqakathekiswa inhlanzi ezinkulu hatshi amatemba 
ayabe elokhu esakhula. Ngalindlela amatemba ayevele eseyiswa. Abelungu 
labo beza lemithetho yabo ngokugolwa kwenhlanzi. Amadamu bawenza 
awabo abantu bengasenelisi ukuthiya santando. Amakhansili lawo aqalisa 

ukuhlawulisa abathiyayo njalo engavumeli ukuthi abantu babambe inhlanzi 
ezincane lezi ngobunengi. Lokhu kwenziwa ezindaweni ezivunyelweyo 
ngesikhathi esithile. Ukuhlala kwabantu emadolobheni kwatsho ukuthi 
abantu basebemele bathenge izitshebo emabhutsha kanti belo abanengi 
babengenelisi lokhu. Amatemba athengiswa esemaphakethini asuka aba 
lusizo kwabanengi, kwaba yiwo insakavukela yesitshebo ngoba elentengo 
ephansi. Lokhu akutshongo kodwa ukuthi kwaphela ukuweyisa, kungakho 
abantu bananzelela ukuvuleka kwamehlo awo lalapho esephekiwe esedliwa. 
Bona bakuthatha sengathi akhangele, ayaphila kodwa ayavuma ukudliwa 
kulokuthi abaleke. 

Ingcazelo: Sitsho ukuthi ngingeke ngiqilibezelwe ngento esegcekeni. 
Umuntu uyabe esithi kasosithutha esiqilwa ngento esobala. Kasoze enze 
njengamatemba adliwa ekhangele ngoba yena uhlakaniphile. Uyabe ehleka 
usulu lapha esithi lowo ozama ukumgilibezela kavele akhohlwe nje ngoba 
angeke aphumelele. 


Uzafela ebunandini njengomathanditshukela. 

Umdabuko: Umathanditshukela yisibungu esithanda itshukela kakhulu 
njengoba ibizo lichaza nje. Singangena egabheni letshukela asiphumi size 
sifele phakathi lapho okulobunandi khona. Itshukela lona lanxa kuthiwa 
lipha amandla, akukho okunengi elilakho okubumba umzimba. Abantu 
lezibungu bakhangwa yibo ubunandi nje ngoba livele alisuthisi. 
Ingcazelo: Sitsho ukuthi umuntu akalimuke angathandi ukuzikholisisa 
ikakhulu ngenkanuko zomzimba eziphelayo kungelanzuzo umuntu 
ayitholayo. Ubunandi lobo bulakho ukubulala lowo othi uyakholisa. 
Sivame ukusetshenziswa ebantwini abathi bayakholisa bona besengozini 
yegcikwane lengculazi (i-AIDS) yona eyahlanyelwa lapho okulobunandi 
khona. Lapha kuyabe kulimukiswa umuntu ukuthi abukho ubunandj 
kulokho akwenzayo ngaphandle kokuzigebhela ingcwaba. 


Kudabuka ibhulugwe lendoda. 

Umdabuko: Amabhulugwe ayejayelekile ngamakhakhi aqinileyo ngakho-ke 
nxasekudabuka ibhulugwe lendoda kuyabe kusetshenzwa nzima, amadoda 
ekhothama kuluthuli kunjeya. Kuyabe kusetshenzwa gadalala. 
Ingcazelo: Kutsho ukuthi kuyabe kunzima kusetshenzwa kakhulu. Angithi 

ekusebenzeni kakhulu lalo ibhulugwe liyajujuka lize livume ukudabuka. 
Kukhulu okuyabe kusenziwa. 


Ungabokuba nguthareni. 

Umdabuko: \migwaqo eminengi yemaphandleni ilubhuqu nje kodwa 
eyedolobheni ngeyethara. Ngalindlela ithara iqathaniswa lezenzo 
zedolobheni ezazingabukwa ngabamnyama. Ababesiya emadolobheni 
babebonwa njengabantu abacina bedela amasiko ngoba behlangana 
lokunengi okungafani labakwejayeleyo emakhaya. Ithara yalungiselelwa 
izimota ngakho ohamba ngayo uvame ukusebenzisa izimota. Lanxa 
kuhambeka lula ethareni kunengi okungavela. 

Ingcazelo: Lapha kuyabe kukhuzwa umuntu olonyawo, othanda ukuhlala 
ehambile kokuphela, lamuhla ulapha kusasa ule. Ngumuntu ohlala 
esemgwaqweni belu isiNdebele sithi ibele lendlela alivuthwa. Isenzo 
sokuhamba kakhulu siyabe sisolwa ngoba umuntu angavelelwa yingozi 
kanti njalo kukhona okuhle okungamkhutha ngokuhlala elunyawo 
olungelampumulo. 


Ungabongenza idonki yakoNkohlo. 

Umdabuko: Kwesinye isigodi samaNdebele kwakulomuzi wakoNkohlo. 
Emzini lowo kwakuledonki ethambe okwamagama. Ngenxa yokuthamba 
kwayo, wonke owayefuna ukuya esigayweni wayebamba yona 
ayetshathise amasaka akhe ayogayisa. Omakhelwane abangathembekanga 
babengasayiceli kubanikazi. Lalapho isivela esigayweni, idiniwe, owayefuna 
ukuyisebenzisa wayezenzela umathanda ukufeza ezakhe injongo. Ngenxa 
yokuphathwa butshapha, idonki le yacina ibhensa isiba legodi eqolo ngenxa 
yobunzima bamasaka eyayiwathwaliswa. 

Ingcazelo: Umuntu uyabe esithi ungabongisebenzisa nzima kumbe 
butshapha ngoba ubona ukulunga kwami. 


Uphume ngesikhala senalithi. 
Umdabuko: Inalithi ilesikhala esincane kakhulu esihlonywa uhali nxa 
umuntu ethunga. A bantu abahlutshwa ngamehlo bathwala nzima nxa befuna 
ukuhloma uhali kulesisikhala. Khona ukuthunga kuqakathekile ngoba 
impahla ayimane ilahlwe nje nxa idabukile. lyathungwa kumbe ichitshelwe 
ngoba imali yokuthenga impahla entsha ingatholakalt lula. 

Ingcazelo: Sitsho ukuthi uphume kanzima kumbe usile manayinayi. Sifana 
lesithi Uphume ngesikhala samagundwane. 


Ngatsha ngejesi engelamkhono. 

Umdabuko: 1ђеѕі yadalelwa ukuvikela umqando, pho nxa ingelamkhono 
ngeyokuceca nje ngoba ingafezi umsebenzi wokuvikela umqando. Isikhathi 
somqando sivele asijatshulelwa ngoba abantu bayagodola njalo kulutshwana 
okokuziphilisa abakwenzayo ngalesisikhathi. Umaando otshaza ingalo 
ubuhlungu kakhulu kungakho ucina ukhipha izindlu zamakhaza, ogqoke 
ijesi engelamkhono adubeke athwale nzima. 

Ingcazelo: Sitsho ukuthi ngakanye ngatsha ngawe, wena uvele ungelancedo 
oluyangaphi. Usungidube kakhulu. 


Ungaboziyekelela udabuka njengengubo engelamphetho. 

Umdabuko. Lesi ngesinye njalo isaga esiqondane lesikhathi somqando. 
Yisigaba somnyaka esithi loba kungelamisebenzi eminengi sisetshenziswe 
ukufeza imikhuba lamasiko athile. Inganekwane zethiwa ngaso lesisikhathi. 
Ukukhudumala kuyadingakala kungakho ingubo iqakathekiswa. Nxa 
ingubo engelamphetho ingaqalisa ukudabuka, akulalutho olungamisa 
lokhu kudabuka. Umphetho ngowokuvikela ukudabuka lokhu ngakho 
nxa ungekho idabuka ize iyephutsha. Ingubo enhle ngelomphetho ngoba 
ibumbeke kuhle. i 

Ingcazelo: Sitsho ukuthi ungaboziyekelela usonakala, zikhuze. Lokhu 
kuvame ukuqondiswa emuntwini oyabe elokhu eziyekelela esenza ubuzanka 
sengathi ubuzanka lobu yibukhwa. Uyabe ekhuzwa lowomuntu ukuthi 
atshiyane lobuzanka lobo. 


Inkomo igejwa elitsheni kobelungu. | 

Umdabuko: Inkomo iligugu kakhulu esizweni samaNdebele. Ayikho into 
eqakatheke njengenkomo kumcebo wamaNdebele. Isetshenziswa ezintweni 
ezinengi. Yiyo eletha uchago, iphe ubulongwe bokusinda lokubhada 
izindlu, iyisitshebo, iyasebenza nxa kuthethelwa kanti njalo iyalima iphinde 
isetshenziswe ekuloboleni. Ngezinye indlela singathi inkomo igogela 
impilo yonke yamaNdebele ngoba akukho okwenziwayo ngaphandle 
kwayo. Amakhiwa athi efka aqakathekisa amatshe aligugu agogela igolide 
lendayimani. Inkomo yabamhloplie yakhanya isetsheni, kuyiwo umcebo 

ogakathekiswayo. Bona babona inkomo zingaqakathekanga emuntwini 
onsundu kungakho baziphungula loba nje okunye kwakuyindlela yokuthi 
bathole isitshebo baphinde babe lazo labo. Bona bavala abensundu bathi 
imali egejwa emigodini yiyo igugu. Lokhu kwenza abantu bayesebenza 
kuleyomigodi ngoba imali sokuyiyo esetshenziswayo nxa umuntu efuna 
ulutho oluthize. 

Ingcazelo: Sitsho ukuthi abelungu baqakathekisa umcebo ogejwa etsheni. 
Igolide lendayimani yizo inkomo zabo. 


Ungaboziyekelela njengobhayi ludabuka. 

Umdabuko: Ubhayi yingubo elula kakhulu njalo elentengo ephansi. Ingubo 

le idabuka lula njengokutshipha kwayo njalo ayikhudumali kangako. Nxa 

isidabuka akulanto engenqabela lokho kudabuka kwayo, iphongudabuka 

nje ize tyefka ekucineni. 

Ingcazelo: Sitsho ukuthi ungaboziyekelela usonakala, zikhuze uziqoge. | 


Ungaboziyekelela udabuka njengesidwaba. 

Umdabuko: \sidwaba yisigqoko esigqokwa ngabomama ikakhulu nxa 

besebenza. Isigqoko lesi sigqokwa phose nsuku zonke ngakho akumangalisi 

ukuthi nxa sesidabuka sidabuka kubi. Kwesinye isikhathi nxa sesidabuka 

siyabe singasaxaxeleki lokuxaxeleka, ngakho umnikazi uyasiyekela 

sizidabukele santando nje. Ukudabuka kwaso akuhluphi muntu ngoba sivele 
singesokusebenza nje, esidelelwayo hatshi esokuceca. | 
Ingcazelo: Sitsho ukuthi ungaboziyekelela usonakala, zikhuze uziqoge. | 
Umuntu uyabe ekhuthazwa ukuthi abozinakekela, angathi ingge 
okwenzakale kuye kuqondile. 


Indwangu idobhe umbhobho isidubula lentwala esekhwapheni layo. 
Umdabuko: Imibhobho isiyandile kweleZimbabwe. Abanengi bejayela | 
imibhobho ngesikhathi sempi yenkululeko. Khathesi banengi abalemibhobho 
yokuzivikela, ikakhulu labo abacebileyo labaqakathekileyo. Inengi 
elivunyelwa ukuthwala imibhobho yilelo elisebenzela ingatsha 
zikaHulumende njalo elaziwayo ukuthi lizayisebenzisa ngemfanelo. Loba 
kunjalo, bakhona abayithola ngokungekho emthethweni abacina beganga 
ngayo. Bayisebenzisa ukuthola lokho abangelakho njengemali kumbe 
ukweba impahla. Okunye kwalokhu kudalwa yikuhlupheka okuselizweni 
kanti njalo kwabanye ubugebengu sebavela bazihlalela egazini, sekuyimpilo 


| 
| 
| 
41 | 
| 
| 


yansukuzonke. Kulezinsuku amaphephandaba ahlala ethwele imibiko 
yabantu ababulalana ngokudubulana, abanye bebulalelana izizatho eziyize. 
Enganekwaneni uNdwangu uvezwa eyisithutha esingacabangiyo njalo 
lezaga zilokhu zimupha lowomfanekiso. 

Ingcazelo: Sitsho ukuthi umuntu oswelayo njalo oweyiswayo laye namhla 
uthole ulutho oluligugu asegwabisa ngalo. Ulutho lolo useziqakisa ngalo 
kakhulu aze alusebenzise ngendlela eyingozi empilweni yakhe. Kuvame 
ukugondiswa ebantwini abathi bangachinsa bathole imali enengi bayidle 
butshapha. Abanye babo bafika eshabhini bathenge bonke utshwala 
obuseflijini, ikhirethi yakugala ichithelwe phansi. Basuka lapho bathenge 
onondindwa bacine bethole igcikwane lengculaza (AIDS). Ukwenza nje 
kufana lendwangu ethi ithole umbhobho yekele ukuwusebenzisa kuhle 
ekuzivikeleni idubule intwala esekhwapheni layo. Yibuthutha obuphindwe 
kabili lobu ngoba icina izidubule yazilimaza. 


Ufela phakathi njengesokisi. 

Umdabuko: Isokisi lingagqokwa kakhulu lande ukudabuka, ikakhulu 
emazwaneni. Ngaphandle liyabe likhanya liqinile kodwa okuphakathi 
kwesicathulo kusenyanyeka. Akukho elingakwenza ngoba umninilo uyabe 
elifuna linjalo. Izicathulo njalo zona azifani lamanyathela abetha umoya 
ngakho phakathi kwezicathulo kuyabe sekuvimbile kunuka phu! Umnikazi 
nguye yedwa owazi okwenzakalayo phakathi. — 

Ingcazelo: Sitsho umuntu ololutho olumhluphayo ngaphakathi kwakhe 
kodwa engalutshengiseli ngaphandle. 


Uzafela endleleni njengebhasi yemakhaya. 

Umdabuko: Ibhasi yemakhaya ihlala iphuma edolobheni ilugondise 
emakhaya, njalo ihamba ummarigo отиде endleleni embi. Amabhasi 
emakhaya awanakekelwa, kakhulu ngabanikazi. Ngenxa yokutshona 
ehamba, awalutho ukufela endleleni ubone omakanika sebebamba lapha 
lalaphaya. 

Ingcazelo: Kuyabe kuxwayiswa umuntu othanda ukuhamba kakhulu, 
ongabeki nyawo phansi. Kuyabe kuthiwa lamhla ukufa kumfca, kuzamthola 
esendleleni ephakathi kommango abantu bahlupheke bemdinga, kumbe 
sebethwalana lesidumbu. 

Guga sebele kade wahamba. 

Umdabuko: Ngesinye sezaga ezithathelwa kwezindala. Sona sivela | 
kwesithi; Guga sithebe kade wacholela. Usebele lithenisi elande ukuba | 
lombala omnyama. Ithenisi leli lande ukugqokwa ngomama emaphandleni. 
Nxa besiya emfuleni, enkunini, esigayweni loba ezitolo bayaligqoka 
lelithenisi. Lithenisi elisetshenziswa ezintweni ezitshiyeneyo njalo 
jitholakala ngentengo ephansi. Kungakho omama abanengi bengalizweli 
beligqoka njalo nje. Njengoba lisetshenziswa kakhulu, lalo licina lidabuka 
likhipha amazwane phandle. 

Ingcazelo: Kuyabe kubukwa umuntu ukuthi sewaphila isikhathi eside 
ngakho kufanele ukuluphala kwakhe. Kuvame ukuba ngumuntu oseluphele 
ezihleka esesehluleka ukwenza izinto ayevame ukuzenza lula. 


Amagabha angelalutho alomsindo. 
Umdabuko: Izaga lazo ziyebolekwa kwezinye indimi. Isaga lesi sikhanya | 
sasukela esiNgisini. Njengoba izaga zikhipha iqiniso eligogela umhlaba 

wonke, akumangalisi ukuthi kube lobudlelwano lobu. Amagabha angelalutho 

angatshayeka kwamanye kumbe kolunye ulutho nje abanga umsindo omnengi. 

Akukho okutholakala kuwo ngaphandle komsindo ngoba ayabe engelalutho. 

Wona aba lusizo nxa ethwele amanzi kumbe okunye okudliwayo. 

Ingcazelo: Sitsho ukuthi umuntu ongelamandla uphethe emlonyeni. 

Umuntu ongelancedo uvala ngokukhuluma kakhulu/ngokulawula. Kuyabe 

kutshiwo-ke ukuthi umuntu ovame ukulawula akalakho anganceda ngakho. | 
Isaga lesi sivame ukugondiswa ebantwaneni besikolo abangaghubi kuhle | 
ezifundweni kodwa beqakathekisa ukungezwa, behlala bengababanga | 
umsindo njalo bengaqakathekisi ukutaditsha. 


Uzakhala inyembezi zempunzi zona ezigujwa ngengqamu. 
Umdabuko: AmaNdebele avele ayakuthanda ukuzingela njalo impunzi 
kwakulula ukuzijimba. Lokhu kwenza ananzelela okwenziwa zimpunzi. 
Ingcazelo: Sitsho ukuthi uzakonakalelwa loba uzakuba lomonakalo 
omkhulu ongawulindelanga ukhale kakhulu. 


Ungithwalise amagabha avuzayo. | 
Umdabuko: Kukhanya ukutholakala kwamagabha kwadala нека, j 

kwasekutholakale izitsha eziqinileyo njalo ezihlala okwesikhathi eside 
kulezomdaka. Amagabha asetshenziswa imisebenzi eminengi ngakho ahle 
aba yingxenye yempilo yamaNdebele. Nxa ungathela amanzi egabhenj 
elibhobokileyo ayavuza kungabe kusanceda lutho ukuwathela kilo. Okubj 
kakhulu yikuthi ungathwala igabha elivuzayo uba manzi te, amanzj 
esephelele emzimbeni. Akulula-ke ukusebenzisa igabha elivuzayo. 
Ingcazelo: Sitsho ukuthu ungithwalise nzima/uyangihlupha. 


Kasabonwa, ngumkhosi weNxwala/Kasabonwa yiNxwala yamaNdebele. 
Umdabuko: Umkhosi weNxwala wawuqakatheke kakhulu phakathi kwesizwe 
samaNdebele. Wawusenzelwa komkhulu, esigodlweni njalo wayengekho 
owuvulayo ngaphandle kwayo inkosi yesizwe. Ngemva kokuvulwa kwayo, 
abantu babeqalisa ukudla izilimo ezivela emasimini.K welamaNdebele-ke, 
amakhosi ayelelungelo lokuvula lumkhosi nguMzilikazi loLobhengula 
ngokulandelana kokubusa kwabo. Kwathi uMzilikazi esephuzile ukufka 
kweleZimbabwe, amaNdebele acabanga ukuthi sewakhothama. Safka 
isikhathi seNxwala kwabanzima ukuthi ngubani ozayivula. UNkulumane, 
umntanenkosi, wetheswa ubukhosi kusenzelwa ukuthi avule iNxwala kanti 
inkosi yayisawadla amabele. Wathi efka uMzilikazi wathi uNkulumane 
kathunyelwe komkhulu (abulawe). Lokhu kuveza obala ukuthi iNxwala 
yayiqakatheke kanganani. Ngo-1893 umbuso wamaNdebele watshabalala 
kulwisanwa labamhlophe. Inkosi uLobhengula yanyamalala, kwathi ngoba 
inkosi ingasekho, kwaswelakala owayengabe esavula iNxwala. Umkhosi 
lo lawo wahle watshabalala njengesizwe samaNdebele. Ungeke ubekhona 
ngoba inkosi ilokhu ingekho lalamuhla. Indlu yesikhosini yakoKhumalo 
ikhuluma ngamalungiselelo okubeka enye inkosi. Mhlawumbe ingabekwa, 
iNxwala izaphinda ibekhona njalo. Okungaziwayo yikuthi bazabe belokhu 
bekhona yini abayaziyo ingoma yeNxwala eyayingahlatshelwa ngesinye 
isikhathi ngaphandle kwangosuku lolo. Yona kuvele kukhanya ukuthi 
abakho abayaziyo, nxa bekhona, bayigcine yaba yimfhlo yabo enkulu. 
Ingcazelo: Sitsho ukuthi umuntu lowo kasabonakali/kasabonwa njalo 
akulathemba lokuthi uzabuya abonakale. 


Ulamawala njengomchamo wamasese/Ungabokuba lamawala 


njengomchamo wamasese. 
Umdabuko: Utshwala buyingxenye yombuso wamaNdebele. Etshwaleni, 

zinengi izindaba ezitshukwayo abantu bephana amacebo beziphumulele 
bekholisa. Amasese butshwala besintu obuphekwa ngamabele. Utshwala 
lobu buthengiswa emabhawa. KoBulawayo, butholakala emabhawa 
anjengaboMaDlodlo, MaKhumalo laboMaMkhwanazi. Amabizo akhona 
ahle aveze obala ukuthi ngomdabuko, omama yizo ingcitshi ekuphekeni 
Jobutshwala. Umuntu anganatha amasese ayabe elokhu emthuma ukuthi 
ayechitha njalo nje. Umthambiso wamasese ubuya buthumuthumu пјаіо 
ngamawala okokuthi umuntu kumele athi angezwa esemthuma ahle asukume 
адопае esambuzi engakazithambiseli. Khona ngeqiniso bonke utshwala 
buyathuma. Amabhiya lawo anjalo kodwa ngesikhathi soncindezelo 
ayenganathwa ngabansundu. Wona akhanya ebekwa ezingeni eliphezulu 
ngoba enathwa ngabelungu, ikanti amasese ayadelelwa. Ukweyiswa kwawo 
amasese kwaqhubeka lalapho abamnyama sebelakho ukuphuza amabhiya. 
Ukweyiswa lokhu yikho okwadala ukuthi lezenzo zawo zikhangelelwe 
phansi lanxa eyikudla ebantwini. 

Ingcazelo: Kuyabe kutshiwo ukuthi umuntu ulamawala kakhulu, 
amaphaphu akhe awahlalanga phansi. 


Шип? ukubon’ iBulawayo emi phezu kwebhimu eMbonqane. 
Umdabuko: \Mbongane yindawo ekhangelelwa phansi emaNdebeleni. 
Lapho umuntu efuna ukweyisa indawo uyifanisa layo. Nxa umuntu 
eyisithutha uzwa abantu besithi, “Uvela eMbonqane yini?” Umuntu 
oseMbonqane angaze ame phezu kwentaba ende kulazo zonke angeke 
ayibona iBulawayo ngoba zindawo ezikhatshana lakhatshana. Pho nxa 
kunjalo ibhimu ingasiza umuntu yini? 

Ingcazelo: Sitsho umuntu ozenza owazi izinto zonke. Umuntu othi wazi 
lezindaba ezenzakala khatshana, lalapho angakaze afke khona. 


Uhlinza indlovu ngereza. 

Umdabuko: Lesi ngesinye sezaga esiveza uthando lokuzingela 
emaNdebeleni. Indlovu yinyamazana eyejayelekileyo kwelamaNdebele 
ngenxa yobukhulu bayo. Ireza layo seyaba yinto ejayelekileyo nanko phela 
ithwalisa nzima izilevu zabobaba. Ireza ibukhali kodwa ukuthi yenelise 
ukubhoboza isikhumba sendlovu esiqatha njalo esiqinileyo yinkani. 
Ngobuncane bayo ireza, kuhle kube nzima ukuthi umuntu ahlinze ngayo 
inkalakatha yenyamazana enjengendlovu. Umuntu uyabe evele ezichithela 
isikhathi. 

Ingcazelo: Sitshiwo ngumuntu оуеуіѕа omunye owenza ulutho angasoze 
enelise ukulufeza. Umuntu ozichithela isikhathi nje. 


Inhlamba yiloshini yemendweni. 

Umdabuko: Endulo amantombazana ayezilolonga ngezibhuda ukuze 
akhangeleke emahle. Sasithandwa isibhuda. Ulaza lalo Iwalugcotshwa 
ukuze abantu bakhangeleke bebutshelezi. Ubuhle buyabukwa. Ngokuguquka 
kwezikhathi kwabakhona amafutha okugcoba kwaze kwaba lalawo 
okuthiwa ngama-loshini. Bawathakazelela-ke omama ngoba egcobeka 
lula. Okumele sikunanzelele lapha yindlela amaNdebele ahlanganisa ngayo 
izinto eziphikisanayo. Ioshini yinto enhle ethandekayo kanti inhlamba 
ayikhwabitheki. Sekuhle kube sobala ukuthi kuthiwa into embi ayiguqulwe 
ibe ngenhle. Emendweni kujayelekile ukuthi umalukazana ahlale ehlanjazwa. 
Angaba lendaba lalezinhlamba angacaka. Kumele athathe lezinhlamba 
azisebenzise ukuba muhle, aziguqule zinukelele mnandi njengamakha. 
Okunye okumele kunanzelelwe yikuthi kulezinsuku umalukazana lomkakhe 
kabasavamanga ukuhlala kwabozala. Sebehle basungule owabo umuzi 
bodwa okokuthi inhlamba ziba nganeno. Lanxa kunjalo, umalukazana 
ulokhu ehlanjazwa loba okunengi kwakhona engasoze akwazi. 
Ingcazelo: Sitsho ukuthi emendweni umalukazana akumelanga azonde nxa 
bemthethisa ngoba kuvele kukhangelelwe ukuthi kube njalo. 


Khithika mkhaza idibha likhatshana. 

Umdabuko: Umkhaza yisinanakazana esiyingozi kakhulu enkomeni. 
Imikhaza iyanamathela emakhwapheni enkomo, emibeleni lakwezinye 
izindawo. Imikhaza le ibangela imikhuhlane enkomeni kanye lokufa 
kwemibele yazo. Ngenxa yalokhu, abelungu benza amadibha ukuze inkomo 
zidibhe, imikhaza ife. Nxa inkomo zidibha edibheni, kuyabe kusitsho 
ukuthi imikhaza izakufa ngaphandle kokuthi ihle izikhithikele inkomo 
zingakangeni edibheni. 

Ingcazelo: Sitsho ukuthi ake utshiyane lami kusemanje, useselalo ithuba, 
ngoba ungabe ulokhu uphikelela ngizakulahlisa okwenyongo yenyathi. 
Kutsho ukuthi ungayekela ukwehlukana lami uzazisola usuvelelwe yingozi, 
zama ukuzisindisa kuseselesikhathi. Tshiyana lami ngoba angikwazi ukuthi 
udubo lolu ofuna ukungifaka kulo ngingalugeda njani. Uncedo luyabe 
selukhatshana nxa sekulomonakalo. 

Upika egqoke ezakhe. 

Umdabuko: Imithetho yabelungu yaletha amajele lapho okuya khona 
ababanjwe belamacala. Kudala umuntu wayehlawuliswa nje kumbe axotshwe 
esigabeni nxa engabulawanga ngenxa yokudala icala. Khathesi abantu 
sebesiya emajele lapho okuzanywa ukulolonga izimilo zabo. Abapikayo 
emajele yizibotshwa. Kuthiwa bayapika nje ngoba okwakuvamile yikuthi 
pabesebenza betshaya ipiki lefotsholo. Ngumsebenzi onzima kakhulu lo 
ophiwa izibotshwa. Ekupikeni lapha izibotshwa ziyabe zigqoke izembatho 
zemajele okuvame ukuba ngamakhakhi kweleZimbabwe. Azipiki zigqoke 
izigqoko zazo. Ogqoka ezakhe kutsho ukuthi kabotshwanga kodwa nxa 
epika kuyabe kusitsho ukuthi kukhona okunzima aqondane lakho. 
Ingcazelo: Kutsho ukuthi umuntu uthwele nzima. Noma abantu bembona 
ehamba nje ufana lomuntu ongakhululekanga osejele. Akalakwenza intando 


yakhe. 


[thisipunu iqeda isaka letshukela. 

Umdabuko: Itiye seyaba ngumkhuhlane kwabanye. Nxa bengayitholanga 
bazizwa bengaphilanga kuhle, kuyizalukazi zona uzwe sezisithi zitshaywa 
likhanda letiye. Esintwini-ke itiye iba yitiye nxa kuletshukela, kokubili 
kuhamba ndawonye. Ukwenzela ukuthi itiye ingaswelakali, amaNdebele 
athenga amasaka etshukela. Ithisipunu lukhezo olusetshenziswayo ukuthela 
itshukela enkomitshweni yetiye. Isimanga yikuthi amasaka etshukela 
amakhulu la acina ephelile yona itshukela icutshwa ngokulukhezwana 
okuncane lokhu. 

Ingcazelo: Sitsho ukuthi ungabokweyisa ulutho ngobuncane balo ngoba 
lulakho ukudala umehluko omkhulu luluncane lunjalo. 


Libhanti lebhulugwe. 

Umdabuko: AmaNdebele ngabantu abaziqakisa ngokuhlanzeka ngakho 
ngabantu abakwaziyo ukuggoka kuhle. [Ndebele elikwaziyo ukugqoka, 
elingasitshapha, alitshiyi ukubopha ibhanti nxa ligqoka ibhulugwe. Ogqoka 
ibhulugwe esiNdebeleni kumele abophe lebhanti. Kuhamba kokubili ukuze 
umuntu akhangeleke engumuntu ebantwini, insizwa ephelele. 

Ingcazelo: Kutshiwo abantu abangatshiyaniyo, abahlala bendawonye 
sonke isikhathi. Lokhu kuyabe kusitsho ukuthi ngabantu abathandanayo, 
abangabangani. | 

Ayisiyo kholugethi yodwa egcina amazinyo. 

Umdabuko: Kudala abantu babesikha ingatsha zesihlahla somtshekisane 
baxubhe ngazo, abanye babesebenzisa itshebetshebe kumbe ilahle. 
Ingqubelaphambili yaletha imithi yokuxubhisa egogela ikholugethj. 
Yona inceda ukuthi amazinyo ahlale ehlanzekile njalo eqinile. Ingcitshj 
kwezamazinyo zithi umuntu osebenzisa imithi le uba lakho ukuvikela 
amazinyo akhe ukuze angaboli acine ekhumuka. 

Ingcazelo: Sitsho ukuthi uzibambe ungahambi uqala abantu ngoba 
bazakutshaya ube lezikhewu lanxa amazinyo uwagcina ngekholugethi, 
Ikholugethi ingevikele izikhewu ezilethwa yisibhakela kumbe induku. 
Ngezinye izindlela, ukuziphatha lakho kuyawalondoloza amazinyo, 
Ngamaftshane, sitsho ukuthi kulendlela ezinengi zokwenza ulutho kumbe 
ezokuqeda udubo. 


Ukhala inyembezi zengwenya. 

Umdabuko: Ingwenya iyesatshwa njalo abantu abadlaleli esizibeni 
esilengwenya. Ilakho ukucathamela umuntu imjume engananzelele 
imhudulele emanzini. Abaziyo bathi isibindi sayo siyitshefu embi kanti 
nganeno abemaweteleni bathi umsila wayo umnandi okwamagama. 
Iqukethe ubuhle lobubi ngakho kunzima ukuyithemba. Ingwenya nxa 
ihlephuna ukudla isidla iyakhala okutsho ukuthi iyabe ithabela lokho kudla 
ize yehlise izinyembezi. 

Ingcazelo: Sitsho ukuthi wehlisa izinyembezi zamanga, ngaphakathi 
kwakhe zinsini zodwa, uthabe umanzi te. Umuntu onje ngoliqili elikhulu. 


Kubomvu umkhiwa ukhithikile. 

Umdabuko: Okunye amaNdebele ayezitika ngakho yizithelo zeganga. 
Umkhiwa yisihlahla seganga esithela izithelo ezivuthwa zibe bomvu 
gebhu. AmaNdebele etha amakhiwa lelibizo ngoba ewafanisa lezithelo 
zalesisihlahla. Amakhiwa athi efka kwaba yiwo ayehlala esebenzisa abantu 
esesatshwa. Labantu abalezikhundla ezesatshwayo sebevame ukubizwa 
ngelithi khiwa. Nxa amakhiwa engekho emsebenzini izisebenzi ziyavilapha. 
Nxa ikhiwa selibuya omunye uyalimukisa ezinye izisebenzi ukuthi ikhiwa 
selibuyile akusetshenzwe funa zizidonsele amanzi ngomsele. 

Ingcazelo: Sitsho ukuthi qaphela nangu umuntu omkhulu usethelekile. | 
Yenza okumele ube ukwenza ngoba ungonakalelwa. 

Ziqunywa amakhanda ziyekwe. 

Umdabuko: Kulezinsuku abantu bafuya inkukhu okuthiwa ngama-broiler 
zibenengi sibili. Mhla zihlatshelwa ukuyathengiswa, lezinkukhu zihlatshwa 
zibenengi ngasikhathi sinye. Ziqala ziqunywe amakhanda zibuthelelwe 
laphaya zingakacuthwa. Lokhu kuyabe kusenzelwa ukuthi zithonte 
igazi ukuze zingaphangisi ukonakala. Zizakuthi sezicuthwa-ke ngemva 
kwesikhathi. 

Ingcazelo: Kutshiwo umuntu othi ekhuluma angavezi yonke indaba esithi 
lowo otshelwayo uzazigedisela, azibonele yedwa isiphetho. Ngumuntu 
ongapha izihloko eziqakathekileyo kodwa engalandisi izehlakalo. 


Umangoye uselala esitofni. 

Umdabuko: Ngesinye sezaga esithathwa kwesasivele sikhona kodwa 
sisebenzisa into esijayelekile. Sithathelwa kwesithi Umangoye uselala 
eziko. Emakhaya iziko lilokhu lisasebenza kanti lemadolobheni liyasebenza 
kakhulu njengoba amagetsi esehlala ecitshiwe nje. Iginiso elikhona ngelithi 
abantu abanengi sebesebenzisa izitofu zamagetsi nxa bepheka. Isitofu, 
njengeziko, siyatshisa nxa sike sasetshenziswa. Ukuze umangoye enelise 
ukulala esitofni, kuyabe kusitsho ukuthi asizange sisebenze ngoba nxa sike 
sasebenza umangoye lowo angatsha avuthwe. 

Ingcazelo: Sitsho ukuthi sekulanjwa lapha ekhaya. Isitofu asisasetshenziswa 
ngoba ayisekho into engaphekwa, kungakho umangoye esenelisa ukuzilalela 
engethuki ukuthi uzakutsha. 


Walaywa ngewindi ibhasi isihamba. 

Umdabuko: Okwenzakala emabhasini lapha kuyahlekisa. Abantu 
bayabe belokhu behlezi bonke belindele ibhasi bexoxa ngezinto 
ezingaqakathekanga. Kuyakuthi ohambayo esesebhasini isizasuka kube yiso 
isikhathi lapho lo osalayo eselayela izinto eziqakathekileyo. Ezikhathini 
ezinengi imilayezelo leyo ayiqedwa ngoba ibhasi iyasuka kusalayelwa. 
Lolayelwayo kalaso isikhathi sokubuzisisa lapho angazwisisi khona 
kanti njalo kuyabe kulomsindo omnengi. Nxa umntwana oyintombazana 
esiyakwenda, ulayelwa egumeni lakwabo, elaywa ngumdeni wakwabo. | 
Utshelwa lemfhlo eziqakathekileyo ngokuphatha umuzi. Akulayelwa | 
egcekeni nje lapho wonke uzulu alakho ukuzwa okutshiwoyo njalo isikhathi | 
kumele sibe sinengi ukuze umntwana azwisise. 

Ingcazelo: Sitsho ukuthi kalamthetho, uluhlaza tshoko, kalaywanga. 
Bamswelela ithuba eleneleyo lokumlaya. 


Inyoka ayifakwa esambeni. 

Umdabuko: Inyoka okwayo yikuluma lalokho engasoze ikudle. Isuka ibe 
yingozi ngaleyondlela kanti njalo lebhayibhilini kuthiwa yiyo eyaqila u-Eva 
kwadaleka ukufa emhlabeni. 

Ingcazelo: Sitsho ukuthi umuntu ogangileyo loba oyingozi akasondezwa 
eduzane ngoba ekucineni uzakulimaza kumbe akufake phakathi 
kwenkathazo. 


Lokungasibani sekugezela enditshini. 

Umdabuko: Ngokomdabu abantu babegezela ezizibeni, emachibini 
lasemaqojini. Ngokuhamba kwesikhathi kwabakhona izinditshi abantu 
baqalisa ukugezela kuzo. Zona zazithengwa ngababecebile, ababelemali. 
Abampofu bona babengenelisi ukuzithenga ngakho kwakusitsho ukuthi 
ompofu ogezela enditshini ngoziqakisayo, owenza izinto angazenelisiyo. 
Ingcazelo: Kutsho ukuthi lokungumuntukazana sekuziqakathekisa/ 
sekuzenza okuqakathekileyo. Umuntu uyabe ehleka usulu ukuthi 
akuyindawo lokhu okwenzakalayo ngoba umuntu wakhona angeke 
aqhubeke ngempilo yokuziphakamisa. 


Uphakathi komhlane lembeleko. 

Umdabuko: Imbeleko ngeyokubelethisa abantwana. Nxa umntwana 
ekhala angabelethwa uhle athule, akholise acine ejunywe yibuthongo. 
Ngaleyondlela uyabe enanzwe kuhle ephethwe njengeqanda. Phakathi 
kwayo imbeleko lomhlane kuyakhudumala ngakho umntwana uyabe 
ephethwe okweqanda. Uyabe elondolozwe kuhle njalo evikelekile ukuze 
angaweli phansi. 

Ingeazelo: Kutsho ukuthi uhlezi kuhle, kasweli lutho. Uthola konke 
akufunayo njalo uvikelekile. 


Imali imnandi nsukuzonke. 

Umdabuko: Nxa umuntu exolisa esithi kasenelisi ukubhadala isikwelede 
lowo oxoliswayo uphendula athi ungakhathazeki, imali imnandi nsuku- 
zonke. 

Ingcazelo: Sitsho ukuthi lapho umuntu azayiphiwelwa Кһопа imali, iyabe 
ilokhu imnandi njalo izakwenelisa ukufeza izifso zakhe. Locelayo ulakho 
ukusisebenzisa isaga lesi. Sikhuthaza njalo ukubekezelelana. 


Izitsho 


Ukhukhumale njengebhanzi lefulawa. 

Umdabuko: Ibhanzi lefulawa elomkhukhumezo ungalifaka emafutheni 
atshisayo liyakhukhumala. Ekuphekeni amabhanzi, kusetshenziswa ifulawa 
elomkhukhumezo oyiwo owenza akhukhumale. 

Ingcazelo: Kutsho ukuthi uqatha, wondlekile, kumbe uyaziqakathekisa. 


Utshaya amacimbi ngerekeni. 

Umdabuko: Amacimbi yisitshebo еѕіссуеІеуо emaNdebeleni, ikakhulu 
emkhonweni weKhezi, eBulilima, eMangwe leBeitbridge. Amacimbi la 

agolwa ngezandla. Ukuwatshaya ngerekeni kungenza umuntu atshonele 

wona kungelampumela eya ngaphi. Owatshaya ngerekeni uyabe engayazi 

into ayenzayo edlala ngesikhathi nje. | 
Ingeazelo: Kutsho ukuthi umuntu wakhona uyisithutha esimangalisayo. | 


Ungabongenza ilikitsho lakho. 

Umdabuko: Ilikitsho ngumuntu odonsa ingola abanye abantu behlezi 

phakathi. Ingola le edonswayo layo ibizwa ngelithi ilikitsho. Kudala | 
emadolobheni amalikitsho ayemanengi kungakabi lezimota ezinengi. | 
Khathesi asemalutshwana njalo asetholakala ezindaweni ezithize | 
ezokuzithokozisa. Inqola esezigcwele eZimbabwe yilezi okuthiwa | 
ngamasikaniya, okuthwalwa ngazo impahla. | 
Ingcazelo: Sitsho ukuthi ungabongenza umuntu wakho kumbe 15199111 

sakho osisebenzisa santando. 


Ungabongenza ibhoyi lakho. 
Umdabuko: Kwathi ekufkeni kwamakhiwa kuleli, afka elokweyisa | 
umuntu omnyama. Wonke umuntu onsundu angaze abe mdala kangakanani | 
wayebizwa ngokuthi ungumfana, my boy. Ngalesosikhathi inengi labansundu 
elalisebenzela abelungu lalibizwa ngokuthi boy. Kwakungakhathalekile 
ukuthi ngumuntu omdala kanganani, wonke omnyama osebenzayo | 

wayebizwa ngalelogama. Kudala amadoda yiwo ayesebenzela amakhiwa 
omama besele emakhaya. Abantu basuka basebethatha ukuthi nxa usebenzela 
umlungu ulibhoyi lakhe. Kwathi lalapho sekusebenza omama ibizo elithi 
bhoyi labe lilokhu lisetshenziswa ngabantu. Ibhoyi-ke lalisetshenziswa 
santando lisenza konke okufunwa likhiwa lingaphikisi. Eliphikisayo 
lalikhahlelwa kumbe libotshiswe. Amanye amabhoyi ayesebenza ezindlini 
zamakhiwa, amanye esemapulazini. Yibo abantu laba abenza amakhiwa 
anotha ngezithukuthuku zabo kodwa bona bengaholi imali eya ngaphi. 
Ingcazelo: Sitsho ukuthi ungabongenza umuntu wakho ozenzela intando 
kuye. Kuyabe kutshiwo njalo ukuthi ungabongisebenzisa santando angani 
angilagazi. 


Ungabongitshisela amaflimu ami. 

Umdabuko: \zithombe ezithwetshulwa ngamakhamera ziyathandeka 
ngoba abantu balakho ukuthumezelana zona, ikakhulu izithandani. Lalapho 
umuntu ekhanuka omunye, ulakho ukumbuka esithombeni nxa elaso. 
Iflimu esetshenziswayo ekuthwebuleni izithombe lezi ifuna ukubanjwa 
ngonanzelelo funa itshise izithombe. Akumelanga ivulelwe phandle 
okulelanga khona. Isithombe singacina singakhanyi kuhle loba sitshile. 
Ingcazelo: Sitsho ukuthi ungabongiphambanisela izinto zami engizenzayo 
zingakaphumeleli kuhle. 


Uthathekile imota yamaswina. 

Umdabuko: Таја elithi ‘swina’ ngelokweyisa abantu besiShoneni. Njengoba 
abelungu bafkela emaShoneni bakha khona izinkamba, amaShona yiwo 

адаја ukubasebenzela. Baba khona ababetshayela izingola zabelungu befka 

ngazo emaNdebeleni, njalo beziphakamisa ngomsebenzi lo. AmaNdebele 
ayekubona kuyibuthutha lobuwula lokhu. | 
Ingcazelo: Ukhangwa yizinto ezingelancedo. Uthatheka kalula. 


Zinyembezi zikaKhwini. 

Umdabuko: Kunzima ukubona izinyembezi zabantu abakhulu ngoba bona | 
bahlezi kuhle, akukho abakuswelayo. UKhwini, ongaba likhosikazi leNkosi 
kumbe umama obusayo njengeNkosi, ngumuntu okhangelelwa phezulu 

njalo kabonwabonwa ngaso sonke isikhathi. Nxa esemphakathini uvame 
ukuzibamba ngendlela eyokuthi abantu babone ukuqakatheka kwakhe. 


Kungakho-ke lenyembezi zakhe zisiba livelakanci- Okumqoka kodwa 
yikuthi uKhwini wayeqakathekiswa kakhulu. Копке okwakusenziwa 
emazweni athunjwe ngabancindezeli kwakuthiwa kwenzelwa yena. 
Ngalesosikhathi zikhona ezinye izinto abantu abansundu ababengavunyelwa 
ukuzenza. Okunye kwalokhu yikunatha utshwala bembodlela okuthiwa 
ngobesikhiwa. Owayetholakala enatha utshwala lobu wayebotshwa. 
Utshwala babantu abamnyama kwakungamasese, obungahlambulukanga. 
Lokhu kutsho ukuthi abelungu babeqakathekisa utshwala babo kakhulu 
njengoba bungelansipho njengobesintu. 

Ingcazelo: Kutshiwo utshwala obabunathwa ngamakhiwa kuphela kudala, 
amabhiya. 


Udla isepa. 

Umdabuko: Isepa ngeyokuwatsha lokugeza, ayidliwa. Ozama ukudla isepa 
ucina eyikhafulile ngoba ayinambitheki kuhle. Khona ukuthi umuntu adle 
into okumele ayisebenzise ukuwatsha kuveza ubuthutha. 

Ingcazelo: Sitsho ukuthi umuntu wakhona uyisithutha kumbe uyaswela, 
useze esidla lokungadliwayo. 


Uhola ngengowane. 

Umdabuko: Kuyahlekisa kuphinde kuzwise usizi nxa umuntu angatshelwa 
ngemali eyayiholwa ngabantu kudala kodwa isenelisa ukuthenga izinto 
ezinengi. Abanengi babengayiholi imali efka idola ngenyanga. Abema - 
pulazini bona babetshaya udwendwe mhla kuholwayo babalelwe imali 
yabo engagcwali isandla. Abanye babephiwa imali isemanvilophini. Ba- 
belakho ukuthenga izinto eziyimfanelo bangenise abantwababo ezikolo 
kungelahlupho. Ingowane zona zazigqokwa ngabantu abazizwayo, ikakhulu 
izipatsha. Owayegqoka ingowane wayebukwa, ekhangelelwa phezulu 
njengejintilimani. Njengoba sekutshiwo ukuthi abantu babengatholi imali 
emangalisayo, owayehlangabeza eyakhe ngengowane wayeyabe ephakeme 
kulabanye. Asazi-ke ensukwini zalamuhla ukuthi kungathiwa uhola ngani 
ngoba wonke umuntu usehola ngaphezu kwesigidi. Ngesinye sezitsho 
esingaguqulwa kukhangelwa umumo wezomnotho elizweni. 

Ingcazelo: Sitsho ukuthi uhola imali enengi kakhulu. 

Lawe uzaze uligqoke ijazi elimanikiniki/Lawe uzaze uligqoke ibhatshi 
elimanikiniki. 

Umdabuko: Мха ijazi lingagqokwa kakhulu lingatshintshwa, liyaguga 
kakhulu livuthuzeke. Oligqokileyo uyabe esengenye into nje ehawulisayo 
edatshukelwe okuzwisa usizi. Khona ukuthi umuntu atshonele jazi linye 
yisibonelo sokuthi uyabe engelazo ezinye impahla, ethembe lonelo ahlala 
eligqokile. 

Ingcazelo: Sitsho ukuthi uhleka mina ukudubeka kodwa lawe udubo luzaze 
lukuthole udubeke njengami. 


Uphume eluhlamvu. 

Umdabuko: Uhlamvu lombhobho nxa kudutshulwa luphuma ngesiqubu 
esesabekayo. Zona inhlamvu lemibhobho sekwejayelekile emhlabeni 
jikelele ngoba sekuhlala kudutshulenwe lapha lalapha. 

Ingcazelo: Sitsho ukuthi uphume egijima ngesiqubu esikhulu kakhulu. 


Khululeka ugewale ibhavu. 

Umdabuko: Kulezinsuku abantu abanengi bagezela emabhavini. Nxa 
umuntu echelesile njalo elesikhathi, amanzi etshisa kamnandi, uyangena 
phakathi kwebhavu anabe kube sengathi uyabhukutsha. Uzithathela 
isikhathi sakhe engajahe lutho ekholisa ukuba phakathi kwamanzi. 
Ingcazelo: Kuyabe kutshelwa umuntu ukuthi angesabi kodwa akhululeke 
achelese nje. 


Icimbi yisoseji mdabuko. 

Umdabuko: Sekuke kwachazwa ukuthi icimbi liqakatheke njani 
emaNdebeleni. Liyikudla okwakha umzimba. Isoseji yenziwa ngenyama 
egayiweyo yagqitshwa phakathi kwetshubhu elula. Iyahlabusa yona njalo 
abantu bayayithanda Койма iyabiza esikhwameni. Abatsha abanengi 
abalithandi icimbi, bayalenyanya kodwa isoseji balithanda okwamagama. 
Ingcazelo: Abantu bayabe betema icimbi belifanisa lesoseji kodwa lona 
alilungiswa muntu. Lavela ladalwa nguNkulunkulu linjalo. 
Ngumaliyavuza. 

Umdabuko: Imali iqakatheke kakhulu emhlabeni. Wonke umuntu uyigcina 
kuhle. Akekho ongazami ukuyilondoloza. Nxa isivuza kuyabe kusitsho 
ukuthi umuntu kaselandaba layo. Isinengi kakhulu umane aytyekele ilahleka | 

abanye beyifuna ngamehlo abomvu. 
Ingcazelo: Kutshiwo ukuthi umuntu ulemali enengi kakhulu. 


Likhiwa/Ngumlungu omnyama. 

Umdabuko: \khiwa ngumlungu kumbe umuntu omhlophe. Ekufkeni 
kwawo kuleli, amakhiwa athumba inotho yabansundu aphinda asebenzisa 
abantu abansundu ukukhanda omunye umcebo. Amakhiwa aba ngabaghatshi 
futhi ancindezela izisebenzi ezinsundu. Ikhiwa-ke lahambelana lomqhatshi, 
onguye olemali enengi eyokuholisa izisebenzi. Amakhiwa wona ayevele 
eqakathekisa isikhathi, izinto zawo kumele zenziwe ziqedwe ngesikhathi 
esithile. 

Ingcazelo: Sitsho umuntu onothe kakhulu, ophucukileyo njalo ogcina 
isikhathi. Singatsho umuntu okunceda ngemali kumbe lokho oyabe 
ukuswela. 


Yinyoka yomlilo. 

Umdabuko: Inyoka inde njalo ihamba izombazomba. Isitimela laso side, 
sihamba sizombazomba. Esamalahle siyabaselwa umlilo owesabekayo 
owamalahle. Izitimela zamalahle.azisandanga kulezinsuku ngoba 
sekuthenjwa ezegetsi lezedizili, Койма ezamalahle yizo ezakuqala. 
AmaNdebele afanisa isitimela lenyoka okwakuyiyo ayeyijayele. 
Ingcazelo: Kutshiwo isitimela samalahle. 


Litshongololo labelungu. 

Umdabuko: \tshongololo ladalwa nguNkulunkulu njalo lilenyawo ezinengi 
njengesitimela esilamasondo amanengi. AmaNdebele aphinda afanisa 
isitimela letshongololo. 

Ingcazelo: Kutshiwo isitimela. 


Yinyoni yabelungu. 

Umdabuko: Phose izinto zonke ezazifka labelungu zazimangalisa kulabo 
abangazejayelanga. AmaNdebele ayekhangela izinto azejayeleyo ezifana 
lento entsha le besekusiba yilo ibizo abiza ngayo into entsha leyo. Іпуопі 
yadalwa.nguNkulunkulu, ilempiko njalo iyaphapha. Indizamtshina layo 
ilempiko, njalo layo iyaphapha njengenyoni. i 

Ingcazelo: Sitsho ukuthi yindizamtshina. 

Ucingo lwabantu ngumbane. 

Umdabuko: Umbane uvame ukubakhona nxa izulu lisina. Abantu 
babengakuzwisisi ukuthi ubangwa kuyini njalo babemangaliswa layisiqubu 
otshaya ngaso. Baphinda baba lokholo lokuthi bakhona abalamandla 
okuthumela umbane ukuthi uyetshaya abantu abathile ubabulale. Ucingo 
lona yifoni esetshenziswa ukukhuluma labantu abakhatshana. 
Ingcazelo: Kuyabe kukhulunywa ngokuthi ulutho lungenzakala 
endaweni ethile luhamba ngesiqubu esimangalisayo Iwaziwe lezindaweni 
ebezingalindelwe. Lokhu kwenzakala ngesikhatshana nje kube sengathi 
abantu batshayelane ucingo lona lungazange lusetshenziswe. Isiqubu lesi 
sisuke sifaniswe laleso esombane. | 


Uye koLuwanika/Waya koLuwanika. 

Umdabuko: ULuwanika kwakuyinkosi yamaLozwi eZambia, i-Africa 
ingakaphangwa ngabamhlophe. Inkosi uLobhengula yayivame ukuthi 
amabutho ayo ayehlasela adle izinkomo eZambia okwakulilizwe 
likaLuwanika. Njengoba iZambia ingummango ikakhulu lapho umuntu 
esuka esigodlweni senkosi, koBulawayo, ababesiya khona babethatha 
isikhathi eside ukuze baphenduke. Phela amabutho ayesiyahlasela ayehamba 
ngenyawo. Ayengathatha izinyanga engakaphenduki abantu sebeze belibele 
ngawo. 

Ingeazelo: Kuyabe kutshiwo ukuthi uhambe endaweni ekhatshana lapho 
azaze aphenduke ngemva kwesikhathi eside. 


Zibuthe njengamahlamvu ekhabitshi. 

Umdabuko: Izivande ziletha ukudla okukhwabithwa nguzulu. Izilimo 
zengadi zigogela ikhabitshi okuyisitshebo esilentengo ephansi kodwa 
sihlabusa okokuthi noma inyama ingekho umuntu utshona ngesibomvu. 
Zinengi indlela ephekwa ngazo ikhabitshi njalo abanye benza ngayo 
amasaladi. Yenza ukudla kukhwabitheke abantu bakulangazelele. 
Amahlamvu ekhabitshi avuthiweyo ayagoqana abuthane abambane athi 
nama kube libhola elihle. 

Ingcazelo: Kuyabe kutshiwo ukuthi umuntu aziphathe kumbe azibuthe, 
angaxokozeli agewale indawo yonke. Kumele azihloniphe phakathi 
kwabantu aphinde ahloniphe umhlaba hatshi ukuphaphatheka. 


‚+. 7 
»» Isahluko 6 »» 


Uzibuse, indlala lengculaza (HIV/AIDS) 


Okwaqakathekiswa kuqala ngemva kokuthola uzibuse yikuxolelana, 
ikakhulu phakathi kwabamhlophe labamnyama. Lanxa kwakunjalo, abanye 
abamhlophe abazange bawuthembe umbuso ophansi kwezandla zomuntu 
onsundu. Bona bazibona bebulawa kumbe behlukuluzwa. Ngokwesaba 
baphuma elizweni beqonda eZansi abanye njalo besiya emazweni 
aphetsheya kwezilwandle. Lokhu kwadala ukuthi imisebenzi eminengi 
iswele abangayenza. Kwaba lababalisi lamadokotela avela kwamanye 
amazwe, baholiswa kuhle kakhulu ukuze bancedise ukuthuthukisa 
ilizwe. 

UHulumende wathi ulandela indlela yesoshalizimu yokubusa. Abantwana | 
bafunda mahala ephurayimari. Ezibhedlela lapha abantu labo belatshwa 
 kungelanhlawulo. Kwakhiwa izikolo ezinengi ezintsha ikakhulu ebangeni 

lesekhondari ngoba zazizilutshwana. Abantu abadala ababengatholanga 

ithuba lokuphutsha izifundo zabo ngenxa yempi balithola bayafunda ezikolo 
= ezazinakekela asebekhulile. 
| Ngalesosikhathi bakhona abahlaliswa kutsha emapulazini kodwa 
isivumelwano esasenziwe eLancanster sasisithi amapulazi azathengiswa 
yilabo abalesifiso. Ngaleyondlela, ababanengi abansundu abathola | 
amapulazi ngalesosikhathi. Amalungelo abomama athuthukiswa, lokhu | 
kufakazwa lugatsha Iwabomama olwabakhona kuHulumende. | 

Amanye amakampani ayengafuni ukusebenzela phansi kukaHulumende 
oqakathekisa isoshalizimu, avala aphuma elizweni. Lokhu kwaphambanisa 
ezomnotho elizweni. [Zimbabwe yasebenzisa imali yokubolekwa 
kwamanye amazwe ukuze izifso zikaMthwakazi zifezwe. Okubanzima 
ngezikwelede lezi emazweni athiwa asathuthuka yikuzibhadala. Mthetho- 
wazo kukhanya ziyimijibila emiselwe ukuthi amazwe abansundu ale 
ethembele emazweni aphetsheya. IZimbabwe layo yazithola isisebunzimeni 
bokubhadala izikwelede lezi. Okunye okwengezelela udubo yikuswelakala 
kwezulu ngo-1982 langol987. Njengoba ilizwe leli leyame kakhulu: | 
kwezokulima, alitholanga inzuzo efaneleyo ngenxa yokuswelakala kwezulu. 
Kumele kunanzelelwe njalo ukuthi izinto ezinengi uzulu wayezenzelwa 

nguHulumende mahala. 

Kungaso leso isikhathi lapho okwaqalisa ukuzwakala ukuthi kulomkhuhlane 
ongelaphekiyo owengculaza (AIDS). Ngabo-1980, wawungandanga 
kakhulu lumkhuhlane kodwa ngokuya kwesikhathi, kungenwa kubo- 1999 
waya umemetheka abantu abanengi balahlekelwa yizihlobo labangane. 
Amadokotela adingana lendlela zokuwengabela lowomkhuhlane kodwa 
ikhambi eliwuqeda du lilokhu liswelakala. Kulezi izinsuku akhona 
amaphilisi aluncedo пота engawugqedi lumkhuhlane Койма intengo yawo 
iphezulu kakhulu okokuthi inengi alenelisi ukuwathenga. UHulumende 
yena ulokhu esenza imizamo ukuthi labo abangenelisi ukuwathenga 
lawamaphilisi bawathole kunhlelo ezinceda abantu abanjalo. 

Kusobala-ke ukuthi iZimbabwe yathola uzibuse kodwa izinto zaphanga 
zabalukhuni. Amaqembu amela izisebenzi athuthuka loHulumende 
ewasekela. Amaqembu la aqalisa ukutshengisela nxa engasuthisekanga 
ngokwenzakalayo ezindaweni zokusebenzela. Okubi ngalokhu yikuthi 
labangasimalunga babengenela izitileka lezi benze umonakalo omubi. 
Abanye babentshontsha kanti njalo abanye babebulala izinto ezehlukeneyo. 
Ngokuya kwesikhathi-ke uHulumende wathi ukutileka akusekho 
emthethweni. 

Njengoba iZimbabwe yayiboleka izimali, kwakumele ilandele izinqumo 
zalabo abayibolekayo. Ngenxa yalokhu kwakumele itshiye indlela 
yesoshalizimu eyayisiya isolwa njalo incipha emazweni amanengi. Lakanye 
kwaba lenguquko kwalandelwa indlela entsha yokuhlelwa komnotho 
eyabizwa kuthiwa yi-Economic Structural Adjustment Programme (ESAP). 
Yathi iphela iminyaka yohlelo lolo, seluvele lusolwa kuthiwa yilo oluwisa | 
umkhonomi welizwe. 

Ngokuthola uzibuse, abanye njalo bakuthola kulithuba elihle | 
lokuzithuthukisa ngendlela ezingekho emthethweni. Abanye benza 
ubuqili kuHulumende ekuthwaleni unumbu okwakumele uncedise abantu 
ezabelweni ngesikhathi sendlala. Abanye njalo benza ubuqili ngezimota, 
kugogela lamanye amalunga ephalamende ayelezikhundla kuHulumende. 
Konke lokhu kwancedisa ekuwiseni umnotho welizwe. 


Izaga 


Uthatha kancane kancane njengengculaza. 
Umdabuko: Umkhuhlane wengculaza ubhahile emhlabeni njalo utshaya | 

abantu abanengi besesizini. Usuhlukuluze impilo yabantu abanengi 
okokuthi uhlala usezindebeni zabo. AmaNdebele ananzelela isenzo 
sawo lumkhuhlane ongahle ubulale umuntu khonapho kodwa ngemva 
kwesikhathi. Uyamtshudula umuntu acake abelugodo ube usumbulala 
ngemva kweminyaka eminengi edubeka. Lokhu kwakuvamile ekuqaliseni 
kwawo lumkhuhlane, ikakhulu kungakatholakali amaphilisi ancedisa labo 
abagulayo. 

Ingcazelo: Sitsho into eyingozi ebulala umuntu kancane kancane. 


Izitsho 


Ngezithonta ibholinja. 

Umdabuko: Izitsho ezinengi, njengezaga zisungulwa njalo zimemetheke 
ematshwaleni. Kulapho inengi leZimbabwe elizilibazisa khona selitshayisile 
emsebenzini lixoxa ngokwenzakalayo elizweni. Akumangalisi-ke 
ukuthola izitsho eziphathelane lotshwala zisanda. Utshwala besikhiwa 
obabujayelekile kweleZimbabwe yi-Castle, i-Lion le-Black Label. Ngemva 
kukazibuse, abahluza utshwala baletha obutsha okuthiwa yi-Zambezi 
baphinda baletha obunye okuthiwa yi-Bohlingers.Abantu babuthakazelela 
kakhulu lobu utshwala besithi budaka okunganeno, bunambitheka 
mnandi njalo abulabhabhalazi njengalobu obunye ababebujayele. Abantu 
baphinda bathanda lokubunjwa kwembodlela yakhona eluhlaza njalo 
enhle okwamagama. Bona busungulwa kwakuthiwa ngobuthengiswa 
kwamanye amazwe, i-export quality, ngakho lentengo yabo yahle yaba 
phezulu. Abanatha lobu-ke kwatsho ukuthi ngabaphezulu, abalemali. Bahle 
bafaniswa lakho konke okuhle njengoba bona lembodlela yabo kukuhle. 
Ingcazelo: Sitsho ukuthi yintombi enhle. 


Uhambela emuva njengethirela yegonyethi. 

Umdabuko: \gonyethi yimota enkulu edonsa amathirela alempahla 
ezichapha imingcele. Izimota lezi zilekhanda okuyilo elidonsa amathirela 
athwele impahla. Amathirela lawo amane alandele lapho edonswa 
kungela angakwenza. Awalakho ukuyaphambili ngoba engelawo amandla 
okuzihambela wodwa, okwawo yikusalela emuva. 

Ingcazelo: Kuyabe kutshiwo ukuthi phose sonke isikhathi umuntu wakhona 
uhambela emuva. Izinto zakhe zonke uzenzela emuva, ekucineni, abanye 


SO 
59 


й! ў 


bonke sebeqedile. Kungaba ngumuntu olesidensi, olivila loba olengqondo 
ethathela emuva. 


Ngamasaladi/Ngamasalala. 

Umdabuko: \saladi ilungiswa ngezidlo.ezinengi ezibiza imali ngakho abadla 
isaladi ngabacebileyo ikakhulu abahlala emasabhabha azwayo. Abampofu 
abavamanga ukuwadla amasaladi ngoba kubo kuyabe kuyikudlalisa 
isitshebo. Isaladi ikhangelwa.njengokudla okubuthakathaka okudliwa 
ngabantu abanjalo labo. Yikudla kwesilungu. 

Ingcazelo: Kuyabe kutshiwo ukuthi ngabantu abaziphilisa isilungu, 
abacebileyo njalo abazibona bengcono kakhulu. 


Ngamanozi/Linozi. 

Umdabuko: Ukufka kwesikhiwa kwadalela abantu okukhulu. Ngoba 
amakhiwa ayezwakala ekhuluma ngamakhala, abantu bahle bathi umuntu 
okhuluma isikhiwa kuhle usikhipha ngamakhala njengabanikazi bolimi. 
Ngenxa yokuthi abelungu babekhangelela abansundu phansi, benza abanye 
abamnyama bazeyisa. Abanye bathengana lamafutha ayesenza babemhlophe 
njengamakhiwa ikanti abanye belula inwele lezi kwaba ngokunye. Kwaba 
khona labanye abaguqula indlela yokukhuluma baqalisa ukukhuluma 
ngamakhala bezenza abelungu phela. Amakhala angithi kuthiwa yi-nose 
ngesilungu. Pho kwahle kwathiwa ngamanozi. Okuzwisa ubuhlungu yikuthi 
bagewele kakhulu abenza lokhu lalamuhla, ikakhulu intsha. 

Ingcazelo: Sitsho ukuthi bazenza abelungu abansundu. Bazenza 
abafundileyo abazi isikhiwa kakhulu njalo abaphucukileyo. Sebeze 
bekhuluma ngamakhala ukwedlula abanikazi bolimi. 


Yigonyethi. 

Umdabuko: Igonyethi yiroli enkulu ethutha izimpahla ezitshiyeneyo. 
Ingcazelo: Kuyabe kutshiwo owesifazane olomzimba omkhulu, 
insuzelakude. 


Impi yeNtumbane 


Sekuveziwe ukuthi ukubunjwa kweZANU kwabangelwa yikuthi 
babekhona phakathi kweqembu leZAPU ababengasuthiseki ngobukhokheli 

bukaNkomo. Lokhu kutsho ukuthi akubanga lobudlelwano obuhle phakathi 
kwamagembu lawa womabili ngesikhathi kulwiwa. Ayesolana, linye ngalinye 
iqembu lizibona kuyilo elilwisana ngcono lamabhunu kulelinye. Lalapho 
amasotsha eZANLA leZIPRA ayehlangana khona kwakulwiwa, akhohlwe 
ukuthi alesitha esisodwa okumele asihlanganyele. Ekucineni amabutho 
la aba leziqinti lapho ayesebenzela khona okwakungafki elinye iqembu. 
Lezakhamizi ezabelweni ezitshiyeneyo zasekela amabutho athile zazonda 
awelinye iqembu. IZIPRA yayithandwa kakhulu eMatabeleland leMidlands 
kukanti iZANLA ithandeka kakhulu eMashonaland leMidlands. Empeleni 
kwasekungathi elinye libandla lamaShona elinye ngelamaNdebele. 

Ngemva kokuthola uzibuse, inzondano phakathi kwamabutho la 
ayiphelanga. Ngesikhathi kubekwa phansi izikhali amabutho la afakwa 
ezinkambeni ezitshiyeneyo kusesatshwa ukuthi angeke aphilisana kuhle. 
Ayelokhu esezinkambeni lezi emelele ukubunjwa kwebutho linye ngemva 
kokuthola uzibuse. AbeZANLA bathokoza ngoba iZANU ingobile, 
abeZIPRA badana. Amabutho la acina ehlaselana okwadala impi 
yeNtumbane. Njengoba impi le yayilwelwa edolobheni lakoBulawayo, 
izakhamizi zaphaphatheka. Inengi elalihlala emalokitshini ayenzelwe abantu 
abansundu laphanga lathenga izindlu emasabhabha ayengawamakhiwa. 
Abanye abelungu bebona impi le batshetsha bathengisa izindlu zabo 
baqonda kwamanye amazwe bebona angathi bangabulawa. Abanye abantu 
babaleka edolobheni lakoBulawayo balubhekisa emakhaya. 

Impi le ayisamemethekanga okuyangaphi ngoba abakhokheli baphanga 
bakhulumisana ngakho batshela abasekeli babo ukuthi bangalwi. Okunye 
okwancedayo yikuthi uHulumende owayekhona ngemva kwesivumelwano 
seLancaster wayegogela wonke amaqembu. Ephalamende ibandla lika- 
Abel Muzorewa lalilabameli abathathu, elika-Ian Douglas Smith lalo 
lilabo, elikaNdabaningi Sithole limelwe kanti njalo elikaJoshua Mqabuko 
Nkomo lelikaRobert Gabriel Mugabe lawo elabo abameli. Lokhu kwenza 
ukukhulumisana kwaba lula, yamiswa impi. 

Lanxa ukulwisana kwaphela, inhlangothi zamabandla ayelwisana zasala 
zimunyu ngaphakathi, zagcinelana izikhwili. Phela linye ngalinye iqembu 
lalizibona kuyilo elikwaziyo ukulwa ngcono kulelinye. Inengi lalabo 
ababekuZIPRA latshiya isibutho lajonga ukugalisa impilo yezakhamizi 
lingasekho esibuthweni. Lalibona angani alisoze laphathwa kuhle 
esisotsheni. Abanye ngabahle babuyela egangeni bayadinga izikhali. Noma 
kunjalo abanye baqhubeka besesibuthweni. 

Ukuxokozela phakathi kweZANU PF lePF ZAPU akuphelanga 
du. Ngemva kwesikhatshana kwazwakala sekuthiwa ibutho leZIPRA 
lalifhle izikhali egangeni elalifuna ukuzisebenzisa ukulwisa uHulumende 
obusayo. Zaphapha indawana yonke indizamtshina zidingana lalezozikhali. 
Kwasekuhlala kubikwa ukuthi kuvunjululwe izikhali ezithize emapulazinj 
eZAPU nsukuzonke. Akubanga lobudlelwano obuhle-ke phakathj 
kwamabandla la ngenxa yokwethesana amacala anje. 


Izaga 


Ababonani yiZAPU leZ ANU. 

Umdabuko: Ngesinye njalo isaga esithathelwa kwesengwe lenja. 
Amabandla alwa aletha uzibuse elizweni leZimbabwe yiPF ZAPU leZANU 
РЕ Amabutho awo, iZIPRA leZANLA, asebenza gadalala elwisana lesitha. 
Lanxa abantu abanengi bengathandi ukukhuluma ngakho, ідіпіѕо ngelithi 
iZAPU yayithola usekelo olunengi eMatabeleland iZANU yona iluthola 
eMashonaland. AmaShona lamaNdebele ayevele elempi yawo kusukela 
ngesikhathi sikaMzilikazi loLobhengula lapho ayehlala ehlaselana. 
Ukubandlululana lokhu kulokhu kukhona. AbeZAPU babezibona beyibo 
abalenjongo eziqondileyo besilwa ngcono kanti labeZANU kuyisoleso. 
Angahlangana amagembu lawa ayesilwa ngoba evele ehlala esolana. 
Langemuva kukazibuse awahlalisananga kakuhle amabandla la kwaze 
kwaba lempi yeNtumbane koBulawayo phakathi kwamabutho eZIPRA 
leZANLA. Lalapho ibandla leZANU libusa, akubanga lokuhlalisana 
kuhle, umkhokheli weZAPU kwaze kwabikwa ukuthi weqile elizweni 
embathe njengesalukazi. Kwaphinda kwaba lokuhlukuluzana, ibutho le-5 
Brigade lisilwa labahlamuki kuhlukuluzwa izakhamizi eMidlands 
le-Matabeleland. Kwaze kwathi cosololo ngomnyaka ka- 1987 sekusayinwe 
isivumelwano sokumanyana phakathi kwamaqembu Іа womabili. 
Ingcazelo: Isaga lesi sitsho ukuthi abantu laba ababonani, bayazondana 
sibisibili okokuthi bangabulalana lokubulalana. 


IGukurahundi 


Bakhona abalutshwana ababekuZIPRA ababuyela egangeni bayathwala 

jzikhali. UHulumende yena wabumba ibutho elalibizwa lithiwa 
yiGukurahundi elasebenzela eMatabeleland leMidlands. Ababuyela 
egangeni babizwa ngelabahlamuki bazingelana leGukurahundi. 

Okwakhathaza abantu abanengi yikuthi amaqembu la womabili ayengani 
ahlose ukuhlukuluza izakhamizi kulokulwisana. Okunye-ke okwahluphayo 

ikuthi elinye iqembu lalingazenza angani ngelinye ukuze lihlukuluze 
abantu. Kwakucina kungasazakali kuhle ukuthi ngabahlamuki labo kumbe 
yiGukurawundi edale umonakalo ezabelweni. Lababesazi iqiniso bathula 
ngenxa yokwesaba ngoba babengakufela ukufakaza. 

Bahlukuluzwa abantu eminyakeni yabo-1984 kusiya kubo-1987, 
eminye imizi yatshiswa njengesikhathini sempi. Abanye abantu babulawa 
ngesihluku esimangalisayo. Kwakungaselakuhlaliseka ezabelweni 
zenkabazwe leMatabeleland, ezinye izakhamizi zabalekela emadolobheni. 
Lezikolweni lezi imbangi zazifka zihlukuluze abantwana lababalisi. Abanye 
abantu babebhinywa; abanye begwazwa angani zinyamazana. 

Ngomnyaka ka-1984 ukuhlukuluzana lokhu kwabakhona kwamanye 
amadolobho. Babekhona abeyuthi ababehlupha abantu befuna ukubona 
kumbe balamakhadi ebandla elibusayo. Ezilindweni zamabhasi lapha 
umuntu wayengagadi ibhasi engelalo lelokhadi. Wayetshaywa aze 
ayelidinga alibhadalele. Bakhona njalo ababulawayo. Wayengekho 
owayengama athi ungoweZAPU. Abantu bafhla amakhadi abo eZAPU 
lamakawuso emiqamelweni ngoba bengeke bawagqoke. Ezinye inkokheli 
zeZ APU zabotshwa zavalelwa kuthiwa yizo ezidunga impilakahle elizweni. 
UNkomo laye waphuma elizweni ebaleka esesabela impilo yakhe. 

Bahlupheka abantu beZimbabwe ngalesosikhathi kungekho othemba 
omunye. Lokukhuluma ngokwakusenzakala kwakunzima ngoba umuntu 
engasazi ukuthi isitha kumbe isihlobo yisiphi. Abakhokheli bacina bekubona 
ukuthi ukuhlukuluzana lokho kuphambanisa ingqubelaphambili baqalisa 
ukukhulumisana bezama ukugeda ukulwisana lenzondano. 


Izaga 


Akasabonwa likhadi leZAPU. 

Umdabuko: \mbali yeZAPU leZANU isike yalandiswa. Ngemva 
kokungoba kweZANU ekhethweni luka-1980, ukuzondana phakathi 
kwamabandla Іа kwaqhubekela phambili. Owelinye ibandla wayengafuni 

ukubona owelinye. Njengoba iZAPU yayehluliwe, kwakumele imisebenzj 
yayo ingabonwa. Amakawuso awebandla afhlwa emiqamelweni abantu 
besesaba ukuhlukuluzwa, kwaba yiso leso lamakhadi akhona. Phela 
kwaba lokubotshwa kwabaphathi bebandla leZAPU abanengi kuthiwa 
bazama ukuwisa uHulumende ngokungekho emthethweni. Kwaba lempi 
yeNtumbane kwaphindwa kwabanjwa izikhali ezazifhliwe emapulazinj 
eZAPU. Копке lokhu kwenza abasekeli beZAPU badlele evalweni Беа 
konke okuphathelene leZAPU. Impawu lezi azilahlwanga ngoba kwathi 
kusayinwa ummanyano ngo-1987 avela amakawuso lezipenedi, okwaba 
sobala ukuthi kwakutshukuzwe kwezinye indawo. 

Ingcazelo: Kuyabe kutshiwo ukuthi umuntu kasabonwa, abantu sebeze 
bemkhanuka njengekhadi leZAPU ngesikhathi kunzima ukuliveza. 


Umuntu omnyama uzakubulala ehleka. 

Umdabuko: AmaNdebele ananzelela ukuthi umuntu uyakuhlekelela angathi 
ukuthabele kanti manga, ngaphakathi kwakhe ubomvu gebhu, ukufsela 
okubi. Ngesikhathi seGukurahundi, banengi ababebulawa, ababulalayo 
bengagqize qhakala, bezihlekela nje angani babulala inyamazana. 
Babekhona labathengisi. 

Ingeazelo: Sitsho ukuthi ungakhohliswa lizinyo lomuntu angaze 
akuhlekelele. Lokhu akutsho ukuthi uyakuthanda. Umuntu uyakwenzela 
ububi ekuhlekelela enjalo. 


Umanyano 


Ekukhulumisaneni kwabakhokheli kuzanywa ukugedwa impi yeGukurahundi 
labahlamuki labo, kwacina kukhunyiswana umlotha phakathi kweZANU PF 
lePF ZAPU. Kwamiswa ukuhlukuluzana, kwathi mhlaka 22 Mpalakazi 1987 
kwabhalelwana isivumelwano somanyano phakathi kwamabandla la. 

UCanaan Banana owayengumongameli kusukela iZimbabwe ithola 
uzibuse, waphiwa umhlalaphansi. URobert Mugabe owayeyinhloko 
kaHulumende (Prime Minister) kusukela kutholwa uzibuse waba nguye 
umongameli phansi kwesisekelo esitsha esasingasela isikhundla sakhe 
sakuqala. Isivumelwano sasisithi kumele kube labasekeli bakamongameli 
ababili. Owakuqala kwakunguSimon Muzenda owayevele eliphini lenhloko 
kaHulumende (Deputy Prime Minister) kusukela kutholwa uzibuse, 
owesibili kwaba nguJoshua Nkomo. 

Isivumelwano sasisithi kumele abakhokheli bavele kulabo ababekuZAPU 
lakulabo ababekuZANU. Ibizo lebandla lomanyano kwathiwa lizakuba 
yiZANU PF. Ngokhetho luka-1990 langoba-ke ibandla leli: ngaphandle 
kwalapho okwangoba khona iZANU Ndonga ekaNdabaningi Sithole. Phela 
kungakabi lomanyano iZANU PF yayingakaze inqobe eMatabeleland. 
Abantu bajabula-ke besithi sekuzaba lokuthuthukiswa kwendawo zonke 
njengoba abantu sebebambene. Bathaba bebona kubuya ingqubelaphambili 
kuzo zonke izabelo. 

Ababebizwa ngelabahlamuki baphiwa amapulazi ngemva 
kwesivumelwano somanyano. Babeka phansi izikhali basungula amakopa 
bencediswa nguHulumende. Balima, bafuya, bahlala bazinza lezimuli 
zabo. Kwaba lokuthula ezabelweni abantu baphinda baphila impilo 
engelakuhlukuluzwa. Abantu bahlala belindile befuna ukubona inhlelo 
ezintsha ezazizalethwa nguHulumende omutsha womanyano. 

Izaga 


Babambene, yiZANU leZAPU. 

Umdabuko: Ukumanyana kwamabandla la ayeyingwe lenja sekuchasisiwe 
phambilini. Njengoba ayesekhumelane umlotha, aba libandla elilodwa, | 
kwasekulobudlelwano obukhulu kubalandeli. Kungakho izikhundla lazo | 
zaya nxazonke. Kwaze kwaba lengoma ethi “Sisonke”, lemisakazo yagxila 
kuyo lingoma ngenxa yokubambana lokhu. 

Ingcazelo: Kutsho ukuthi bayazwisisana kakhulu njalo benza izinto zabo | 
ngokuvumelana. | 


Ukuwa komkhonomi 


Uncedo oluvela kwamanye amazwe Iwalulokhu lubuya eZimbabwe 
langemuva komanyano. Ukumanyana kwenza abantu bacabanga ngenjongo | 
zempi yenkululeko kanye lezivumelwano ezazenziwe ukuze kutholakale 

uzibuse. 

Okwabasobala yikuthi abansundu abanengi babelokhu bengelawo | 
umhlabathi. Okunye njalo kwakuyikuthi uHulumende weNgilandi 
owayesekhona wayengasafuni ukuzibandanisa lezinqumo ezazenziwe 
eLancaster. Ababelwele inkululeko badinga uncedo kuHulumende besithi 

kumele bahlawulwe ngomsebenzi ababewenzile ukukhulula ilizwe. 
Baholiswa inkulungwane ezingamatshumi amahlanu umuntu emunye 
baphinda baphiwa impentsheni nyangazonke. 

Abalweli benkululeko baphinda bathi bafuna isiqokogela sokuya 
kwabo empini — umhlabathi. Bangena emapulazini lapha bazisikela 
indawo abazifunayo abelungu baphaphatheka. Imali eyaphiwa abalweli 
benkululeko lokuthathwa kwamapulazi akuthabisanga amanye amazwe 
aphetsheya. Amazwe la ahle athi umbuso weZimbabwe awukho ezandleni 
eziqondileyo amisa usizo. Azama njalo ukuhuga amanye amazwe ukuthi 
angabi lobudlelwano leZimbabwe. 

Ngenxa yezehlakalo lezi, imali yakwamanye amazwe yaqalisa 
ukuswelakala njalo impilo yaqalisa ukuba lukhuni. Ezitolo izinto zaqalisa 
ukuswelakala kwathi lalezo ezitholakalayo zaba lentengo ephezulu. 
Kwakungamangalisi ukuthi umuntu athenge ulutho ekuseni ngemali 
ethile athi ebuyela emini athole intengo isikhweziwe. Ngaso lesosikhathi 
kwake kwazanywa ukubunjwa isisekelo sombuso esitsha, abantu 
abanengi bathi abasifuni sekuvotwa ngakho kwenziwa intando yolunengi. 
Abantu basebedaniswa yimpilo ababeyiphila kungayisiyo ababecabanga 
ukuthi bazayiphila ngemva kokumanyana. Ukuswelakala kwezulu 
lakho kwengezelela ukuhlupheka abanye baze babona angazani umlimu 
usebakhalele. 

Imali yakwamanye amazwe yayisitholakala ebantwini ezitaladini, 
emabhanga ingasabonwa. Ukuze abantu baziphilise, baqalisa ukuya 
emazweni anjengeBotswana leSouth Africa besiyathenga izinto 
eziswelakalayo kuleli besebezithengisa emamakethi. Laba-ke babengadondi 
ukuthenga imali yaphandle ebantwini ngoba bekwazi ukuthi izaphenduka 
isingcono sebethengisile impahla zabo. 

Ezitaladini kwasuka kwagcewala abamelela ukuthenga imali evela 
kwamanye amazwe, abanye babo besebenzela izikhulu. Imota elenombolo 
zelinye ilizwe yayigijinyelwa abantu befuna lawo marandi lamapula, 
okulokhu kusenzakala lakhathesi. Abantu baze bathi lapho okutshona abantu 
laba kusebhanga lamazwe wonke (World Bank) ngoba kwakutholakala lona 
iphawundi, idola leMelika, ipula, irandi layo yonke imali yakwamanye 
amazwe eyayingasabonwa emabhanga. 

Abantu abazingela imali babesithi bangabona umuntu abacabangela 
ukuthi angaba layo imali abayifunayo babuze besithi, “Lisiphatheleni 

bhudi/sisi?” Bahle bathola ibizo lokuthi bangosiphatheleni uzwe umuntu 
esithi, “Osiphatheleni bagcwele kulezinsuku.” Selahle laba libizo lalabo 
abantshintsha imali yemazweni. Inengi lalababantu laligqoka izigqoko 
ezigqokwa ngomama bebandla lesonto elithile ngakho kwakulula ukuthi 
umuntu ahle abazi nxa elenhloso yokuntshintsha imali. Phela yayingasekho 
indawo lapho umuntu angathola khona imali yaphandle lula ngoba izindawo 
ezazivunyelwa ukwenza lokhu, ama“Bureau De Change”, ayesevaliwe. 
UHulumende wayengasuthiseki ngendlela ayeqhuba ngayo esithi yiwo 
awisa umkhonomi kanti kulapho azakhwezela ukuwa kwawo. 

Izimuli ezinengi zasezisila ngemali eziyithunyezelwa yizihlobo 
ezisebenza kwamanye amazwe. A bantu basebebona kungcono ukuyasebenza 
kuboBotswana, eSouth Africa, Canada, Australia, eMelika laboNgilandi. 
Babengasakhethi ukuthi bayathola msebenzi bani emazweni lawo ngoba 
besithi imali yakhona ilesisindo esikhulu okokuthi ingaguqulelwa 
kweyeZimbabwe umuntu uba lenqwabanqwaba. Baphuma ababalisi, 
odokotela, onesi labanye ababengelamisebenzi kuleli. Abanye batshiya 
izimuli zabo, ikakhulu abantwanwa begcinwe yizihlobo. Babelokhu-ke 
bethumela izimali. Abanye ngabahle bakhohlwa ngezimuli zabo, yadilika 
imizi. 

Banengi abathenga izindlu kuleli besebenza bephandle kwelizwe. Laba 
yibo abenza intengo yezindlu iqonge, kwabanzima kulabo abasebenza 
eZimbabwe ukuthi bathenge izindlu. Bakhona njalo abaqilwayo bethumezela 
izimali besithi kwakhiwe kanti omathunyelwa bayitshayela ezikhewini. 
Ubuhle lobubi baxubana-ke ngalindaba yedayasipora (diaspora). Ilizwe 
lalahlekelwa ngabantu abanengi abalolwazi emisebenzini etshiyeneyo 
besiyadinga umcebo ukuze baziphilise lezimuli zabo. 


Izaga 


Badla ngaye njengomntanenjiva. 

Umdabuko: Ukuyasebenza eGoli kweleZansi Africa yinto eyaqalisa 
kudala lapha eZimbabwe. Kwaqalisa uzibuse engakabikhona, ilizwe 
lisathiwa yiRhoditsha (Rhodesia). Amadoda ayetshiya imizi esiyasebenza 
emigodini (1WENELA) etshiyeneyo okweminyaka eminengi engalubhadi 
ekhaya. Injiva zona zaziqakathekiswa ngoba lapho ezazibuya khona 
zazifka zithwele okuhle, okudliwayo lokugqokwayo okunengi; abanengi 
bahlabeke. Ababengalubhadanga eZansi babebizwa njengempatha, 

amaqaba emaphandleni angazi impilo. Lalamhlalokhu abantu: balokhu 
besiyasebenza eZansi laseNgilandi betshiya izimuli zabo zigcinwe 
ngabanye. Lokhu kubangelwa ngumkhonomi omi kubi lapha ekhaya 
okwenza abasebenza phandle kwelizwe bazuze okungcono kakhulu. Nxa 
umuntu egcine umntanenjiva, injiva tyabe ithumezela amarandi, impondo 
kumbe amadola. Umntanenjiva akusiye ovama ukudla limali eyedwa kodwa 
lalabo abamgcinileyo. Abanye bayayiphambula limali, ngobuhwaba kumbe 
ukuswela bazisebenzisele umathanda. 

Ingcazelo: Kutshiwo abantu abathola inzuzo bahlale kuhle ngenxa yomuntu 
abayabe bemgcinile. Kwesinye isikhathi kuba ngabantu abasebenzisa 
umuntu olokwakhe ukuze labo baphile. Bayazisondeza ukuze labo bathole 
okuthile. 


Uthand’ imali njengabosiphatheleni. 

Umdabuko: Ukuwakomkhonomi elizweni leZimbabwe kwaletha amabhanga 
amatsha. Lawa ngamabhanga asebenza okungekho emthethweni abizwa 
kuthiwa ngumkambo omnyama. Imali yakwamanye amazwe ayisalula 
ukutholakala emabhanga kodwa kulowo umkambo tyatholakala ngentengo 
ephezulu kakhulu. KoBulawayo kulendawo esibizwa ngele-“World Bank”, 
ibhanga lomhlaba wonke, ngoba kulapho okulomkambo lowo. Inengi 
labantu abantshintsha imali ngomama abagqoka njengamapositoli. EHarare 
lakho ikhona lindawo esilindweni samabhasi (i-Road Port). Osiphatheleni- 
ke ngabantu abantshintsha imali yakwamanye amazwe okungekho 
emthethweni. Lapho umuntu esedlula phansi kwabo bayabuza bathi, 
“Lisiphatheleni bhudi/sisi?” Bayabe bebuza kumbe ubaphathele yini imali 
yakwamanye amazwe enjengamapula, randi, amadola kumbe amapawundi. 
Kulapho okwavela khona ibizo elithi bangosiphatheleni ngoba yiwo umbuzo 
abatshonela ukuwubuza. Bona bavele bahlala belenqwabanqwaba yezimali 
njalo bahlala bedinga enye. 

Ingcazelo: Sitsho umuntu othanda imali kakhulu, kuze kungathi uyikhonzile. 
Imali icina isiyiyo isihlobo sakhe esikhulu ngakho umuntu onjalo ucina 
engelabudlelwano obuhle labanye. Okhulumayo uyabe esola. 


Akabonwa ngamapawundi. 
Umdabuko: Kusukela ngomnyaka ka-2000 abantu beZimbabwe 
bafunga ngawo amapawundi. Imali le esetshenziswa eNgilandi yaqalisa 

ukungatholakali emabhanga kanti, yona iqakathekile kwezobudlelwano 
bomnotho phakathi kwamazwe. Indaba yokuswelakala kwemali yamanye 
amazwe kwaba yiyo inkulumo kanti lalamhlalokhu ilokhu tyindaba 
egudwini. Kusobala-ke ukuthi impilo yeyame kulo ipawundi ngakho 
ukuswelakala kwalo kukhathaza abanengi kwenze impilo ibenzima 
okwamagama. Ngakolunye uhlangothi njalo, banengi abasuka kuleli 
eleZimbabwe besiya khona-eNgilandi ukuze bahole lona lelipawundi 
elingasatholakaliyo kodwa elithi lingatholakala lenze impilo yomuntu 
oseZimbabwe ibengcono kakhulu. 

Ingcazelo: Kutsho ukuthi umuntu okukhulunywa ngaye kasabonwa kumbe 
uselivelakanci njengepawundi elibonwa ngabalutshwana. 


Ukhomba aze akhale/Ukhomba aze akhale athi maye , ngokukhomba 
lokhu! 

Umdabuko: Endulo intombi yayivunyelwa ukukhomba ijaha libe linye. 
Yayingavunyelwa ukukhomba amasoka amanengi. Obabakazi lamaghikiza 
babekhangela ukuthi intombi ziziphethe ngendlela eyiyo yini. Ngokuba 
khona kwamadolobho intombi zasuka ezandleni zamaghikiza ezinye zenza 
umathanda zingasaziphathi sezikhomba amasoka angapheliyo. Ukukhomba 
yinto okumele ilethe injabulo kodwa nxa umuntu eseze akhale kuyabe 
kungasela buhle. Intombi elamasoka amanengi iba phakathi kohlupho ngoba 
angaluzwa udletshana lokuthi idlala ngawo angayihlanganyela ayilimaze, 
ziwohloke izinyembezi. Izihlobo lazo zilakho ukuthethisa intombi enje 
icine ihlala ihlulukelwe. Intombi icina ibihla, kwesinye isikhathi izisola 
ngezenzo zayo. 

Ingcazelo: Isaga lesi sitsho ukuthi intombazana le ikhomba kakhulu, ibe 
lamajaha amanengi ngasikhathi sinye. Kuyasolwa lokhu lentombi enjalo 
iyeyiswa. 


Uzakudla empompini. 

Umdabuko: Empompini kulapho okuphuma khona amanzi. ikakhulu 
emadolobheni. Ekuqaliseni kwakungelampompi eqondane lomuzi owodwa 
lapho okwakuhlala khona abansundu. Kwakusiba lempompi eyodwa 
eyayisetshenziswa ngumuntu wonke kuleyondawo. Yayingelamnikazi 
ngakho wonke ofuna amanzi wayesiyakukha khona. Amanzi awadliwa, 
ayanathwa, ngakho nxa umuntu еѕеѕіуакийа empompini kukhona okuyabe 

kungamanga kuhle. Amanzi wona ageda ukoma engasuthisi. Ungawanatha 
ungadlanga uyatshilwa esiswini. 

Ingcazelo: Sitsho ukuthi uzalamba ucine ulala ngamanzi avela empompini. 
Esikhathini esinengi kuyabe kuxwayiswa umuntu ongafuni ukusebenza 
ukuthi into ayenzayo izamlethela ukudubeka alambe. 


Uzabhalela ekhaya ngelahle uthi kugogo wakho, “Diye Se”. 
Umdabuko: Okuvelayo esageni lesi yikuxubana kwendimi. Ngokuhlangana 
lezinye izizwe, kusobala ukuthi ulimi lalo lusuke luboleke lapha lalapho. 
Incwadi ibhalwa kusetshenziswa usiba esikhathini esinengi. Ilahle lona 
lisetshenziswa ukubhala ngabantwana bezidlalela bedwebadweba nje. Ilahle 
liphinde liveze ukuqakatheka komlilo esintwini, kungakho amaNdebele 
ananzelela ukuthi lilakho ukudweba. Ilahle lona lihle libhebha liletha 
ukukhudumala kumbe lisetshenziswa ukosa loba ukupheka. Eselicitshile 
okokuthi umuntu angalibamba abhale ngalo alisathokozisi kangako 
проба liyabe lingasafezi wona msebenzi oqondane lalo. Khona nxa 
umuntu esebhalela ugogo njalo ngelahle kulokuthi abhalele abazali bakhe 
kuyasolisa. Okunye njalo yikuthi uthi “Mnumzana” kugogo kuveza obala 
ukuthi ikhanda lisangene, kasenelisi ukwehlukanisa imbambo lomgogodla. 
Kusobala ukuthi usedideke ingqondo. 

Ingcazelo: Kutshiwo ukuthi umuntu usebunzimeni obukhulu kakhulu 
angeke enelise ukuzikhupha kubo lula eyedwa, useze esangana inggondo. 
Ngumuntu ophakathi kwetshe lembokodo. 


Uzafonela ekhaya ngamakhephithali. 

Umdabuko: Yfoni seyathatha isikhundla esikhulu empilweni kazulu. Imi- 
biko isihamba lula ngokuphazima kweso njalo ngokuza kwabomakhale- 
khukhwini sekufonelwa umuntu hatshi indawo. Umuntu uselakho ukuhle 
athole lowomuntu amfunayo. Ekubhaleni nxa umuntu egcizelela umcijo 
othile ulakho ukusebenzisa amabala agqamile kodwa nxa umuntu efona 
kunzima ukuthi umuntu athi usebenzise amabala la amakhulu. Isenzo lesi 
siveza ubuhlakani bamaNdebele ngokuthatha izinto ezimbili ezingaham- 
belaniyo azixubanise. Umuntu angamane afanisele nje ukuthi ilizwi liyag- 
cizelela kodwa akutshiwo ukuthi umuntu ukhuluma ngamabala amakhulu 
kumbe amancane. 

Ingcazelo: Kutshiwo ukuthi umuntu uyabe esephakathi kobunzima obukhu- 

lu engasakwazi ukuthi enzeni ngoba ukufona akubhalwa, yikukhuluma. 
Kuveza ukuthi umuntu uyabe esephambene ingqondo ngenxa yalobobun- 
zima. Nxa sekuze kuzwakale efonini ukuthi usebenzisa amabala agqamile 
kuyabe sekunzima sibili. 


Uzabhalela ugogo ЧА ekhaya ngebhonga. 

Umdabuko: Ngesinye sezaga njalo okumbaxaniswa imiqondo ngahi 
iyaphikisana. Ibhonga lihambelana lokukhuluma okokuthi umuntu 
ubengacabanga ukuthi lizasetshenziswa esageni sefoni. Ukubhala 
akulabhonga ngaphandle kwalapho umuntu efanisela. Amabala agqamile 
bekumele kube yiwo ahambelana lokubhala. Okumqoka kodwa yikuthi 
nxa umuntu esuka ebhonga kuyabe kungelanto enhle, ehwabha kumbe 
ezondile. Kuzaga lezi sinanzelela ukugabaza ngamagama lemifanekiso 
yengqondo. 

Ingcazelo: Lalapha kutshiwo ukuthi kuyabe kunzima kungelanto enhle. 
Kuyabe sekulobunzima obungelula ukucazulula, abantu sebeze bengasak- 
wazi ukuthi bathatheni bahlanganise lani. 


Okuhlolayo kuyaphela. 

Umdabuko: Isaga lesi sathathelwa kwesithi okungapheliyo kuyahlola. 
Okumele sikunanzelele yikuthi izaga zona aziphikisani kodwa zipha 
imibono eyehlukeneyo ngolutho olufanayo njengoba labantu bengayi 
nganxanye njengamanzi. Izaga-ke zipha umbono oqondane lalokho 
okwenzekayo ngalesosikhathi. Ziyibuhlakani njalo lapho kutshukwa 
izindaba, ulutho lungabonwa ngendlela ezinengi. AmaNdebele ananzelela 
ukuthi lalokho okuthiwa kuyahlola kuyaphela. 

Ingcazelo: Sitsho ukuthi empilweni loba emhlabeni ayikho into engapheliyo 
loba engaguqukiyo. Yonke into, enhle kumbe embi, emnandi kumbe 
ebabayo, ejabulisayo loba ezondisayo icina iphelile. Kuyabe kududuzwana 
kumbe kulimukisanwa ukuthi lokho umuntu aphakathi kwakho ngaleso 
sikhathi kuzakwedlula. 


Okwenza uDube loNeube kuyamenza. 

Umdabuko: Loba kungesizo ezesikhosini, izibongo zakoDube loNcube 
zijayeleke kakhulu esiNdebeleni. Khona vele izibongo zazithathelwa 
ezinyamazaneni ezitholakala elizweni. Wonke umuntu ulenyamazana 

ayizilayo. Abantu bangaze babe behlukene, Койма izehlakalo ezisempilweni 
ziphose-zifane. Angithi wonke umuntu uyazalwa, akhule adle njalo afe. 
AmaNdebele ananzelela ukuthi uhlupho oluwela.oyedwa luyamwela laye 
omunye. Lamuhla lukoNcube kanti kusasa lukoDube. Lesi ngesinye sezaga 
lapho okusetshenziswe khona uDube loNcube kungasetshenziswa ezinye 
izibongo. 

Ingcazelo: Kutsho ukuthi ungahleki omunye owelwe yingozi ethize ngoba 
kusasa leyongozi izawela wena. 


Ungithwalele ubhulo. | 

Umdabuko: Ubhulo ngolokutshaya amabele ukuze ehlukane lezikhwebu. 
Lugodo olude oluqatha okulingeneyo. Lona lubhula amabele aze ehlukane 
lezikhwebu lungephukanga. Lawo amabele awalathuba lokuphunyuka 
engakazimeli wodwa nxa sekusetshenziswa ubhulo. Ehlukana ngenkani 
ngenxa yokugina kwalo ubhulo. AmaNdebele ayakuthakazelela ukulima 
ukuze athole ukudla. Ngaphandle kokulima impilo iba nzima kungakho 
ukubhula kuyingxenye yempilo yawo. 

Ingcazelo: Sitsho ukuthi ungithwalise nzima ukuze ngenze lokho 
akufunayo. 


Kabonwa yiviza yeBhilithane. 

Umdabuko: \Zimbabwe isancindezelwe yiBhilithane izizalwane zalapha 
zazithathwa njengezeBhilithane. Amapasipoti ayengaweBhilithane, abantu 
bezingenela eNgilandi lula nje lanxa babebalutshwana. Ngesikhathi sempi 
kwaya kuguquka lokhu kwathi sekulozibuse iZimbabwe yazimela yodwa. 
Kwafuneka amaviza ukuya eNgilandi kodwa ayengahluphi kakhulu. 
Banengi abaya khona. Konela ukuthi umhlabathi ubuyiselwe ezandleni 
zabansundu ngo-2000, ubudlelwano leBhilithane babanzima. AmaBhili- 
thishi akhanya engasathakazeleli ukuthi amaZimbabwe aye eBhilithane 
aqinisa imithetho yokutholwa kwamaviza. Imali yokuthola iviza yaqonga 
belo isimo somnotho eZimbabwe sabasibi. Lokhu sekwenze kwaba nzima 
ukuya eBhilithane. Bakhona njalo abathi noma bewatholile amaviza balelwe 
ukungena elizweni lelo. Abalenhlanhla yakibo lemali sekuyibo abenelisa 
ukungena eBhilithane. 

Ingcazelo: Sitsho ukuthi umuntu wakhona kasabonakali lula. 


| Е 
Usebenza ebuyela emuva njengesikhumba somthondo. 

Umdabuko: Ukusoka kwakubukwa kakhulu ebantwini besiXhosa. Bakhona- 

ke abadabuka emaXhoseni kuleli abavame ukubizwa kuthiwa ngamaFengu. 
[Indodandoda bathi ngesokileyo. Abangasokanga bakhangelelwa phansi 
njengabantwana. Khona ukusoka kwakuveza ukuthi umuntu yindoda 

emadodeni ngoba elakho ukumelana lobuhlungu. Nxa umuntu engasokanga, 

isikhumba somthondo siyabe sivuleka sisiya emuva lapho esemacansini. 


Ingcazelo: Kutshiwo umuntu osebenza kungelangqubelaphambili, umuntu 
odinda ndawonye ingakhanyi into ayisebenzelayo. 


Ikhuba selitshonile. 

Umdabuko: Sekubekwe obala ukuthi ukulima kugakatheke kangakanani 

ngoba kulapho okuvela khona ukudla. Yona iZimbabwe yeyame kakhulu 

ekulimeni okokuthi izulu lingaswelakala abantu bayahawula. Nxa ikhuba 

lenkabi lingamiswanga kuhle liyatshona kakhulu inkabi zithwale nzima 

ukulidonsa. Indima yakhona ayihambi ngoba inkabi ziyabe zihodoza. | 

Obabhemi bona nxa sekunje bahle behluleke ukulisukumisa lelokhuba. | 

Ingcazelo: Sitsho ukuthi sekunzima ukufeza umsebenzi othize kumbe | 

umsebenzi wakhona awusafezeki. | 
| 


Lidume njani ufudu luze lukhwele esihlahleni? 

Umdabuko: Ukuduma lokuphazima kwezulu kuyethusa njalo abantu 
abakuthandi ngoba kwesinye isikhathi ledlula lomuntu kumbe izifuyo. 
Ufudu lona alwenelisi ukukhwela phezu kwesihlahla loba sekutheni. 
Lokhu kwenza umuntu akhumbule inganekwane kafudu edumileyo lapho 
aba yisihwaba ebolekwe insiba zokuphapha wacina elimala kabuhlungu. 
Ukuze ufudu akhwele phezu kwesihlahla kutsho ukuthi uyabe evelelwe 
yinto eyethusayo sibisibili. 

Ingcazelo: Kuyabe kumangalwa ukuthi kanti lamuhla kutheni isicebi size 
sicele emuntwini ongumyanga. Kungaba yisehlakalo ebesingakhangele- 
lwanga ukwenzeka. i 


Ngaze ngayizwa inkatha yasenkangala. 

Umdabuko: Inkangala yindawo engelazihlahla eligceke nje. Amanzi 
awatholakali kalula endaweni le. Kunzima ukuphila endaweni enje 
ngoba phose zonke izinto zinzima ukutholakala. Izulu lalo alini kangako 

ngakho akulimeki. Indawo yakhona itshisa bhe okokuthi akuhambeki lula 
belu kungela lezihlahla ezipha umthunzi. Akuvamanga ukuhlala abanty 
enkangala. 

Ingcazelo: Kutsho ukuthola isikhundla esingelancedo ngoba kunzima 
ukubusa esigabeni sakhona. Umuntu uyabe esethwele nzima kakhulu. 


Isalakutshelwa sibona ngesibhamu. 

Umdabuko: Lesisaga sithathelwa kwesithi Isalakutshelwa sibong 
ngomopho njalo sitsho okufanayo. Isaga lesi sivame ukusetshenziswa 
ngabantu abasebenza eGoli ngoba khonangale abazenzisayo abathi nxa 
bekhuzwa bangalaleli baphaphama langathize sebekhonjwe ngesibhamu. 
Isibhamu sikhafula ukufa. 

Ingcazelo: Sitsho ukuthi umuntu owephulela izigodo endlebeni lapho 
ekhuzwa, uzalimuka esewelwe yingozi. 


Imali yami uyidle uyibeka amathambo. 

Umdabuko: Isaga lesi sathathelwa kwesithi uzidle uzibeka amathambo 
izinkomo zabantu. Sizananzelela ukuthi kudala ilizwe lisakhile, 
kwakulotsholwa ngenkomo kodwa lamuhla sekusebenza imali. Imali 
okukhulunywa ngayo lapha ngeyamalobolo. Amathambo ayalahlwa nxa 
inyama isidliwe kodwa agcinwayo ayabe esitsho ukuthi umuntu kumele 
ahlale esazi ukuthi zingaki azidlileyo ukwenzela kusasa nxa sekunzima. 
Ingcazelo: Sitsho ukuthi imali yamalobolo ungayidli uyiqede funa 
umntanakho axotshwe emendweni abakhwenyana babuye sebezofuna imali 
yabo. Isaga lesi sivame ukusetshenziswa njalo nxa umuntu ecebisa omunye 
ukuthi asebenzise kuhle inhlanhla asuke aba layo, angayitshaphazi leyo 
notho ngoba ingamphelela engananzelele. 


Longelabhasikiti uyangena emakethe. 

Umdabuko: Kuvamile ukuthi oyathenga emakethe, ikakhulu omama, 
athwale ibhasikiti lokufakela izinto ayabe ezithengile. Ibhasikiti iyanceda 
ngoba umuntu onjalo uyabe ethenga izinto ezinengi ngakho yenza umthwalo 
ubelula. Loba kunjalo, abangelawo amabhasikithi labo bayavunyelwa 
ukungena emakethe bangaze babe besiyathenga into eyodwa loba ukubuka 
impahla. 

Ingcazelo: Sitsho ukuthi loba umuntu engelakho ukudla kumbe okwakhe, 

akangancitshwa kodwa kaphiwe laye adle. Umuntu keyiswa akhangelelwe 
phansi njalo athwaliswe nzima ngoba engelakho okwakhe. 


Loba ungaze upheke ngomphika omncane kangakanani, impuphu 
olayo iyaphela. 

Umdabuko: Emadolobheni abantu bapheka ngemiphika, abapheki 
ngebhodo ngoba ayibekeki esitofni. Impuphu isidula kulezinsuku ngakho 
abanengi bapheka ngemiphika emincane bezama ukulondoloza impuphu. 
Nxa sekuphakululwa kuphonguthiwa cephe ngokhezo olulodwa kube 
yikuphela. Akusafani lokuvame ukwenzakala emakhaya lapho umuntu 
adla khona aze atshiye. 

Ingcazelo: Sitsho ukuthi ungaze ugogose ulutho oluthize olalo ukuthi 
jungapheli, isiphetho yikuthi luyaphela, alusoze luhlale lukhona. 


Umgodi kaSolomoni sekuseduze ukuthi ubhidlike. 

Umdabuko: Inkosi uSolomoni kuthiwa yayinothile kakhulu. Lukhona njalo 
ugwalo oluxoxa ngemigodi yenkosi uSolomoni. Konke akuhambi kuhle 
emigodini le ngoba ekucineni iyadilika. Isaga lesi sithathelwa kwesithi 
Selidumela emansumpeni lalesi esithi Ungezwa ingungu isikhala kakhulu 
isizadabuka. 

Ingeazelo: Kutsho ukuthi impilo enhle ayiphilayo isiseduze 
ukumphelela. 


Izitsho 


Kuyakapuleka. 

Umdabuko: Nxa umuntu esidla ukudla okunengi njalo okumnandi 
okungathi kungamanzi, uyabe ekukapula ngezandla kumbe ngokhezo. 
Lokhu kuvame ukwenzakala nxa abantwana betsheba ngochago, bezitika, 
uthole imilomo isimhlophe nke. Kuhle kube sobala ukuthi bayabe 
beyikholisa into abayenzayo. 

Ingcazelo: Sitsho ukuthi lapho lowo muntu akhona, ikakhulu lapho 
asebenza khona, kulenzuzo ethile. 


Kuyadlisa. 
Umdabuko: Isitsho lesi sathathelwa kusenzo -dla. Nxa sesingu-dlisa siyabe 


75 


sesisitsho ukuletha ukudla emlonyeni.:Ukudla yikho okwenza abantu 
baphile, ngakho odlayo ulempilo. 

Ingcazelo: Kutsho ukuthi ulutho Iwakhona lutholisa inzuzo. Kukhona 
okuhle okutholakalayo okwenza umuntu aphile ngcono. 


Uyazitshela. 

Umdabuko: Ukutshela kumele kube ngumbiko osuka komunye umuntu 
usiya komunye. Ukuzitshela kufana lokuthi umuntu uyabe ekhuluma yedwa 
okutsho ukuthi kukhona okuyabe kungaqondanga. Abantu abakhuluma 
bodwa bavame ukuba ngabaphambene ingqondo, abahlanyayo kumbe 
abakhathazeke kakhulu emoyeni. 

Ingcazelo: Sitsho ukuthi uyaziqakisa kakhulu. Uzenza ongcono kulabanye 
kungakho ebona kungcono ukungaxoxi labo. 


Unyathele ikhasi lebhanana/Uzanyathela ikhasi lebhanana. 
Umdabuko: Amabhanana amnandi kodwa emnandi kangako alakho ukuba 
yingozi. Abantu bayawathanda sibili. Ikhasi lebhanana liyatshelela kakhulu. 
Umuntu angalinyathela uyawa kabuhlungu alimale. 

Ingeazelo: Sitsho ukuthi uthe esezaphumelela ukufeza izinjongo 
zakhe ezithize kwavela olunye ulutho lwamphambanisa kubi wacina 
engasazifezanga lezo njongo. Kungabe kuxwayiswa umuntu ukuthi 
abonanzelela funa kube khona okuzamphambanisa acine engasaphumelelanga 
ekufezeni injongo zakhe. 


Akuhlangani/ Besihlanganisa/Hlanganisa/Kuyahlangana. 

Umdabuko: Empilweni izinto ezinengi ukuze zisebenze kuhle kumele 
zihlanganiswe. Ngenxa yalokhu, amaNdebele nxa esela athi ayahlanganisa. 
Nxa kuseleka athi kuyahlangana nxa kungaseleki athi akuhlangani. Khona 
vele ukuhlangana kwezinto kuveza impumela enhle. 

Ingcazelo: Sitsho ukuthi izinjongo azifezeki. Nxa besihlanganisa 
kutsho ukuthi besifeza izinjongo zethu kanti nxa kuthiwa hlanganisa 
kuyabe kuthiwa feza izinjongo loba feza umsebenzi othile. Nxa kuthiwa 
kuyahlangana kuyabe kutshiwo ukuthi izinjongo ziyafezeka. 

Ziyakhupha/Azikhuphi/Zikhuphani? 

Umdabuko: Nxa umuntu ekukhuphela ulutho oluthize uyabe ekunika loba 
ezakunika lolo lutho. Kuyabe kukuhle-ke lokho. 

Ingcazelo: Kuyabe kutshiwo ukuthi konke kuhle, kuhamba njengezifso 
zabantu kodwa nxa zingakhuphi kuyabe kungakuhle, -izinto zingafezeki 
ngendlela efunakalayo. Ukuthi zikhuphani kulapho kubuzwa ukuthi kuyini 
okuhle okukhona. 


f | 


Kukhona okutshaya amanzi. 

Umdabuko: Amanzi ayimpilo ngoba anceda izifuyo, izitshalo labantu. 
Abantu basuka bananzelela okwenzakala emanzini njengokuthi awanyakazi 
nxa enganyakaziswanga yilutho. Amanzi anganyakaziswa ngumoya 
kumbe ulutho oluwele phakathi kwawo. Wona amanzi angaphanjaniswa 
ayadungeka, esikhathini esinengi angcole ngoba ingcekeza ebihleli phansi 
isibuye phezulu. Nxa engadungwanga ayabe ecengekile, emahle ethule 
cwaka. 

Ingcazelo: Kuyabe kutshiwo ukuthi kukhona okukhona okungaqondanga 
osekuphambanisa inhlalakahle. 


Ulahla alakho ngangelakho. 

Umdabuko: AmaNdebele ananzelela ukuthi umuntu uyathi elolutho 
lwakhe oluhle aluphathe butshapha ecabanga ukuthi uzathola olunye 
olungcono. Isimanga yikuthi lololutho abecabangela ukuthi uzaluthola 
ucina engasalutholanga. | 
Ingcazelo: Kuyabe kuhlekwa usulu lapha ukuthi umuntu utshaphaza 

alakho kutshabalale konke ecabanga ukuthi uzathola okungcono kodwa 

acine engakutholanga. Kuyisixwayiso njalo ukuthi umuntu kumele abambe | 
адіпіѕе lokho alakho, akulondoloze. | 

»» Isahluko 7 »» 


Ukubunjwa kwamabandla 
ezombangazwe amatsha 


Ngemva kokuba isisekelo sombuso esitsha sesaliwe, abanye bakubona 
kulithuba elihle lokusungula amabandla amatsha. Babebona angani abantu 
abasasuthiseki ngebandla elibusayo yikho babengavumanga isisekelo 
sombuso esitsha. Phambilini ibandla elitsha elalike labakhona yiZimba- 
bwe Unity Movement (ZUM) elalikhokhelwa ngu-Edgar Tekere. Alibanga 
khona okwesikhathi eside ngoba laphanga latshabalala. UMargret Dongo 
laye wayeke wavotelwa ukuba lilunga lephalamende ezimele ngemva 
kokutshiya ibandla leZANU PF. 

Sekulandwa ukhetho luka-2000, bakhona ababona angani leli 
kwakulithuba lokunqoba ibandla leZANU PF njengoba isisekelo sombuso 
esitsha sasaliwe. Babunjwa-ke o Movement for Democratic Change (MDC), 
ZAPU 2000 laboNAGG. Abalandeli beMDC abanengi kwakuyizisebenzi 
ngoba yayizelwe isuka едепјіпі elalimele amalungelo ezisebenzi iZimbabwe 
Congress of Trade Unions (ZCTU). Owayikhokhelayo, uMorgan 
Tsvangirayi, wayengunobhala jikelele weZCTU kanti-ke umsekeli wakhe 
uGibson Sibanda nguye owayengokhokhela iZCTU. 

Esehlanganisiwe amavoti, iZANU PF kwaba yiyo ehamba phambili 
kodwa layo iMDC yayizamile, ikakhulu emadolobheni leMatabeleland. 
Kwangenisanwa emthethwandaba iMDC isithi iqiliwe, kwasungula 
ukuzondana phakathi kwamabandla la. Phela elinye ithemba leMDC 
laliyikuthi kwakukhanya amabandla asungulwa zinkokheli zamaqembu 
amela izisebenzi enqoba njengalokho okwasekwenzakale eZambia 
leMalawi. 

Impilo ayibanga lula. Amazwe awaphandle azama ngazo zonke 
izindlela ukubandlulula iZimbabwe ukuze ingatholi uncedo Iwaphandle 
kwezomnotho. [Zimbabwe yakhangela emazweni asentshonalanga 
yomhlaba anjengaboChina leMalaysia ukuthola usizo. 

Zaswelakala izinto eziyimfanelo elizweni. Itshukela, ifulawa, isinkwa 
lamafutha okuphekisa kwaba livelakancane. Nxa lokho kuke kwatholakala, 
wawuthola abantu beludwendwe bethenga. Abanye abasebenza ezitolo 

panotha ngoba babekhipha izinto ezihluphayo ngundlu bayezithengisa 
ngentengo ephindaphindiweyo ezindlini. Amafutha okuhambisa izimota 
Jawo aswelakala ngoba imali yakwamanye amazwe ingekho. Athi etholakala 
intengo yawo yagonga, babakhona abasebenza emagalajini ababewakhipha 
ngasese bayewathengisa emsikeni omnyama ngemali ephezulu. Laba labo 
bayikhanda imali, wonke olemota wafsa ukuba lomngane osebenza egalajini 

owayezamncweba indlebe masinya nxa amafutha ezatholakala. Aqhubeka 
eswelakala amafutha ebuya gqo gqo. Abantu basebelala endwendweni 
zephethulo bengezwa kuthiwa igalaji elithile lizawathola. 

Ubunzima bengezelelwa lizulu elalingani ngemfanelo njalo kwaphinda 
kwaba lezulu lesikhukhula iCyclone Eline eladala umonakalo omkhulu. 
Ngoba abantu kwasekumele bahole izigidi zamadola ukuze benelise 
ukuthenga izinto eziyimfanelo, imali layo yake yaswelakala emabhanga. 
Banotha abanye ababesebenza emabhanga ngokugcinela abababambisayo 
imali. Kweze kwaqaliswa ukusetshenziswa amatsheki (bearer’s cheques). 

Amazwe asentshonalanga yomhlaba amanengi aqhubeka encitsha 
iZimbabwe uncedo esenza lokho okuthiwa ngamasankitshini (smart 
sanctiois) ngoba esithi uHulumende weZimbabwe kananzi amalungelo 
abantu 

Ngomnyaka ka-2002 uRobert Mugabe oweZANU PF wangoba njalo 
kukhetho lukamongameli kwathi kukhetho Iwabameli bephalamende 
olula-2005, iZANU РЕ yangoba futhi. IMDC yathola layo Койма 
һаїзїї njengalokho okomnyaka ka-2000. Njengakuqala, yathola amavoti 
emadolobheni lendaweni ezinengi zeMatabeleland. 


Izaga 


Ababonani yiZANU leMDC. 

Umdabuko: AmaNdebele ahlala eqhubekela phambili ngokunanzelela 
izehlakalo elizweni. Laso lesisaga sathathelwa kwesengwe lenja. Ngemva 
kokumanyana kweZANU leZAPU kwakhanya kungaselabandla eliqinileyo 
eliphikisayo. Kwadaleka elinye ibandla, МОС elakhokhelwa ngabakhokheli 
bezisebenzi iZCTU. Lona-ke labuya ngomfutho lakhanya lithola usekelo 
ikakhulu emadolobheni lapho okwande khona izisebenzi. Ibandla elibusayo 
alilithakazelelanga lelibandla ngoba lazalwa ngesikhathi kuzanywa 

ukubunjwa isisekelo sombuso esitsha sona esaliwa nguzulu. Lasekuvotelep; 
abameli bephalamende ngo-2000, ibandla leMDC lathola amavoti amanengj 
sibili lanxa ladliwa ngeleZANU PF. Langokhetho lukamongameli oluka- 
2002 lolwephalamende luka-2005, ladliwa njalo ibandla leMDC. Lokhy 
kwadala ukuthi amabandla la angenisane emthethwandaba kuthiwa kwaba 


lobuqili обие. 
Ingcazelo: Kutsho ukuthi abantu laba bayazondana kakhulu. 


Izitsho 


Inyoka enkulu ayizilumi. 

Umdabuko: Lesi sithathelwa ekuthini omaneja bangahlukuluza izisebenzj 
kodwa bona bengenzi lutho. Abazisoli njalo abazihlukuluzi noma iphutha 
lingelabo. Ekubunjweni kwamabandla amatsha kwaba lokuchothozana 
okukhulu kuthiwa abasezikhundleni abaziphathanga kuhle njalo bahlala 
bedinga amaghinga okuzihlangula. 

Ingcazelo: Umuntu osesikhundleni kazijezisi, ujezisa abany> njalo 
osesikhundleni esikhulu ulakho ukumelana lobunzima obuchulu. 
Olesikhundla wesulela amaphutha akhe kwabanye. 

»» Isahluko 8 »» 


Ukuswelakala kwezulu lezulu lesikhukhula 
(Cyclone Eline) 


Ukuna kwezulu eZimbabwe kuhlala kulethela abantu abanengi ukuhlupheka. 
Lokhu kungenxa yokuthi ilizwe leyame kakhulu ekulimeni. Okuvunwayo 
emasimini yikho okuthuthukisa umnotho welizwe kakhulu kanti lalabo 
abazihlaleleyo emakhaya baphila ngcono nxa beke bavuna. Lokhu 
kuyabe kusitsho ukuthi abadingi imali enengi yokuba besiyathenga izinto 
ezinjengempuphu ezitolo. Bamane bagayise umumbu abawulimileyo, 
indumba kube yisitshebo esihle. 

Izulu lalivele like liswelakale lalapho kungakatholakali uzibuse. 
Indlala ka-1937 ikhulunywa ngabantu abanengi ngoba kukhanya 
abantu bahlupheka kakhulu. Ngemva kokuthola uzibuse abantu 
banda emadolobheni. Amadolobho amanengi ayengazilungiselelanga. 
Amadamu angenela amanzi ehluleka ukusuthisa abantu bonke laba 
abasebesemadolobheni. Ngokuswelakala kwezulu, amadamu athenjiweyo 
aba lamanzi amalutshwana. 

Ezinye izimpompi ezithwala amanzi lazo zasezigugile sekumele 
kufakwe ezintsha kodwa njengoba imali yakwamanye amazwe 
yayisihlupha, lokhu kwabanzima. Amadolobho amanengi aqalisa ukuba 
evala amanzi ngezikhathi ezithile kuyindlela yokulondoloza lawo ayekhona. 
Lakhathesi emadolobheni anjengeHarare leBulawayo amanzi alokhu 
equnywa. [Bulawayo yona yayithenjiswe amanzi avela kuZambezi ngemva 
kwesivumelwano somanyano kodwa lalamuhla lokhu umsebenzi wokuletha 
lawomanzi awukafezwa. 

[Cyclone Eline yadiliza izindlu ezinengi lezambuzi emakhaya. 
Abengatsha ezitshiyeneyo ezincedisa uzulu bazama ukwakhela abantu 
izindlu ezazidilikile kodwa phela babengeke benzele umuntu wonke. 
Imigwago layo yasala isesimeni esibi, kwadingakala ukuthi uHulumende 
adinge imali yokulungisa izinto ezazibhidlikile. Lezi ngezinye zezinto 
ezengezelela ukudubeka okutholakala eZimbabwe lamuhla. 

Abantu abanengi abalezindlu emadolobheni sebegebhe imigodi yamanzi 
ukuze nxa akamanisipala evaliwe baqhubeke ngempilo yabo yansukuzonke. 

Ukugebhisa umgodi kubiza imali enengi ngakho akusibo bonke abenelisayo 
ukukwenza lokhu. Abakhangela ngokwamanzi labo bayazilandelela izindlu 
ezilemigodi yamanzi bedinga umthelo. Ezindaweni ezihlala abantu abanen- 
gi lakho kubanzima ukugebha imigodi ngoba izitanda zakhona zizincinyane 
kakhulu. Okunye njalo yikuthi abantu basuka bakha izindlu zeziqhatshi 
ukuze bengezelele kuleyo imali abayiholayo ngokulojisa. Lokhu kusuka 
kwenze inani labantu abasemadolobheni libe likhulu kakhulu kulalelo 
elikhangelelwe ngomanisipala. 

Emakhaya abantu bavele bathembe zona izikotsho. Kudala kwakwande 
izikotsho ezisetshenziswa ngumuntu wonke okulesosiqinti. Kulezi 
insuku isiminengi imizi elezikotsho zayo yodwa. Abantwana abasebenza 
emadolobheni kumbe kwamanye amazwe bayazama ukunakekela abazali 
babo abasemakhaya ukuze bangahambi imimango emide besiyadingana 
lamanzi. 


Izaga 


Ufela phakathi njengesikotsho. 

Umdabuko: Lesi ngesinye sezaga esithathelwa kwezinye njengalesi esithi; 
Ufela phakathi okwebutho lakwaZulu/likaBhaka. \sikotsho siluncedo 
ekutholeni amanzi emakhaya njalo senza ukuwakha kubelula. Amanzi wona 
ayimpilo ngoba ngaphandle kwawo singeke siphile. Ngaphandle isikotsho 
siyabe sikhanya siphilile sisihle kanti phakathi siyavuthuzeka nxa simpompa 
amanzi. Asilandlela esingakhalaza ngayo ngoba singakhulumi. 
Ingcazelo: Kutshiwo umuntu ololutho olumhluphayo ngaphakathi kwakhe 
kodwa engenelisi ukulukhuphela phandle. 


Uphithizela njengamayezi omqando. 

Umdabuko: Esintwini umkhathi uqakathekile kakhulu. Yiwo owenza ukuthi 
abantu benelise ukufeza kuhle imisebenzi eyehlukeneyo. Amayezi omqando 
angaqubuka ayaphithizela ngesiqubu esesabekayo esiya entshonalanga. 
Amayezi la ayabe esiya le lale engena ephuma phakathi kwamanye amayezi 
kodwa engelakho ukuletha izulu elincedayo. 

Ingcazelo: Sitsho ukuthi umuntu wakhona ulamawala, uphithizela agcwale 
indawana yonke ngasikhathi sinye kungelampumela ebonakalayo. 

Ubalekela izulu esiyangena edamu. 

Umdabuko: Izulu yinto ejayelekileyo njalo abantu bayalithanda ngoba 
liletha impilo emhlabeni. Kuvamile ukuthi nxa lisina abantu babaleke 
bayecatsha ezindlini ukuze banganethwa. Onethwa lizulu kungenzakala 
abanjwe ngumkhuhlane. Ogijimela edamu uyabe engasalicatsheli, esengene 
endaweni lapho angagalula lokugalula. Kungangcono umuntu anethwe 
engabaleki kulokuyazithela edamu. 

Ingcazelo: Kutsho ukuthi ubalekela udubo oluncane esiyazingenisa 
kolukhulu kakhulu. 


Izitsho 


Kudlule itsunami. 

Umdabuko: Emazweni asempumalanga komhlaba kuyake kube lamagagasi 
adala umonakalo omkhulu kakhulu. Izindlu layo yonke into kutholakala 
sekuphakathi kwamanzi kube lokudilika kwezakhiwo ezinengi. Ibala 
elithi tsunami lisetshenziswa emazweni la ukutsho amagagasi adala 
umonakalo. 

Ingcazelo: Kuyabe kutshiwo ukuthi kudaleke umonakalo omkhulu. 

»» Isahluko 9 »» 


Ukubhidlizwa kwemisika lezindlu 


Sekutshiwo phambilini ukuthi abantu abanengi emadolobheni abalazo 
izindlu ezingezabo. Lokhu kubangwa yikuthi intengo yezindlu kumbe 
eyezitanda iphezulu kakhulu. Sekuveziwe njalo ukuthi inengi elenelisa 
ukuthenga izindlu lamuhla yilelo elisebenzela phandle kwelizwe. 

Ngenxa yokuthi banengi abantu ababedinga izindawo zokuhlala, 
abalezindlu bathatha lelithuba ukwakha ezinye izindlu ezitandeni zabo 
bengelamvumo. Lezi-ke yizo ezilojiswa laba abadinga indawo zokuhlala. 
Abantu abanengi abalojisayo balolunya. Kukalutshwana ukuzwa iloja 
lithakazelela umninimuzi. Imali ezibhadaliswayo zimane zikhutshulwe 
nje. Bakhona abazikhuphula ngemva kwenyanga eziyisithupha kodwa 
inengi selikhuphula umthelo ngemva kwenyanga ezintathu. Lokhu bathi 
kubangelwa yikuthi izinto zikhwela nsukuzonke elizweni. Khona iholo 
lingavele lengezelelwe, abalojisayo bayajabula ngoba bahle bakhweze 
umthelo kakhulu. 

Kubonakele njalo ukuthi ngenxa yempilo enzima, abantu abanengi 
sebephila ngokuyathenga izinto kwamanye amazwe bazithengise kuleli. 
Lezimpahla zitholakala zitshiphile kulalezo ezitholakala ezitolo. 

Ngemva kokhetho lwabameli bephalamende luka-2005, abantu 
bamangala besizwa kuthiwa izindlu zonke lemisika okungekho emthethweni 
kuzadilizwa. Lababethengisela ezitaladini bengelamvumo kwathiwa 
bazabotshwa. Kwathiwa yibo abantu abenza amadolobho angakhangeleki 
ngenxa yengcekeza. Amapholisa elizwe lawabomanisipala abhoda ezindlini 
etshela abanikazi ukuthi badilize lezo zindlu ezingekho emthethweni. 
Ekuqaliseni abantu babona angani yikwethusela nje. Kusenjalo аа 
amapholisa lezimota zokudiliza. Zadilizwa izindlu ezinye kuthiwa abaninizo 
abazidilizele. 

Bakhala abantu, phakathi kwamadolobho kwabetha umoya kungasela 
othengisayo ezitaladini. Lemisika eyayisemthethweni yavalwa kwathiwa 
kuzakhangelwa kutsha lokhu ukuze kungabikhona abazijobelelayo 
okungekho emthethweni. Owayetholakala ethengisa wayethathelwa lokhu 
akuthengisayo, kungaba ngamatamatisi, ayehlawuliswa kodwa lokho 

akuthathelweyo angaphindi akubone. Abaswela ukuthi bayehlala ngaphi 
bayazitshwathika ezihlotsheni zabo ezazilozwelo. Banengi abalahlekelwa 
zimali zabo ababesakha bengamakopa kodwa kwathiwa amakopa lawo 
awakho emthethweni. Lokho abasebekusungulile kwadilizwa. Abanye 
babevele sebegedile izindlu zabo sebehlala khona kwathiwa amasabhabha 
anjalo awakho emthethweni, balahlekelwa kanjalo nje. 

Ababebaza kumbe bethengisa insimbi ezitshiyeneyo, abalungisa izimota 
labatshiselayo ababesezindaweni ezitshiyeneyo kwathiwa abalamvumo 
yokubalapho. 

UHulumende wathi emadolobheni kuvele sekugcwele abantu 
abangenzilutho. Kwathiwa yibo abenza ubugebengu lobusela. Kwathiwa 
kwakumele babuyele emakhaya abo. Bathuthwa ngamaloli abantu 
bayahlaliswa ezinkambeni okwakuthiwa ngezabantu abamelele 
ukubuyiselwa emakhaya abo. Agijima amaqembu ancedisa uzulu 
osebunzimeni ezama ukupha abantu laba ukudla lezingubo. 

Isehlakalo lesi saduma emisakazweni lakubomabonakude. Amazwe 
amanengi, ikakhulu lawo asentshonalanga yomhlaba ahle athi nanko 
esasikutsho ukuthi uHulumende weZimbabwe kananzi amalungelo 
abantu. Athi nango usenze abantu baswela indawo zokuhlala, yahlanjazwa 
iZimbabwe lenkokheli zayo. 

Wasolwa uHulumende, amazwe amanengi akhuthaza ukuthi kumiswe 
lokhu ukudilizwa kwezindlu. UHulumende yena wathi ukudiliza lokhu 
akusoze kumiswe ngoba ulazo inhlelo zokuhlalisa kutsha abantu. 
Lwasungulwa uhlelo oluthiwa ‘Hlalanikuhle/Garikayi’. Phansi kohlelo 
lolu kwakhiwa izindlu kwathiwa abangelazindlu babhalise ukuze babelwe 
izindlu lezi. Ukuziqhelisa lokunye babezaziqedisela. Abamanye amazwe 
ababechothoza uHulumende kwathiwa abeze eZimbabwe bazozibonela 
i‘Hlalanikuhle’. 

Unobhala jikelele wamazwe omanyano omhlaba wonke, uKoffAnnan, 
wathumela umama othiwa ngu-Anna Kajumulo Tibaijuka ukuthi azokuba 
lilihlo lakhe, abone okwenzakalayo eZimbabwe njalo abhale umbiko 
ngenhlelo ezazisenzakala. Kumbiko wakhe uTibaijuka wathi uhlelo 
lokudiliza izindlu lwalungahlelwanga kuhle. Wathi Iwalulethele abantu 
abanengi ukudubeka. Umbiko wakhe awuthabisanga uHulumende owathi 
ukoff Annan kazizele yena mathupha azozibonela okwenziwayo. 

Izitsho 


Kudlule imurambatsvina 

Umdabuko: Ingcekeza ibizwa kuthiwa yi“tsvina” ngesiShona. Uhlelo 
lokudiliza izindlu lemisika engekho emthethweni Iwaluthiwa luhlelo 
lokukhukhula ingcekeza. Imurambatsvina lithathelwa esiShoneni lisitsho 
ukwala ingcekeza. 

Ingcazelo: Kuyabe kubatshazwa ukuhlanzeka kwendawo. 

»» Isahluko 10 »» 


Ukuthuthuka kwezolwazi emhlabeni jikelele 


Kusukela ilizwe lingakathathwa ngabamhlophe, ukuthuthuka kwezolwazi 
kwakulokhu kusenzakala. Kwakulokhu kuvela indlela ezingcono lezilula 
zokwenza izinto. Intuthuko enkulu eyabonakalayo ngemva kukazibuse 
yayisehlangothini lwamakhompuyutha lezindlela zokukhulumisana 
ngocingo. 

Imitshina yokubhala eyayisetshenziswa yalahlelwa khatshana endaweni 
yayo kwangena amakhompuyutha. Wona enza umsebenzi waba lula ngoba 
ayancedisa lapho okulamaphutha khona umuntu ahle awalungise. Alakho 
njalo ukugcina ulutho olulotshiweyo kuhle lungalahleki. Emabhanga 
lakho asetshenziswa kwaze kwahlelwa lemitshina epha abantu imali. 
Akusadingakali-ke ukuthi umuntu angene ebhanga ukuze athathe imali. 
Umane aqonde emtshineni osemdulini ngitsho langeNsonto amabhizimisi 
evaliwe, azithathele imali ayifunayo. 

Okunye okwathabisa abantu lucingo olungelancingo, umakhalekhukhwini. 
Lwahle Iwaphiwa ibizo kwathiwa ngumakhalekhukhwini ngoba 
luyazihlalela esikhwameni umuntu aye lalo lapho afuna khona. Lokhu 
kutsho ukuthi akusafonelwa indawo kuphela kodwa sekufonelwa umuntu 
uqobo Iwakhe. Amafoni la aqalisa emangalisa etholwa yizipatsha kodwa 
ngokuya kwesikhathi anda, abantu abanengi baba lawo. Isimanga ngabantu 
beZimbabwe yikuthi ukuhlupheka sekwabafundisa ukudinga izindlela 
ezinengi zokuziphilisa. Abanengi abalemali bahle bathenge incingo lezi 
ngobunengi ngentengo ephansi besebethengisela abanye sebekhweze 
intengo. Bakhona abasebenzela ndawonye labasemakampanini amafoni 
la abenza lobubudili. 


Izaga 


Indwangu idobhe umakhalekhukhwini, iganga lihlolelwe. 

Umdabuko: Isaga lesi sibalula kuhle ukukhalipha kwamaNdebele. 
Lapha athatha inganekwane ayeyamisa lengqubekelaphambili. 
Enganekwaneni, undwangu uyisithutha sokucina esihlala siqilwe 

ngumvundla. Umakhalekhukwini yinto entsha eveza ubuhlakani 
babantu kwezokukhulumisana. Waqala ukutholwa ngabalemali, 
abahlonitshwayo, kulivelakanci. Khathesi phose wonke umuntu ulaye 
Койма imihlobo yabomakhalekhukhwini ilokhu iveza abalemali. Pho 
isithutha esingundwangu nxa sesidobhe igugu elingaka siyafonela iganga 
lonke, omvundla baze bagxoze indenda. 

Ingcazelo: Sitsho umuntu othole ulutho oluthize oluligugu azigqaja 
ngalo njalo oluhawukelwa ngabanengi. Esikhathini esinengi umuntu lowo 
uyabe engafanelwanga yileyonto. Lololutho usezelusebenzisa lalapho 
okungafanelanga khona. Kambe angithi nxa iganga lonke lingafonelwa 
kuyabe sekugebha esikhwameni! 


Amahendisethi awela abangelamalayini. 

Umdabuko: Ngesinye njalo isaga esathathelwa kwesinye. Sivela kwesithi, 
Amajodo awela abangela mbiza. Into esijayelekile kulezinsuku yiselufoni 
(cellphone,) umakhalekhukhwini. Ukuze ifoni le isebenze, kumele umuntu 
abe lelayini. Ngezinye indlela, amahendisethi (handsets) awasebenzi 
kungela layini ngoba umuntu angeke afone. Wona amahendisethi abuya 
eyizinhlobonhlobo njalo emahle okwamagama. Amanye akhona enza 
umuntu enelise ukuthwebula izithombe kanye lokuthatha iflimu. 
Ingcazelo: Sitsho ukuthi inhlanhla loba izinto ezinhle zitholwa ngabantu 

> abangenelisiyo ukuzisebenzisa. 


Izitsho 


Kasile nje yikhompuyutha. 

Umdabuko: Isitsho lesi sithathelwa kwesithi Kasile nje yintethe. 
Amakhompuyutha asenze impilo yaba lula lapha komhlaba. Umuntu 
uphose enelise ukwenza konke akufunayo ngekhompuyutha. Nxa kulolwazi 
aludingayo uqonda kuyo aluthole. Amakampani, izikolo, amabhanga 
lamafemu agcina izinto eziqakathekileyo kumakhompuyutha. 

Ingcazelo: Kutsho ukuthi uhlakaniphe kakhulu. 


Yinyoni ntshantshaza. 
Umdabuko: Isitsho lesi sithathelwa enganekwaneni ekhuluma ngenyoni 
ntshantshaza eyayintshantshaza amasi ngesikhathi sendlala. Yaba lusizo 

ngoba yanceda imuli eyayiphakathi kwendlala enkulu. 


| Ingcazelo: Kutshiwo umtshina webhanga ohlanza imali. Umuntu umane 
| afake ikhadi lakhe athathe leyo ayifunayo nxa elayo ebhanga. 

»» Isahluko 11 »» 


Imidlalo lamasiko kaMthwakazi 


Imidlalo yayivele ikhona lasendulo abantu beyibukela bakholise. Abafana 

` babeqwaqwazana kubhaqwa іпѕета kanti njalo kwakugidwa kujatshulwe. 
Abelungu labo bafka leyabo imidlalo yathakazelelwa ngabanengi ngoba 
ilibazisa. 

Umdlalo olodumo kuMthwakazi ngowebhola lenyawo. Uyathandeka 
lumdlalo okokuthi usuyingxenye yempilo kaMthwakazi. Nxa kuyimpela- 
sonto abantu bayabe bebuzana ngokuthi balubhekisa ngaphi ukuyabukela 
umdlalo lo. 

Okumele kunanzelelwe yikuthi imidlalo yaphathisa kakhulu empini 
yenkululeko. Amabhunu ayengacabanga ukuthi kuxoxwa ezebhola kanti 
kulapho ezitsha khona ezombangazwe. Amaqembu anjengeHighlanders 
leDynamos yiwo ayelodumo kusukela nini lanini. [Highlanders yaduma 
emkhonweni wemaNdebeleni kwathi iDynamos yaduma emkhonweni 
wemaShoneni. Ngokuya kwesikhathi kulwiwa impi, kwasuka kwabanzima 
ukwehlukanisa iHighlanders leZ APU kumbe iDynamos leZANU. Izingoma 
ezazihlatshelwa emidlalweni le zazithinta ezombangazwe. 

Amagembu ebhola la ayeyingwe lenja, engafuni ukubonana. 
Emidlalweni kwakumele umuntu alimuke ahlale phakathi kwabantu 
beqembu lakhe. Owayezithola eseqenjini elingayisilo wayetshaywa 
alinyazwe angavele azitshengisele ukuthi ukuluphi uhlangothi. Lalamuhla 
lokhu enkundleni yeBarboufields kulendawo evele ihlala abeqembu 
leHighlanders, iSoweto. Ukuzondana kwabalandeli bebhola laba kwesinye 
isikhathi kucina sekuyikuzondana kwemihlobo phakathi kwamaShona 
lamaNdebele. Kuyathethiswana emidlalweni le, kwesinye isikhathi kulwiwe 
kuze kungenele amapholisa ngentuthu ehitshayo. 

_Nxa lidlalwa ibhola abadlali leqembu konke kuyatenywa, abalandeli 
bahlabele baze batshe amazwi. Kusobala-ke ukuthi uMthwakazi uyalithanda 
iqembu lakhe Койма phakathi kwaloluthando kukhona ukuziqhenya 
ngokuba lusapho lukaMthwakazi. Abalandeli bazimisele ukumela 
abayikho khona ngakho ozama ukubaphoxa uzithola esengozini. Izingoma 
ezihlatshelwayo ziveza izifso zikaMthwakazi kanti njalo lezombangazwe 
zilokhu zitholakala emdlalweni lo. 

Izaga 


Ibhola phansi njengabafana beHighlanders. 

Umdabuko: (Highlanders ligembu lebhola lakoBulawayo elidumileyo 
eZimbabwe. Njengoba lithandwa kakhulu leliqgembu, lendlela elidlala 
ngayo ibhola iyabukwa okwamagama. Abalisekelayo leliqembu bathi 
abafana beHighlanders badlala ibhola yaphansi, bayidaye bayendlale, 
isuke kumdlali tye komunye kubemnandi kudelwe. Indlela le yiyo eyenza 
iHighlanders inqobe amanye amaqembu. Phela iHighlanders le yangoba 
kane ngokulandelanayo kuligi (League Championships) eminyakeni 
1997/1998, 1999, 2000, 2001/2002.Ubuntshantshu bonke lobu balethwa 
yibhola yaphansi. 

Ingcazelo: Kuyabe kutshiwo ukuthi umuntu angabi lamawala, angatatazeli 
nxa esenza ulutho oluthize. Kalwenze kuhle ukuze aphumelele hatshi 
ukwenzela izinto phezulu ukuze zibonwe nguzulu wonke. Kumele atshayele 
phansi. 


Umantengwane uphapha nini?/Umantengwane uyaphapha lamuhla/ 
Umantengwane uphaphe njani?/Umantengwane uphaphile/Umanteng- 
wane bamcuthe insiba lamuhla. 

Umdabuko: Umantengwane yinyoni ehlakaniphileyo kakhulu eyaziwayo 
njalo ethandekayo emaNdebeleni. Inyoni le ikhala ekuseni, ikakhulu 
sekuzakusa. AmaNdebele alengoma yawo ngalinyoni ethi: 


Okhalelayo: Wakhal’ umantengwane, wakhala kwaze kwasa. 
Abavumayo: Ikhon’ inyoni yezwe lonke. 


Kwathi ngomnyaka ka-2001 iqembu le-Highlanders lisidla ubhedu, 
amaNdebele ayiguqula lingoma yama kanje: 


Okhalelayo: Wakhal’ umantengwane, wakhala kwaze kwasa. 
Abavumayo: Highlanders, ithimu yezwe lonke. 


[Highlanders yona ivele ilamabizo amanengi agogela athi iBhoso, 
Amahlolanyama, Ezikamagebhula, Siyinqaba, Singabanqobi, Tshilamoya, 
Ongafuniyo kayekele, Ezimnyama ngenkani, EzikaMatshobana. 

Ngomnyaka ka-2001 uluhlu lwamabizo eqembu leli Iwaqhela isithole 
elikaMantengwane. Nxa amaNdebele ekhuluma nge-Highlanders kawalibali 
ukusebenzisa leligama elithi mantengwane ngoba asondelalene lalo kakhulu 
leligembu. Ukudlala ibhola kweHighlanders bakufanisa lokuphapha 
kwalinyoni ephapha kuhle kakhulu. [Highlanders ivele isiyingxenye 
yempilo yamaNdebele njalo iba lakho ukuwaduduza lapho izikhathi 
zinzima nxa ike yadlala kuhle. Phakathi kwalokhu, lolaka lwamaNdebele 
luyaphehlwa luvuke nxa idliwe. 

Ingcazelo: Kuyabe kubuzwana lapha ukuthi kanti iHighlanders idlala 
nini ibhola. Kungatshiwo ukuthi iHighlanders idlala lamuhla kumbe 
njalo kubuzwe ukuthi idlale njani. Nxa inqobile kumane kuthiwe 
umantengwane uphaphile kanti njalo nxa kuxoxwa ngokucuthwa insiba 
iyabe ingotshiwe. 


Ababonani yiHighlanders leDynamos. 

Umdabuko: Nansi esinye isaga esithathelwa esageni esidala esithi; 
Ababonani yingwe lenja. Kulezinsuku akusazingelwa njengekadeni ngakho 
inengi alikuzwisisi kangako ukuzondana kwengwe lenja. IHighlanders 
le-Dynamos yiwo amagembu ebhola adume ukwedlula wonke amanye 
eZimbabwe. [Highlanders isekelwa kakhulu eMatabeleland leMidlands 
kukanti iDynamos ikholisa usekelo eMashonaland. Nxa amaqembu 1а edlala 
ibhola akumili tshani. Linye ngalinye lidlalela ukufa lokuphila. Kuvamile 
njalo ukuthi lapho okudlala khona amagembu lawa kucine kulomsindo 
abantu betshayana belimazana. Abasekeli bawo abahlali ndawonye. Ohlala 
lapho okungamelanga abe khona angazithola esesesibhedlela. 

Ingcazelo: Sitsho ukuthi abantu laba abazwanani bayazondana. 


Thengis’ umfaz’ utheng’ iBhoso. 

Umdabuko: Umfazingumuntu oqakatheke kakhulu empilweni yamaNdebele. 
Umuzi ngumuzi ngomfazi kanti njalo indoda yindoda ngomfazi. Indoda 
engelamfazi ayisindoda yalutho ngoba ayihlonitshwa ngokuswela isithunzi. 
Njengoba umfazi eqakatheke kangaka, kulizilo ukwehlukana laye. Kumele 
kube lesizatho еѕідіпе ukwedlula umfazi ukuze indoda yehlukane laye. 
INdebele qho kunzima ukulehlukanisa leHighlanders, ezimnyama ngenkani, 
ezikaMagebhula. Imbizo kayitshedi. AmaNdebele akuthatha ukuthi iqembu 
lenguqu leli labunjwa ngabantwana benkosi yamaNdebele, inkosi yodumo 

uLobhengula. Ngalindlela iBhoso ligugu eliyingaba phakathi kwesizwe 
samaNdebele. ІВһоѕо ayithengiswa ngoba ayilamnikazi, ngeyamaNdebele 
wonke kanti belo lomfazi kathengiswa. 

Ingcazelo: Sitsho ukuthi yehlukana lalokho okuqakatheke kakhulu kuwe 
ukuze uthole lokho okulangazelelayo obona kuligugu. 


Ungabongenza ibhola lamaphepha. 

Umdabuko: Ibhola lamaphepha lidlalwa ngabafana abancane ezinkundleni 
okuthiwa yizikwakwa. Abafana batshona belikhahlela kuze kulamule 
ukuhlwa kanti ezikolo kuze kulamule insimbi. Ngumdlalo wokuzilibazisa 
ebantwaneni nxa bengenzi lutho oluqakathekileyo. Ibhola leli balidutshuza 
santando njalo abaliqakathekisi ngoba kulula ukwenza elinye. 

Ingcazelo: Sitsho ukuthi ungabongenza umuntu wakho. Ungabongisebenzisa 
ngendlela othanda ngayo sengathi angisimuntu walutho. 

»» Isahluko 12 »» 


Ingxubevane 


Izaga lezitsho ezihlelwe lapha zilakho ukungena embalini ezehlukeneyo 
kodwa sibone kungcono ukuzifaka zodwa ngoba azikhethi sikhathi. Yizaga 
lezitsho esingathi zizimele zodwa nxa sikhangela imbali lanxa umuntu elakho 
ukuthi ezinye zazo azitsho ukuthi zingaba ngezaqalisa ngesikhathi esithile. 
Kuyabe kugondile kulowo ofundayo, nxa esanelisa, ukuthi atsho imbali 
eqondene lazo aphe ubufakazi obusuthisayo. Siphinde sabona kufanele 
ukuthi kulesi isahluko siphe ezinye zezaga ezitholakala ezingwalweni 
zezaga ezalotshwa kudala siphe umdabuko lengcazelo zazo. 


Izaga 


Amanzi amahle awanathwa. 

Umdabuko: Amanzi angadungekanga kutsho ukuthi awalampilo, angaba 
lobuthi kungakho engasetshenziswa. Kungabakhona isilo esiyingozi 
esiphakathi kwawo. Kuyabe kusolwa-ke ukuthi kungani amanzi la 
engathintwa. 

Ingcazelo: Intombi enhle yande ukuba lezenzo ezingcolileyo, ukuyithatha 
kuyingozi. 


Elimila emangweni ngelingahlanyelwanga. 

Umdabuko: Sekuvezwe obala ukuthi ukulima kuqakatheke kangakanani 
emaNdebeleni leZimbabwe yonke jikelele. Amabele ahlanyelwa emasimini 
lapho okulothango khona ukuze avikeleke. Nxa abantu behlanyela bayabe 
begcine inhlanyelo kuhle ukuze isivuno sibe sihle. Kubanzima-ke ukuthemba 
inhlanyelo engaziwayo ukuthi ivelele ngaphi lokuthi ibigcinwe ngaphi. Ibele 
elimila egangeni lingahlanyelwanga muntu lilempilo engagondakaliyo. 
Lingabe lingekho emhlabathini ovundileyo njalo kungenzakala lidliwe 
zinyamazana. 

Inecazelo: Kuyabe kulimukiswa umuntu ukuthi angobothemba ulutho 
angalwaziyo ukuthi luvelele ngaphi ngoba lulakho ukutshabalala 
kungalindelwe. 

| Ongadli ufudu kadli lomsobho walo/Ongadli impisi kadli lomsobho 


wayo. 

Umdabuko: Ngesinye sezaga eziphathelane lenyamazana zeganga. 
Abaludlayo ufudu bathi lumnandi okwamagama kanti njalo banengi 
abalwenyanyayo abalubona lungafanele ukudliwa. Ongaludliyo 
ufudu kumele angadli lomsobho walo ngoba uyabe ungowenyama 
ayenyanyayo. 

Ingcazelo: Kuyabe kutshiwo umuntu othi kathandi ulutho oluthile kodwa 
ethanda okunye kwalo. Umuntu lowo utshelwa ukuthi kahle angathandi 
konke ngoba kuyintonye. Kufana lomuntu othi ufuna umfazi kodwa 
engathandi umntanakhe. Nxa usenyanya ulutho kumele wenyanye konke 
okuphathelene lalo. 


Musa ukuba yisihwaba njengokufa. 

Umdabuko: Ukufa akuzange kuthandeke emhlabeni. Abantu balokhu 
bengakuthandi ngoba kubemuka izihlobo ezithandekayo. AmaNdebele 
ananzelela ukuthi ukufa akusuthi проба kuthatha abantu njalonje. Kulokhu 
kusidla abantu ngobuhwaba obukhulu kungakhawuli. 

Ingcazelo: Ungabothanda ukudla kakhulu kumbe ulutho oluthile 
ukwedlulisa amalawulo. 


Umncitsh’ inhlanz’ umfundis’ ukuzithiyela. 

Umdabuko: Isaga lesi sivelela eChina. AmaChina wona athi akumelanga 
umuntu aphiwe ukudla, kodwa kumele atshengiswe ukuthi kutholakala 
njani. Kuthiwa umuntu angaphiwa inhlanzi kusasa uyavuka elambile 
ikanti angafundiswa ukuthiya kaseyikulamba ngoba uzahamba ayethiya 
aphenduke lokudla. 

Ingcazelo: Sitsho ukuthi kungcono ukufundisa umuntu ukwenza ulutho 
kulokumona ngokumupha. 


Umsizi ngowembiza zonke. 

Umdabuko: Ukupheka okomdabu ngokomlilo otshisa imbiza zibe lomsizi. 
Kungakho-ke zonke imbiza ezipheka emlilweni ziba lomsizi. Umsizi wenza 
imbiza zibe mnyama zingabukeki ngakho awuthandeki. Zingaze zigezwe 
njani, umsizi uyazinamathela. 

Ingcazelo: Sitsho ukuthi udubo.loba ububi ngobomuntu wonke. Akekho 
ongakuceza, kuyeza nje kungalindelwe ngoba kusempilweni. 


Ngoze ngikuhlinzise umhlubulo wenyoka. 

Umdabuko: Inyoka mthetho wayo iyesatshwa. Akekho ofsa ukudlalela 
phansi kwayo ngoba lalabo abazifuyayo bayake balunywe. Inyanga 
labathakathi yibo abangahlinza inyoka ngoba bedinga imithi. Pho nxa umunty 
esehlinziswa inyoka kuyabe kusitsho ukuthi ubanjwa ngamandla. 
Ingcazelo: Ngizaze ngikujezise kabuhlungu. 


Akula mfula ongahlokomiyo. 

Umdabuko: Imifula iqakathekile elizweni ngoba amanzi ageleza kuyo 
anceda abantu, izihlahla lezinyamazana. Nxa umfula ugeleza, amanzi ay- 
abe ebanga umsindo ekhukhula izinto okuyikho okuthiwa yikuhlokoma. 
Kwesinye isikhathi umuntu angathi ekhangele amanzi asemfuleni acabange 
ukuthi azimele kanti wona ayageleza abe esesuka ewadelela athi an- 
gawuchapha lula umfula. Imifula emikhulu ivele ikhanya ithe cwaka kanti 
ilamandla esabekayo. 

Ingcazelo: Ungadeleli umuntu ngoba ekhanya ethule. Umuntu lowo angabe 
ekucabangela okubi. Kwesinye isikhathi ungameyisa kanti ulawo amacebo 
angakusiza. 


Akumango ungelaliba/thuna. 

Umdabuko: Ukufa kuletha usizi ebantwini njalo akekho okuthandayo. 
Sebazama ngazo zonke izindlela ukukuzwisisa kodwa isiphetho yikuthi 
wonke umuntu uyafa. Kuthatha abahle lababi, izihlobo, abangane lezitha, 
abaswelayo labanothileyo. Isiphetho somuntu yikufa angaze aye ngaphi. 
Ingcazelo: Ingozi iyatholakala kuzo zonke izindawo. Isaga lesi sitsho 
ukuthi akekho ongabalekela ukufa ngoba kukhona yonke indawo. Kuyabe 
kuyikudlalisa isikhathi ukukubalekela. 


Amanzi kawayideli indlela yawo. 

Umdabuko: Ukugakatheka kwamanzi sekuveziwe phambilini ngoba 
ayimpilo. Amanzi ayazicandela indawo lapho ageleza khona njalo ngaso 
sonke isikhathi nxa izulu lisina alandela yonaleyo indlela. 

Ingcazelo: Umuntu olezenzo zakhe kumbe imikhutshana yakhe uqhubeka 
layo aze afe. Kunzima ukuthi ehlukane layo imikhuba leyo. 


Chitha amanzi inkukhu ilahlekile/Kawachithwe amanzi ngoba kayikho 
inkukhu. 

Umdabuko: Nxa kuzabulawa inkukhu, kuyabiliswa amanzi azasetshenziswa 
ukuyicutha. Njengoba inyama yayo ithandwa ngabantu kangaka, wonke 
umuntu uyabe eselokulangazelela ekhaya. Kungenzakala ukuthi inkukhu 
efuna ukubulawa inyamalale amanzi angasancedi lutho. Kuyabe sekumele 
achithwe amanzi. Phela emakhaya akusizo zonke inkukhu ezibulawayo. 
Ezinye ziyabe zibekela ukuze inkukhu zande ikanti nxa kungamaghude, um- 
hlobo wawo uyabe udingakala lapha ekhaya. Ezinye ziyabe zisesezincane 
kakhulu ukuthi zingene ebhodweni. Lokhu kutsho ukuthi tyabe ingekho 
engathatha indawo yaleyo elahlekileyo. 

Ingcazelo: Kuyabe kutshiwo ukuthi amalungiselelo ayekwe ngoba 
obekumele kwenzakale kungasayikwenzakala. 


Egewele udaka inathile/Enyathele udaka inathile. 

Umdabuko: Izaga ezinengi zilokhu zithinta amanzi ngandlelathize. Lanxa 
izulu lingalinengi kangako ezabelweni zemaNdebeleni, indawo yakhona 
ilotshani obuhle obulungele izifuyo. Izinkomo zazivele ziqakathekile 
emaNdebeleni, umuntu esiba ngumnumzana ohloniphekayo ngenxa yazo. 
Inkomo iyimpilo yamaNdebele. Kuyo kuvela inyama, uchago, ixaba, aman- 
yathela, imichilo, izitilobho lamahawu. Nxa kulotsholwa kumbe kutheth- 
elwa kuthenjwe inkomo kanti lempondo zayo ziyasetshenziswa ukudala 
uphondo olokuzijabulisa. Njengazo zonke izinyamazana, layo inkomo iphila 
ngamanzi. Ingafka esizibeni iyangena phakathi inathe amanzi, amasondo 
agcwale udaka, abelusayo bahle babone ukuthi inathile. 

Ingcazelo: Kulula ukubona umuntu olecala ngoba uhle akhanye ngokudliwa 
ngumzwangedwa langesazela. Lokhu kutshiwo emuntwini oyabe ephika 
esithi ulutho kalwenzanga kodwa ubufakazi busobala njalo bumlahla. 


Ikhotha eyikhothayo. 

Umdabuko: Ngokunanzelela okwenzakalayo ezifuyweni, amaNdebele 
abona ukuthi inkomo ingakhotha enye, leyo ekhothiweyo yenza okufanayo. 
Uthando lolu asuka alufanisa lezenzo zabantu. 

Ingcazelo: Umuntu unceda lowo oyake amncede 1ауе. Oyenza okuhle 
komunye uvame ukwenzelwa okuhle ngumuntu lowo. 


Ikhuba lokwebolekwa alilandima. 

Umdabuko: Lanxa izulu lingalinengi emaNdebeleni, ukulima kuligugu 
ngoba izilimo zenza abantu bathole ukudla. Nxa kuyisikhathi sokulima, 
abantu bavuka ekuseni kakhulu balubangise emasimini ukuyalima. Nxa 
sekuhlakulwa, kuvukelwa khona njalo emasimini. Ukuze umuntu enelise 
ukulima kumbe ukuhlakula kumele athenge amakhuba okusebenzisa 
emasimini. Ongelakhuba uthwala nzima ukuphutshisa indima ngoba 
umninikhuba angathi uselifuna yena elokhu esalisebenzisa. 

Ingcazelo: Kuyabe kucetshiswa umuntu ojayele ukweboleka izinto zabanye 
ukuthi kungcono adinge ezakhe ukuze kungabikhona ozamthikameza 
emisebenzini yakhe. Okokweboleka kungathathwa ngumnikazi ungakagedi 
ukukusebenzisa. 


Imbuzi igudla iguma. 

Umdabuko: Imbuzi, njengenkomo, yizifuyo ezithanda umkhono 
wemaNdebeleni. Lalapho okulezulu elilutshwana kakhulu zilakho ukuphila 
kuhle. Zinengi-ke imbuzi emaNdebeleni njalo ziyisitshebo esijayelekileyo 
emakhaya. Kulula ukuhlaba imbuzi kulenkomo nxa kuke kwaba lomuntu 
wemzini. Njengoba iyingxenye yempilo kaMthwakazi, amaNdebele 
ananzelela izenzo zayo. Nxa izulu lisina imbuzi zivame ukuyacatsha 
ekhulusini lendlu zilunguze phakathi, zidinga indawo yokucatsha nxa 
kungelabantu. 

Ingcazelo: Kutshiwo umuntu ongaphumeli egcekeni enkulumeni yakhe, 
enyeya umuntu alaye kodwa engafuni ukuthi akwazi. Abanye bayabe 
besizwa ukuthi okhulumayo ubhoda ngendaba esegcekeni engafuni ukuyithi 
bhadla. 


Imbuzi iphekwe lempondo. 

Umdabuko: Sekukhulunyiwe ngokuqakatheka kwembuzi. Ingahlinzwa 
imbuzi, inyama ethandwa ngabesilisa yinhloko yayo. Impondo ziyakhitshwa 
ngoba azidliwa njalo zingenza ukuyipheka kubenzima ingaseneli embizeni. 
Khona kuyabe kudlaliselwani isikhathi kuphekwa into engadliwayo? 
Ingcazelo: Lapha kuyabe kuxoxwa ngobugxangu, kuhlekwa ukuthi umuntu 

uyabe engenzanga ulutho ngendlela eqondileyo. Uyabe ephambanisile kanti 
engumuntu obezikhukhumeza ethi uyazi. 


Indoda ngeyakho nxa ulayo endlini. 

Umdabuko: AmaNdebele ananzelela ukuthi umfazi nxa elendoda yakhe 
endlini iyabe ingeyakhe eyedwa kodwa ingaphuma phandle kungenzakala 
ukuthi abanye abafazi bayithathe. Phela isithembu ѕіуе!е sivunyelwa 
esiNdebeleni. 

Ingcazelo: Sitsho ukuthi indoda ayithenjwa ngoba ingavele iphume ekhaya 
ilakho ukuqalisa ukukhombisa abanye abafazi. Kuyabe njalo kulimukiswa 
umama othanda ukuphakamisa indoda yakhe ukuthi angaboyikhulumela 
ngoba kakwazi engabe ikwenza iphandle kweguma. Lanxa nje imikhuhlane 
ibhahile, amadoda awawuyeki umkhuba wokukhombisa yonke indawo. 


Indoda iyabolekwana/Indoda ngumumbu iyahululiswana. 
Umdabuko: Lesisaga sasungulwa ngabafazi abathatha amadoda abanikazi. 
Nxa belawo bayabe besithi bawebolekile azaphela abuyele kubaniniwo 
ngokuya kwesikhathi. Bayabe bezama ukuziduduza ukuthi into abayenzayo 
igondile khona kuyikuganga okuphindwe kabili, yeka ngalezinsuku 
zengculaza. 

Ingcazelo: Sitsho ukuthi loba indoda ithethe, abanye abafazi balakho 
ukuyithatha okwesikhatshana. 


Indlovu iyahlatshiswana. 

Umdabuko: AmaNdebele ayezingela inyamazana zeganga ukuze athole. 
isitshebo. Lokhu kutsho ukuthi kwakudliwa inyama yenyamazana zeganga 
leyezifuyo ezisekhaya. Ozingela inyamazana ezincane njengomvundla 
wayengakwenza eyedwa kodwa indlovu ifuna abantu bebanengi ngoba 
kuthatha isikhathi ukuyihlinza. Lenyama yayo inengi okokuthi kungaba 
yibuhwaba obukhulu ukuthi umuntu ayihlalele eyedwa. Khona kunzima 
ukuyihlinza umuntu eyedwa. 

Ingcazelo: Umuntu uyabe ecela uncedo kwabanye ukuthi bamphathise 
kulokho akwenzayo ukuze kube lula. Uyabe ebona ukuthi akwenzayo 
kungaphumelela nxa bekhona abamncedisayo. 

Indlovu kayisindwa ngumboko wayo. 

Umdabuko: Indlovu ilesitho esitebhayo esingumphotshongo esilengayo 
esithiwa ngumboko. Isitho lesi yiso esilamakhala ayo njalo isisebenzisa 
ukuthatha eyabe ikufuna. Singathi umboko lo wenza umsebenzi ofana 
lowesandla. Nxa umuntu ekhangele umboko wendlovu ulenga phambj 
kwayo angacabanga ukuthi uyayisinda kodwa yona ikuthola kungumthwalo 
olula nje. Izihambela lula ungayithikamezi iphinde yenelise ukugijima. 
Ingcazelo: Umuntu uyabe esithi umthwalo ongowakhe ungeke umehlule 
kumbe ekhuthazwa ngabanye Бетдіпіѕа ukuthi amelane lomthwalo wakhe. 
Kungenzeka umuntu athole imuli lezihlobo kumsinda, kumfaka ebunzimeni 
besekusetshenziswa lesisaga ukumkhuthaza. 


Inkosi yinkosi ngabantu. 

Umdabuko: Isizwe samaNdebele sasibuswa ngamakhosi. Kuke 
kwakhulunywa ngoMzilikazi loLobhengula ekuqaliseni. La ngamakhosi 
amaNdebele aziwayo. Inkosi ibekwa esikhundleni ngabantu. Nxa abantu 
bengayifuni ingeke ibuse. Kwesinye isikhathi kuba lomvukela. Bakhona 
ababengafuni ukuthi abuse uLobhengula wasebasa kogoqwanyawo. Isenzo 
sebutho iMbizo sicacisa obala ukuthi inkosi yinkosi ngabantu. Amakhosi 
abusa kulezinsuku lawo asezikhundleni ngenxa yabantu ngoba ababuswayo 
yibo abakhethayo. Kuyavotwa kube labomongameli labameli bephalamande. 
Izinhlanganiso ezitshiyeneyo lazo zilakho ukukhetha inkokheli zazo. 
Ingcazelo: Olesikhundla kumele aphathe kuhle abantu abangaphansi 
kwakhe ngoba usesikhundleni leso ngenxa yabo. 


Inyathi ibuzwa kwabaphambili. 

Umdabuko: Inyathi ngenye yezinyamazana ezazizingelwa. Kwakuphunywa 
ijumo, abantu bebanengi nxa kusiyazingelwa inyamazana ezinkulu 
njengendlovu kumbe inyathi. Inyathi ingalimala iba lolaka olwesabekayo 
ithuze, igwaze icine ibulala abazingeli nxa bengananzeleli. Ngenxa yalokhu- 
ke, abayizingelayo kwakumele bahambe bebuza abayibonileyo ukuthi 
iqonde ngaphi ukuze ingabajumi ibahlasele. 

Ingcazelo: Ungathatheli izinto phezulu kodwa buza kwabadala abalolwazi 
ukuze bakucebise ngoba sebahlangana lokunengi empilweni. 


Inyoka kayilandelwa isisemlindini wayo. 
Umdabuko: ІпуоКа ivele iyesatshwa ngoba Киша ukuthi ilume umuntu 

afe. Inyoka ivele iyisitha somuntu. Lebhayibhilini kunjalo. Nxa iqonda 
emlindini wayo kuyabe kungatsho ukuthi umuntu uyehlule. Iyabe 
imbalakela kodwa oyilandelayo uyabe eseyivimbezela acine evusa ulaka 
Iwayo ibe isimgamula. 

Ingcazelo: Nxa umuntu ecaphukile, kungcono ukwehlukana laye ngoba 
uyingozi esazondile. Hlolisisa umumo umuntu akuwo andubana utsho 
kumbe wenze ulutho oluzabangela ingozi kuwe. 


Iseko elilodwa kalihlalwa mbiza. 

Umdabuko: Ukuze okusembizeni kuphekeke kuhle lomlilo ungacitshi 
ubhebhe kuhle, kudingakala amaseko. Kulezi insuku kwande awensimbi 
alenyawo ezintathu. Iseko lingaba lonyawo lunye imbiza ayenelisi ukuhlala 
kuhle, okuphakathi kwayo kungahle kuchitheke kumotshakale. Abanye 
njalo basebenzisa amatshe amathathu njengamaseko, imbiza ibisihlala 
kuhle-ke. 

Ingcazelo: Isaga lesi sitsho ukuthi emhlabeni kuyancediswana. Kunzima 
ukwenza ulutho umuntu eyedwa ikanti kuba lula nxa kuphathiswana. 


Isigogo sigoqwa sisemanzi. 

Umdabuko: Izikhumba zezinyamazana zazisetshenziswa emisebenzini 
eminengi. Ezinye zazisiba ngamaxaba ezinye zisetshenziswe ukwenza im- 
vunulo etshiyeneyo enjengamabhetshu. Ezinye njalo zazisiba ngamahawu. 
Kulula-ke ukuthi umuntu enze lokho akufsayo ngesikhumba sisemanzi. 
Singavele some kuba lobunzima ekusisebenziseni.AmaNdebele, njengazo 
zonke izizwe ezinsundu, ayeqakathekisa inkuliso yabantwana. Kulapho 
okwasukela ukufanisa inkuliso lesigogo. 

Ingcazelo: Sitsho ukuthi abakhulisa abantwana kumele bafundise abantwana 
okuhle besesebancane. Yiso isikhathi esihle ngoba bahle basuke phansi 
lemfundiso ethandwa yisizwe. Bangayekelelwa besesebancane, bangadobha 
imikhuba emibi engaba nzima ukuthi bayilahle nxa sebekhulile. 


Ukhuni luzala umlotha. 

Umdabuko: Kusukela ekadeni izihlahla zazilomsebenzi njalo zilokhu 
zilomsebenzi oyisimanga. Zingamakhambi okwelapha, zipha umthunzi 
lokudla, zibiye amasimu lezivande, zisetshenziswe ekwenzeni induku, ingiga 
lamajogwe. Izitulo, amatafula lemibheda layo ivelela ezihlahleni kanti njalo 

lenkuni ezisetshenziswa ukubasa umlilo zivela ezihlahleni. Ukhuni luhle 
nxa lubasiwe ngoba luletha ukukhudumala luphinde lupheke kumbe lose 
ukudla okusuthisa umzimba. Ngezinye indlela, lwenza umsebenzi omuhle, 
obukekayo. Ekutsheni kwalo ukhuni, kusala umlotha ongelancedo osuka 
uyelahlelwa khatshana le.,.Kusuka kumangalise-ke ukuthi entweni eloncedo 
kangaka kungadaleka into engalamsebenzi. 

Ingcazelo: Kuyabe kubatshazwa izenzo ezimbi ezomntwana womuntu 
olungileyo. Umzali uyabe elezenzo ezinhle kodwa umntwana yena elihlazo 
emphakathini. 


Isiziba sizwiwa ngodondolo. 

Umdabuko: Nxa abantu bechapha umfula basebenzisa ugodo (udondolo) 
ukuze bazwe ukuthi amanzi atshona kanganani lokuthi alamandla anjani. 
Yibulima ukuthi umuntu amane aphulukundlele phakathi kwesiziba engazi 
ukutshona kwaso ngoba ulakho ukugalula. 

Ingcazelo: Yisixwayiso lesi ukuthi nxa umuntu ebona ulutho olungahle 
lube yingozi, aqale aluhlolisise andubana azingenise kulo. 


Ithendele elihle ngelikhala ligijima. 

Umdabuko: Inyama yethendele imnandi kakhulu. Emakhaya abantu 
babewathiya bathole isitshebo esimnandi njengenkukhu. Amathendele 
angethuswa yilutho ayakhala ngapha ebalekela leyo ngozi eseduze. 
Ukubaleka kuyawasiza ngoba angakhala endawonye angabanjwa azithole 
esesembizeni. 

Ingcazelo: Nxa umuntu esevelelwe yingozi kumele azame amacebo 
okuphunyuka kulokuzidela nje. 


Ithunga liyagewala ngomphehlo. 

Umdabuko: Njengoba amaNdebele efuyile, ukusenga yinto ejayelekileyo. 
Ithunga yisitsha esibazwe ngesigodo esisetshenziswa ukusengela uchago. 
Nxa ithole lingamunya kancane, inkomo iyetshisa lona lixotshelwe 
khatshana inkomo isengwe. Ukuze inkomo yetshise njalo, ithole liyadedelwa 
liphinde limunye, lixotshwe njalo inkomo isengwe okwesibili. Ukusenga 
kwesibili lokhu yikho okuthiwa yikuphinda umphehlo. Uchago Iwesibili 
lolu alwandanga ukuba lunengi kulolwakuqala kodwa luluncedo emulini. 
Ezinye inkomokazi ziyaligcwalisa ithunga njalo. 

Ingcazelo: \zinto ezincane zilakho ukuletha impumela enhle ekucineni nxa 
umuntu ethe waba lokubekezela. 


Kukhonkotha elambileyo, esuthiyo kayikhonkothi. 

Umdabuko: \mizi eminengi ilezinja. Kungathutsha ulutho engalulindelanga 
inja ivame ukukhonkotha. Abekhaya bayahle bazi ukuthi ukhona kumbe 
kukhona okungena ekhaya. Lalapho kuzingelwa, izinja ziyakhonkotha 
nxa zigijimisa inyamazana. Ziyabe zilambile. Zingasutha kuba nzima 
ukukhonkotha. Amasela avame ukupha izinja inyama nxa ehlose ukweba. 
Ziyathi zisidla wona engena endlini entshontsha. Izinja ezinjalo zisuka 
zingasabiki ngokukhonkotha ukuthi kulezitha ekhaya. 

Ingcazelo: Kutshiwo ukuthi akekho ocela uncedo engaludingi. Nxa umuntu 
ekhala ngokuthile isizatho siyabe sikhona. 


Lalapha kungakhali/kungekho khona qhude kuyasa. 

Umdabuko: Emakhaya abantu bafuye inkukhu. Iqhude yinkukhu enduna. 
Nxa sekusemadabukakusa amaqhude ayakhala ebika ukufka kosuku 
olutsha. Abahlala emakhaya bayatsho lokutsho ukuthi likhala okwakuqala 
kumbe okwesibili bahle bazi lokuthi yisikhathi bani. Nxa abantu bevukela 
emisebenzini kumbe belohambo bayavumelana ukuthi bayasungula 
ngasikhathi bani uhambo lolo beyame ekukhaleni kwamaqhude. ` 
Ingcazelo: Umuntu ongacatshangelwayo ulakho ukwenza okuhle okungabe 
kukhangelelwe ukuthi kungezake kwenzakale ngoba lowo othenjiweyo 
engekho. Siyasetshenziswa isaga lesi njalo ukutsho ukuthi akulamuntu 
ongathi konke kwenzakala ngenxa yakhe kuphela. Bakhona abangakwenza, 
mhlawumbe ngcono kulaye. 


Lapho efele khona kulapho lamange aphapha khona. 

Umdabuko: Ilinqe yinyoni enkulu ethanda inyama. Lidla inyama yomuntu 
leyenyamazana. Amange ayaphembela nxa kulenyamazana efleyo ahle 
aqonde khona ayezitika. Adla ngesihluku lesiqubu esesabekayo. 
Ingcazelo: Abantu bathi bangabona omunye evelelwe ngokuhle bamgcwale 
ngezicelo ezingapheliyo ngoba bezicabangela bona bodwa. 


Likhipha inhlanzi emanzini 
Emanzini lapha kuhlala isitshebo esimnandi okwamagama, inhlanzi. 
Abantu bayazigola inhlanzi besebenzisa amahuka kumbe amambule bathole 

isitshebo. Bakhona abazithengisayo inhlanzi ukuze bazuze imali. Inhlanzi 
iphila phakathi kwamanzi. Ingaba phandle kwamanzi iyafa. Phakathi 
kwamanzi kuyaqandelela. 

Ingcazelo: Kutshisa kakhulu okubabazekayo. 


Ngibambe elikaNtulo/Sizwe elikaNtulo. 

Umdabuko: Egwalweni lwakhe, Imvelo Lolimi LwesiNdebele, uNdhlukula 
ulandisa ngomdabuko walesisaga lapho exoxa ngokuthi umuntu wadabuka 
ngaphi. Uthi yena ngemva kokubumba umuntu, uMdali wathuma uNwabu 
ukuyabikela abantu ukuthi bazakufa baphinde bavuke baphile kokuphela. 
Wahamba uNwabu kodwa walitshaziswa ngumpumpulwane engakafkisi 

umbiko. UMdali, ngokuthukuthela waze wacina ethumela uNtulo ukuthi 
ayetshela abantu ukuthi sebezakufa kokuphela. Wagijima uNtulo wafkisa 

umbiko. UNwabu wasala efikisa umbiko ayewuphathisiwe, uNtulo 
esekhulumile umbiko wakhe ayewutshelwe nguMdali. Abantu bahle bathi 
bona abasalaleli uNwabu ngoba sebezwe elikaNtulo. Yinganekwane le 
ezama ukuchasisa imvelo lesisusa sokufa. 

Ingcazelo: \lizwi elande ukwamukelwa kakhulu ngelifke kuqala, eliza 

ngemva abantu balakho ukulala kumbe ukulamukela ngokuthandabuza. 


Ubukhosi ngamazolo. 

Umdabuko: Ekuseni utshani buvame ukuba lamanzana phezulu athiwa 
ngamazolo. Ilanga lingavele liphume, amazolo ayaphela ngoba ahlala 
etshanini okwesikhatshana abe esetshabalala. Ubukhosi bona yisimo 
sokuba yinkosi njalo kuyasetshenziswa nxa kuxoxwa ngomuntu ohleli 
kuhle, oyisicebi. 

Ingcazelo: Ungazikhukhumezi kumbe ukhangelele abanye phansi ngoba 
lokho olakho kulakho ukukuphelela ngokuya kwesikhathi. 


Uhambele idonki efleyo. 

Umdabuko: \donki yinyamazana elusizo kakhulu emakhaya. Isetshenziswa 
ukulima kuphinde kudonswe ngayo ingola, izileyi lamahlahla. Amasaka 
lawo ayajikelwa emhlane wayo. Iluncedo kuphela nxa isaphila ngoba ingafa 
inyama yayo ayidliwa njalo lesigogo sayo asisetshenziswa. 

Ingeazelo: Lokho abekuhlosile akusambuyiselanga nzuzo. Kuyabe 
kuphetshiswa umuntu ukuthi usebenzele ize. 

Ukwenda akutshayelwa mathambo. 

Umdabuko: Ngesinye sezaga esiveza inkolo yamaNdebele ezinyangeni. 

Izinyanga zilakho ukwelapha kanti njalo zilakho ukubona ikusasa yomuntu. 

Lanxa abantu belalo ukholo lolu ezinyangeni, abahambi ukuyatshaya | 
amathambo пха besiyakwenda ukuze bazi ukuthi umendo ubaphatheleni. | 
Engxenye ingqondo ziftshaziswa luthando oluyabe lusavutha. | 
Ingcazelo: Oyendileyo uyabe esekhaliswa zinhlupho ahlangana lazo | 
emendweni eseze ева ukubuyela kwabo. Uyabe esefsa ukuthi aluba 
ukwenda kwakuyelwa emhlahlo, wayezabe engene emendweni ekwazi 
azahlangana lakho. Siyasetshenziswa njalo ukweluleka osemendweni ukuthi 
amelane labo ubunzima. 


Umfazi ngumkhonto osendlini. | 
Umdabuko: Omama balomsebenzi omkhulu ekukhuliseni izingane | 
lempilo yonke esekhaya jikelele. Bayabusa, kungakho amaNdebele esithi | 
umfazi kalankosi. Amadoda esiNdebeleni wona awafuni ukuvuma ukuthi 
abuswa ngomama. Wona athanda ukukhangela abafazi njengabesintwana 
ukuze abafanise labantwana. Iziphoxo zona zithi umbuso wamaNdebele 
ugogela inyama, umfazi lotshwala. Lo ngumbono ongeke uvunywe linengi 
ikakhulu ezinsukwini zalamuhla. Lawo amadoda esiNdebeleni amanengi 
awasavumelani lombono onje ngoba ayevele ebahlonipha omama loba 
ezenza izinhloko zemizi. Lanxa kunjalo, kulokholo olukhona ebantwini | 
abanengi ukuthi umama ozondileyo uyingozi enkulu. Kungakho-ke isaga | 
[ез1 simfanisa lomkhonto. Indoda kwakumele igcine umkhonto wokuzivikela | 
kumbe ukuwisa inkabi. | 
Ingcazelo: Umuntu okwazela imfhlo уаКһо njalo oseduze kakhulu lawe 
kumele umphathe kuhle ngaso sonke isikhathi ngoba ulakho ukukuchitha. 
Kuvame ukuba kuhletshwa ukuthi umfazi akumelanga athenjwe kakhulu | 
проба mhlana lilwile uchaza konke lemfhlo ezinkulu ezinganceda izitha 
zakho ukukulimaza. 


Umntwana ongakhaliyo ufela embelekweni. 

Umdabuko: Imbeleko lilembu elisetshenziswa ukubeletha umntwana. 
Esikhathini esinengi umntwana nxa ekhala uyabelethwa acine ethule. 
Abantwana bayakukholisa ukubelethwa kodwa kungenzakala balambe 
kumbe izitshubo zibemanzi. Ukuze kwazakale ukuthi umntwana ulambile 

kumbe uyatshisatshisa, uyakhala, ombelethileyo akwazi ukuthi kukhona 
osekukhathaza umntwana aphange amsize. 

Ingcazelo: Nxa kukhona okuhlupha umuntu kumele akutsho ngoba 
abanye bangacabanga ukuthi uyasuthiseka ngalakho. Lalapho kukhona 
akufunayo, kumele akutsho kulokufela ngaphakathi. Lokhu kuzenza abanye 
bamsize. 


Umthombo kawuggqitshelwa. 

Umdabuko: Umthombo ngumgodi okukhiwa khona amanzi. Njengoba 
sibonile phambilini, amanzi ayimpilo ngakho kumele alondolozwe. 
Yibuwula-ke ukuggibela umthombo ngoba uzaswela lapho ozathola khona 
amanzi. 

Ingcazelo: Ngesinye isaga esiqakathekisa ubuntu. Sitsho ukuthi umunty 
kumele ahloniphe njalo abonge ubuhle abenzelwa ngabanye. Uthando 
Iwabo luyabe lugobhoza njengamanzi asemthonjeni. Sitsho njalo ukuthi 
kumele uphathe kuhle umuntu okupha uncedo. 


Umthwentwe uhlaba usamila. 

Umdabuko: Inkuliso yabantwana iqakathekile esiNdebeleni. Kungakho 
uMthwakazi enanzelela izenzo zomntwana kusukela esesemncane. 
Umthwentwe butshani obulameva. Ameva omthwentwe ahle aqalise 
ukuhlaba, utshani lobu busaqalisa ukumila. 

Ingcazelo: Lokho umntwana azaba yikho esekhulile kuhle kubonakale 
esesemncane. 


Ungagali ngamanzi impuphu ingakacholwa. 

Umdabuko: Nxa umuntu ezapheka isitshwala kumele abe lempuphu, 
umlilo lamanzi. Ukuchola impuphu kuthatha isikhathi ngakho akuncedi 
ukuthi umuntu agijimele ukubilisa amanzi engakacholi impuphu. Amanzi 
angatshela kanti njalo lenkuni ziyadlaliseka. Kumele umuntu achole 
impuphu адейе abeselanda amanzi. | 
Ingcazelo: Kuyabe kuthiwa umuntu kumele enze izinto ngendlela 
eqondileyo, ада!іѕе ngokuqalayo aze ayefka kokucinayo. 

Uphakathi komhlane lembeleko. 

Umdabuko. Imichilo yembeleko yenza umntwana obelethiweyo 
angabisengozini yokuwa. Umntwana usuke akholise, lombelethileyo 
ekwazi ukuthi angeke awe. Nxa kuhanjwa, umntwana kadinwa ngoba 
engazihambeli ngezakhe inyawo njengoba ebelethiwe nje. 

Ingcazelo: Ngumuntu okuthiwa uhlezi kuhle ngoba kukhanya kungelalutho 
olumhluphayo. 


Uphehlo oluncane luyayipheka imbiza enkulu. 

Umdabuko: Akekho umuntu ongaphila engadli. Ngenxa yokuqakatheka 
kokudla, amaNdebele ananzelela okwenzakalayo nxa kuphekwa. Izifuyo 
lezilimo zikhona ukuze zicine ziphekiwe, abantu badle basuthe impilo 
iqhubekele phambili. Uphehlo lona luncane sibili Койма isimanga yikuthi 
luyenelisa ukuphehla inkalakatha yembiza, isitshwala sivuthwe sibe 
mnandi. 

Ingcazelo: Sitsho ukuthi ungeyisi ulutho usithi luncane проба lulakho 
ukwenelisa ukwenza inkalakatha yomsebenzi. 


Uthango ludla amakhomane. 

Umdabuko: Ikhomane yisilimo esilamajodo. Kuyenzakala ukuthi 
amakhomane anabe еде uthango olubiye insimu abesesiba engozini 
yokudliwa zinyamazana. Uthango luyabe selwehlulekile ukwenza 
umsebenzi wokuvikela izilimo nxa sekunje. 

Ingcazelo: Kutshiwo umuntu othi esesikhundleni asebenzise amandla akhe 
ukuhlukuluza abaphansi kwakhe. Sivame ukusetshenziswa ebabalisini 
abalobudlelwano obungaqondanga labantwana besikolo. Lemisebenzini 
siyasetshenziswa kubaphathi abanjalo. Kulokuthi bavikele labo abaphansi 
kwabo bona bayabahlukuluza:ikakhulu kweziqondane lemacansini. 


Uthango Iwevila ngameva. 

Umdabuko: Nxa umuntu esenza uthango olubukwa ngabantu usebenzisa 
izigodo, azihlele kuhle ukuze okuphakathi kuvikeleke. Osebenzisa ameva 
livila ngoba awavikeli okwesikhathi eside. 

Ingcazelo: Kuyabe kukhulunywa ngomuntu othi esolwa ngobuvila bakhe 
yena avuke ngolaka ezama ukuvala ayikho khona. 

Uzidle uzibeka amathambo. 

Umdabuko:- Esintwini kukhangelelwe ukuthi nxa umuntu eselijaha athathe 
Jentombi ithathwe. Nxa kungekho okuphambanisekileyo, kukhangelelwe 
ukuthi kube lomendo kukhitshwe izinkomo zamalobolo. Yizo lezi izinkomo 
ezitshiwoyo ukuthi ozamukeleyo azidle ebeka amathambo. Amathambo 
avele ayalahlwa kodwa nxa umuntu esesithi awabekwe kutsho ukuthj 
kukhona okusolisayo. 

Ingcazelo: Sebenzisa kuhle ulutho lomnikazi ukuze nxa eselufuna aluthole 
lulungile окиле angakuthwalisi nzima. Kuxwayiswa umzali womntwana 
owendileyo ukuthi ananzelele izinkomo zamalobolo ngoba kungenzakala 
umntanakhe aphenduke emendweni besezifunakala. 


Walithatha iqanda lentshe. 

Umdabuko: Intshe yinyoni enkulu engaphaphiyo. Inyoni le ilentamo ende 
njalo ilesiqubu esikhulu lolaka. Inyama yayo imnandi kungakho abantu 
beyizingela. Bakhona asebefuya izintshe bethengisela amazwe angaphandle 
inyama yazo. Nxa isengozini isebenzisa inyawo zayo ukukhaba kumbe 
umlomo wayo. Izinja zithwala nzima ukuyibulala ngoba ziyabe zisengozini 
yokukhatshwa. Othatha iqanda layo iyamgijimisa imenze isihluku, kwesinye 
isikhathi imbulale. 

Ingcazelo: Kuyabe kukhalelwa umuntu oseziqalele udubo angeke 
aluqeda. 


Wangibambisa ilitshe/udonga. 

Umdabuko: Ngesinye sezaga ezithathelwa enganekwaneni. UPelling 
uyayilandisa indaba kaMvundla ebambisa uSilwane idwala esithi liyawa 
kanti uqamba amanga yena usengobalekayo. USilwane usala elethemba 
lokuthi uMvundla uzabuya lento yokujeka idwala kanti usekhe phansi. 
Ingcazelo: Ngumuntu ozikhalelayo ngemva kokukhohliswa esefsa ukuthi 
aluba wayengalalelanga izeluleko zomkhohlisi. Sivame ukusetshenziswa 
ngumuntu oyabe ethenjiswe amanga. Intombi lejaha bangathembisana 
umendo omunye wabo acine.esephula isithembiso leso. 


Yaze yaluk hutha ugatsha inkawu. 

Umdabuko: Inkawu yinyamazana ephose ifane lendwangu kodwa yona 
incane. Ihlakaniphe kakhulu njalo ithanda ukudlalela ezihlahleni. Kulula 
kuyo ukwega isuka egatsheni isiya kolunye njalo ngokuhlakanipha kwayo 

ayikhangelelwa ukuthi ingakhutha ugatsha iwe. 
Ingcazelo: Kuyabe kuhlekwa umuntu obeziqakisa ngobuqili lapho ubuqili 
bakhe sebumngenise engozini. 


Zala abantu ziye ebantwini/Akulantombi eyagana inyamazana. 
Umdabuko: ђаһа kwakukhangelelwe ukuthi likhombise. likhonjwe. 
Kwakumele litshengisele ubugabazi ekukhombiseni ukuze intombi 
ilikhombe. Amajaha ayesebenzisa isaga lesi ezincengela ukuze akhonjwe 
zintombi. | 

Ingcazelo: Ijaha liyabe lincenga ukuthi intombi ilikhombe ngoba ingaze 
ilale ayisoze tyekhomba inyamazana kodwa omunye umuntu. 


Izitsho 


Kalandlebe 

Umdabuko: Indlebe yiyo esetshenziswa ukuzwa okukhulunywayo. 
Ongelandlebe kutsho ukuthi kezwa ngakho kuba nzima ukuthi azwisisane 
labanye. 

Ingcazelo: Kutshiwo umuntu ongalaleliyo. 


Kalasifuba. 

Umdabuko: Phakathi kwesifuba kulenhliziyo. Abantu bakholwa ukuthi 
phakathi esifubeni kulapho umuntu agcina khona konke akucabangayo. 
Ingcazelo: Kutshiwo umuntu ongenelisi ukugcina imfhlo. 


Ulekhanda. 
Umdabuko: Ikhanda lisetshenziswa ukucabanga. 
Ingcazelo: Kutshiwo umuntu okhaliphileyo. 


Ulephaphu. 

Umdabuko: \phaphu yisitho sokuphefumula esivikelwe zimbambo. Ngenxa 
yalokho, amaphaphu ayaqakathekiswa. 

Ingcazelo: Kutshiwo umuntu othanda ukujaha ukwenza izinto 
engakacabangisisi. 


Ulesandla. 
Umdabuko: Isandla senza imisebenzi eminengi empilweni yomuntu. 

Singasetshenziswa kuhle siphinde sisetshenziswe kubi. 
Ingcazelo: Kutshiwo umuntu olisela osebenzisa isandla sakhe ukweba. 


Ulonyawo. 

Umdabuko: Njengesandla, unyawo lulemisebenzi eminengi. Lungasa 
umuntu ezindaweni ezilungileyo lezimbi. 

Ingcazelo: Kutshiwo umuntu othanda ukuhamba kakhulu. Lamuhla ulapha 
kusasa uzwakala esekwenye indawo. 


Ukuxotsha mpalambili. 

Umdabuko: Ekuzingeleni umuntu angavusa impala uxotshana layo aze 
ayljimbe. Kungavuka eyesibili akaxotshi zombili проба kubanzima 
ukubamba ngitsho leyodwa yakhona. Okuqondileyo yikughubeka 
layonaleyo aqalise ngayo. 

Ingcazelo: Lokhu yikwenza izinto ezimbili ngasikhathi sinye okwenza 
zonke zicine zingaphumelelanga. Yisixwayiso ukuthi umuntu enze into 
eyodwa ayiphutshe ukuze iphumelele kuhle. Sijayelekile isaga lesi ikakhulu 
lapho kuxwayiswa abantwana besikolo ukuthi abagxile ezifundweni 
zabo hatshi ukuthi balwisane lezifundo, eceleni besenza okokukhombana 
lokukhombisana. 


Ukusenga lezimithiyo. 

Umdabuko: Kusengwa inkomo ezeleyo elethole. Emithiyo ayisengwa njalo 
owenza njalo uyabe eganga. Abantu bangathi yimihlolo le. Uyabe esengani 
ngoba alukho uchago olungaphuma enkomeni leyo? 

Ingcazelo: Ngumuntu othi elandisa ulutho engezelele ngamanga esenzela 
ukuthi udaba Iwakhe lukholiswe ngabalaleleyo. Ngumqambi wamanga. 


Ukulala obomvundla. 

Umdabuko: Umvundla yinyamazana edume kakhulu esiNdebeleni. 
Inyama yomvundla ijayelekile njalo abazingelayo bavame ukuwubamba. 
Ezinganekwaneni, umvundla kuxoxwa ngawo kakhulu njalo umele 
ukuhlakanipha lobuqili. Okumangalisayo yikuthi izaga lezitsho-ezilomvundla 
zilutshwana, ikakhulu nxa ziqathaniswa lezikandwangu omele ubuthutha. 
Umvundla ulala еуше amehlo. Abaziyo bathi lokhu ngokunye kobugili 
bawo. Kuba nzima-ke ukwazi ukuthi ukhangele sibisibili kumbe ulele. 

Ingcazelo: Kuyabe kutshiwo umuntu olala eqaphile ngoba kukhona 
akulimukileyo. Kungenzakala ukuthi abe esesaba kumbe elangazelela 
okuzakwenzakala. | 


Ulenhliziyo elengayo. 

Umdabuko: Ukholo lwabantu ngolokuthi ubuhle kumbe ububi bomuntu 
busenhliziyweni. Kulapho okulezifso zomuntu. 

Ingcazelo: Kuyabe kukhulunywa ngomuntu ohawukela izinto kalula, 
ikakhulu ukudla. 


Ulenhliziyo emnyama. 

Umdabuko: Abantu balokholo lokuthi izifso zabantu zigcinwa enhliziyweni. 
Ilakho ukwamukela okwenzakalayo kumbe inengakale ngakho. 
Ingcazelo: Kutshiwo umuntu oyabe engajabuleli into ethile, ikakhulu ozwa 
engathandi ukudla. 


Ukudla kwabulala okaMlomobomvu. 

Umdabuko: Nxa umuntu esidla usuke agave, ikakhulu abantwana abancane. 
Abathanda ukudla kakhulu labo bayagava проба badla bephanga. Kuyingozi 
lokhu ngoba umuntu angahitshwa, kwesinye isikhathi acine esifa. 
Ingcazelo: Ukuthanda ukudla kuyabulalisa/ kungakungenisa engozini. 


Uyinyoka. 
Umdabuko: Inyoka iyazondwa ngoba iyaluma. 
Ingcazelo: Kutshiwo umuntu oyingozi kumbe ongeke athenjwe. 

IZAGA LEZITSHO ZALAMUHLA 
B. Madlela G.N.C. Muyambo 


Mthwakazi omuhle nanzi izaga lezitsho zalamuhla 
ebelizilindele. Lolugwalo luveza izaga lezitsho ezivame 
ukusetshenziswa kulezinsuku ngoba phela ulimi lwethu 

luyakhula njalo luyathuthuka. Indimi lamasiko 
kuyaxubana. Okutsha okwehlela ulimi kumele kuthole 
ukungena elimini lolo, abantu benelise ukuxoxa ngakho. 


Abalobi bethule izaga lezitsho kusukisela ngesikhathi 

kufika abamhlophe kwelweZimbabwe kuze kube lamuhla. 

Baqhubeke Бабека obala umdabuko wezaga lezitsho 

lezi, kuveziwe ukuthi zabunjwa kutheni njalo lengcazelo 
ichazwe kabanzi. __ 


Ukuze lezizaga lezitsho zizwisiswe ngabafundi kanye 
lomthwakazi wonke, abalobi babone kuqakathekile 
ukuthi baphe imbali yamaNdebele eZimbabwe 
engekethuli izaga eziqondane lalesosikhathi.. 
Lokhu kuzanceda ukuthi lofunda lolugwalo 
azwisise okwakusenzakala elizweni 
ukuze kuvele izaga léezitsho lezi. 

